text:
——བོད་རང་སྐྱོང་ལྗོངས་སྨན་རྩིས་ཁང་དབུ་བརྙེས་ནས་བགྲང་བྱ་བརྒྱ(1916—2016)འཁོར་བར་རྟེན་འབྲེལ་ཞུ།
འདི་ལོ་ནི་བོད་རང་སྐྱོང་ལྗོངས་སྨན་རྩིས་ཁང་བཙུགས་ནས་ལོ་ངོ་བརྒྱ་འཁོར་བའི་དུས་བཟང་ཞིག་ཡིན་ཞིང་། དུས་རབས་གཅིག་གི་གོང་དུ་སྨན་རྩིས་ཁང་ཐོག་མར་དབུ་བརྙེས་པ་ནས་བཟུང་ས་མཐོའི་སྨན་རྩིས་མཁས་དབང་མི་རབས་མང་པོའི་འབད་འཐབ་དང་། ལྷག་དོན་དུ་ཀྲུང་དབྱང་དང་བོད་རང་སྐྱོང་ལྗོངས་ཀྱི་བླ་མེད་རྒྱབ་སྐྱོར་དང་ཐུགས་ཁུར་འོག་སྨན་ཁང་གི་རྨང་གཞིའི་སྒྲིག་བཀོད་དང་། སྨན་བཅོས་ཆ་རྐྱེན། སྨན་དོན་པའི་གསོ་སྦྱོང་ལས་དོན་སོགས་ལ་རྒྱུན་ཆད་མེད་པར་ཤུགས་སྣོན་བརྒྱབ་པས། ད་ཆ་སྨན་ཁང་འདི་ཉིད་གཞི་ཁྱོན་ཆེ་ལ། སྨན་རྩིས་མཁས་དབང་མང་བ། སྨན་བཅོས་སྒྲིག་ཆས་འཐུས་སྒོ་ཚང་བ་བཅས་ཀྱི་རིམ་གསུམ་ཀ་པའི་སྨན་ཁང་ཞིག་ཏུ་འཕེལ་རྒྱས་བྱུང་ཡོད།
མེས་རྒྱལ་གྱི་གསོ་རིག་བང་མཛོད་ནང་གི་གྲུབ་ཆ་གལ་ཆེན་ཞིག་དང་མི་རིགས་ཀྱི་སྲོལ་རྒྱུན་རིག་གནས་ཀྱི་ཉིང་བཅུད་ཡིན་པའི་བོད་ལུགས་གསོ་རིག་ནི་བོད་རིགས་མི་དམངས་ཀྱིས་དུས་ཡུན་རིང་པོའི་ནང་ནད་ཡམས་དང་འཐབ་རྩོད་བྱས་པའི་ཉམས་མྱོང་ཐོག མི་རིགས་གཞན་གྱི་ལེགས་བྱ་ཡང་བླངས་ནས་དེང་སང་འཛམ་གླིང་གི་ཚན་རིག་པ་དང་གསོ་རིག་མཁས་དབང་ཚོས་གདེང་འཇོག་མཐོ་པོ་བྱེད་པའི་གསོ་རིག་གཞུང་ལུགས་དེ་བཏོད་ཅིང་། རང་རྒྱལ་ཙམ་མ་ཟད་ཐ་ན་འཛམ་གླིང་ཡོངས་སུ་བོད་ལུགས་ཀྱི་སྨན་ཁང་ཆེ་ཤོས་ཡིན་པ་དེས་བོད་ལུགས་གསོ་རིག་གི་དམིགས་བསལ་བཅོས་ཐབས་ལ་བརྟེན་ནས་ནད་རིགས་སྤྱི་དང་ཁྱད་པར་ཀླད་སྐྱོན་དང་། རྩ་དཀར་གྱི་ནད། སྙིང་ནད། གཅོང་ནད་སོགས་ལ་མཆོག་ཏུ་སྨན་པའི་ལེགས་ཆ་སྤྱད་ནས་འཛམ་གླིང་སྤྱི་ཡི་སྐྱེ་བོ་མང་པོའི་ཚེ་སྲོག་ཡུན་དུ་སྲིང་རྒྱུར་བླ་ན་མེད་པའི་ལེགས་སྐྱེས་ཕུལ་ཡོད། དེ་དང་ཕྱོགས་མཚུངས་གནའ་བོའི་བོད་མི་ཚོས་དུས་བཞིའི་དབྱེ་མཚམས་དང་། གཟའ་སྐར་གྱི་འཁོར་བགྲོད། ཉི་ཟླའི་རྒྱུ་ཕྱོགས་སོགས་གསལ་པོ་ཤེས་ཀྱི་ཡོད་པ་མ་ཟད། ཕྱིས་འཕེལ་རྒྱས་ཆེན་པོ་བྱུང་ནས་ད་ཆ་གནམ་གཤིས་ཀྱི་འགྱུར་ལྡོག་དང་རང་བྱུང་གནོད་འཚེ་སྔོན་དཔག་སོགས་ལ་ཚན་རིག་པ་ཚོས་ཀྱང་མགྲིན་གཅིག་ཏུ་བསྔགས་པ་བརྗོད་པའི་གནམ་རིག་སྐར་རྩིས་ཀྱི་གཞུང་ལུགས་དེ་བཏོད་ཅིང་། མདོར་ན་སྨན་རྩིས་གཉིས་ནི་རིག་གཞུང་གི་རྒྱབ་རྟེན་བཙན་ལ་ལག་ལེན་གྱི་བརྡར་ཤ་ཆོད་པའི་གཞུང་ལུགས་ཆེན་པོ་གཉིས་ཡིན།
མིའི་རིགས་ཀྱི་འཚོ་གནས་ལ་ཤིན་ཏུ་སྨན་པའི་བོད་ལུགས་གསོ་རིག་གི་རྐང་འཛིན་ཚན་པ་ཡིན་པའི་ལྗོངས་སྨན་རྩིས་ཁང་དབུ་བརྙེས་ནས་ལོ་ངོ་བརྒྱ་འཁོར་བའི་དུས་བཟང་དེ་ནི་བོད་ལུགས་གསོ་རིག་གི་རྒྱུན་འཛིན་པ་ཙམ་མ་ཟད། སྐྱེ་བོ་ཀུན་གྱིས་རྟེན་འབྲེལ་ཞུ་འོས་པའི་དུས་བཟང་ཁྱད་པར་ཅན་ཞིག་ཡིན་ནོ།
བོད་རང་སྐྱོང་ལྗོངས་སྨན་རྩིས་ཁང་གི་ངོ་སྤྲོད་མདོར་བསྡུས།
བོད་རང་སྐྱོང་ལྗོངས་སྨན་རྩིས་ཁང་ནི་1916ལོར་གསར་འཛུགས་བྱས་ཤིང་། ཐོག་མར་ལྷ་ས་སྨན་རྩིས་ཁང(བོད་ལུགས་གསོ་རིག་དང་གནམ་རིག་སྐར་རྩིས་སློབ་གྲྭ)ཞེས་སུ་གྲགས་པ་ཡིན། 1959ལོར་བོད་ལ་དམངས་གཙོའི་བཅོས་སྒྱུར་བྱས་རྗེས་སྨན་རྩིས་ཁང་དང་ལྕགས་རི་རིག་བྱེད་ངོ་མཚར་འགྲོ་ཕན་གླིང་གཉིས་ཟླ་བསྒྲིལ་བཏང་སྟེ། ལྷ་ས་གྲོང་ཁྱེར་སྨན་རྩིས་ཁང་གསར་འཛུགས་མཛད་པ་དང་། 1980ལོར་བོད་རང་སྐྱོང་ལྗོངས་སྨན་རྩིས་ཁང་ཞེས་པར་གནས་སྤར་བྱས་ཤིང་། ད་ལྟའི་བར་ལོ་ངོ་བརྒྱ་ཧྲིལ་པོའི་རྒྱུན་འཛིན་འཕེལ་རྒྱས་ཀྱི་ལོ་རྒྱུས་ལྡན་ཡོད། ད་ལྟའི་ཆར་མཚོན་ན། སྨན་ཁང་འདི་བཞིན་སྨན་ཁང་ལྟེ་བའི་ཁུལ་དང་། སྒོ་བསྟེན་རྙིང་པའི་ཁུལ། སྨན་སྦྱོར་ལྟེ་གནས། སྨན་རྒྱུ་འདེབས་འཛུགས་རྟེན་གཞི་བཅས་ཁུལ་ཚན་བཞི(སྤྱིའི་རྒྱ་ཁྱོན་མུའུ་317.52ཟིན)རུ་དབྱེ་ཞིང་། འཛུགས་སྐྲུན་རྒྱ་ཁྱོན་སྨི་ངོས་གྲུ་ཁྲི་6ཟིན་ཡོད། སྒྲིག་གཞིའི་ཁོངས་སུ་ནད་ཁང་གི་ཉལ་ཁྲི་500ཙམ་དང་། དངོས་སུ་བཀོལ་སྤྱོད་བྱེད་བཞིན་པའི་ཉལ་ཁྲི་383 མི་སྣ་གྲངས་517ཙམ་ཡོད། ད་ཡོད་ལས་བཟོ་ཁྱོན་བསྡོམས་མི་གྲངས་602ཙམ་ཡོད་པ་ལས། དངོས་གཞིའི་ལས་བཟོ་451དང་། འདྲེན་བཀོལ་ལས་བཟོ་དང་གླ་པ་མི་གྲངས་159ཙམ་ཡོད། རིམ་པ་མ་གཅིག་པ་དང་རིག་ཚན་མ་གཅིག་པའི་ཆེད་ལས་ལག་རྩལ་མི་སྣ་392ཡོད་པ་དེས་སྨན་ཁང་སྤྱིའི་མི་འབོར་གྱི་བརྒྱ་ཆ་87ཟིན་མོད། དེའི་ནང་འབུམ་རམས་པའི་བསླབ་གནས་མངའ་བ་མི་3དང་། རབ་འབྱམས་པའི་སློབ་གནས་མངའ་བ་མི་23 འབུམ་ཕྱིའི་སློབ་གནས་ལ་འབད་འབུངས་བྱེད་བཞིན་པའི་མི་1བཅས་ཡོད་ཅིང་། མཐོ་རིམ་ལག་རྩལ་གོ་མིང་མངའ་བ་མི་56(དེའི་ནང་འབུམ་རམས་སྨན་པའི་གོ་མིང་མངའ་བ་མི་4ཡོད)དང་། རབ་འབྱམས་ལག་རྩལ་གོ་མིང་མངའ་བ་མི་107ཡོད། གཞན་ཡང་དེ་དག་ཁྲོད་མི་2ལ་རྒྱལ་སྨན་སློབ་དཔོན་ཆེ་མོའི་མཚན་སྙན་ཐོབ་ཡོད་ཅིང་། རྒྱལ་ཁབ་རིམ་པའི་གྲགས་ཅན་སྨན་པ་7དང་ལྗོངས་རིམ་པའི་བོད་ལུགས་གསོ་རིག་གྲགས་ཅན་སྨན་པ་13ཙམ་ཡོད། སྨན་ཁང་ནང་ཁོངས་སུ་འགན་ནུས་ཁྲུའུ(སྡེ་ཁག)11དང་སུའོ་4སྒྲིག་བཀོད་བྱས་ཡོད་ཅིང་། ཆེད་ལས་སྡེ་ཁག་24ཡོད་པ་ནི། ཀླད་ནད་སྡེ་ཁག་དང་། ཕོ་རྒྱུའི་སྡེ་ཁག གློ་ནད་སྡེ་ཁག མཆིན་ནད་སྡེ་ཁག རུས་རྨའི་སྡེ་ཁག ཕྱི་བཅོས་སྡེ་ཁག བུད་མེད་སྡེ་ཁག སྙིང་ནད་སྡེ་ཁག དཔྱད་བཅོས་སྡེ་ཁག དོས་དྲག་སྡེ་ཁག རླུང་ནད་སྡེ་ཁག མིག་ནད་སྡེ་ཁག ཁ་ནད་སྡེ་ཁག རྣ་བ་དང་། སྣ། ཨོལ་མིད་གསུམ་གྱི་སྡེ་ཁག བྱིས་ནད་སྡེ་ཁག གཅིན་སྙི་ཟགས་ཁུའི་སྡེ་ཁག གཞང་འབྲུམ་སྡེ་ཁག པགས་ནད་སྡེ་ཁག ནད་མེད་བདེ་སྲུང་སྡེ་ཁག བོད་ལུགས་གསོ་རིག་གི་ཁྱད་ལྡན་གསོ་ཐབས་ལྟེ་གནས་སོགས་ཡོད་ཅིང་། གསོ་རིག་བརྙན་རིས་དང་། བརྟག་བཤེར(ཁྲག་བླུད་སྡེ་ཁག)རྒྱུ་ལོང་བརྟག་བྱེད་ཤེལ་མིག སྦྲིད་སྨན། སྨན་སྦྱོར། ནད་ཁམས། གཤག་བཅོས་ཁང་། དུག་སེལ་མཁོ་སྤྲོད་ཁང་སོགས་ནད་ཐོག་གསོ་རིག་ལག་རྩལ་སྡེ་ཁག་8སྒྲིག་བཀོད་བྱས་ཡོད། སྨན་བཅོས་སྒྲིག་བཀོད་དང་སྒྲིག་ཆས་ཀྱི་སྤྱིའི་རིན་འབབ་དེ་2010ལོའི་སྒོར་ཁྲི་2500ནས་2015ལོའི་སྒོར་ཁྲི་8000བར་འཕར་སྣོན་བྱུང་ཡོད་པ་དང་། སྨན་ཁང་གི་གཏན་འཇགས་མ་དངུལ་ནི་2011ལོའི་སྒོར་ཁྲི་13873(དེའི་ཁོངས་སུ་རིག་དངོས་ཚུད་མེད)ནས་2015ལོའི་སྒོར་ཁྲི་24824བར་འཕར་སྣོན་བྱུང་ཡོད། ཉེ་བའི་ལོ་གཉིས་ནང་སྨན་ཁང་ཁྱོན་ཡོངས་ཀྱི་སྨན་བཅོས་སྒྲིག་ཆས་དང་ཡོ་བྱད་གསར་བརྗེ་བྱེད་ཚད་བརྒྱ་ཆ་95ཟིན་ཅིང་། སྨན་བཅོས་གཞུང་ལས་ཁང་གི་སྒྲིག་ཆས་གསར་བརྗེ་བྱེད་ཚད་བརྒྱ་ཆ་100ཟིན་པ་དང་། སྨན་བཅོས་སྒྲིག་ཆས་སྲིད་གཞུང་ནས་ཉོ་སྒྲུབ་བྱེད་ཚད་བརྒྱ་ཆ་96ཟིན་ཡོད།
སྨན་ཁང་རང་ངོས་ཀྱི་སྨན་སྦྱོར་རིགས་309ཙམ་ཡོད་པའི་ནང་ནས་སྨན་སྣ་117ལ་སྨན་ཁང་གི་སྨན་སྦྱོར་ཆོག་ཨང་ཡོད། སྨན་སྣ་192ཀྱི་སྨན་སྦྱོར་ཆོག་ཨང་གི་སྙན་ཞུ་འབུལ་མུས་ཡིན་པ་དང་། གཞན་ཡང་ཆེད་ནད་སྡེ་ཁག་གི་སྨན་སྦྱོར་35མཆིས། འདི་ལོའི་ཟླ་3པ་ནས་བཟུང་སྟེ་ཆེད་ནད་སྡེ་ཁག་སྨན་སྦྱོར་གྱི་སྙན་ཞུ་འབུལ་བའི་ལས་དོན་བདེ་བླག་དང་། བརྒྱུད་རིམ་ལྡན་པ། ནུས་ལྡན་བཅས་བྱུང་ཡོད།
2005ལོར་རྒྱལ་ཡོངས་ཀྱི་སྐབས་དང་པོའི་རིམ་གསུམ་ཀ་པའི་མི་རིགས་གསོ་རིག་གི་སྨན་ཁང་ལ་ཚད་ལོན་བདམས་ཐོན་བྱུང་ཞིང་། 2012ལོར་རིམ་གསུམ་ཀ་པའི་སྨན་ཁང་གི་བསྐྱར་དཔྱད་ཚད་ལོན་བྱུང་ཡོད། 2007ལོར་སྐབས་དང་པོའི་རྒྱལ་ཁབ་ཀྲུང་ལུགས་གསོ་རིག་དོ་དམ་ཅུས་ཀྱི་མི་རིགས་གསོ་རིག་འཛུགས་སྐྲུན་གྱི་གཙོ་གནད་ཚན་པར་གཏན་འཁེལ་བྱས་པ་དང་། 2009ལོར་རྒྱལ་ཡོངས་ཀྱི་རྒྱལ་ཁབ་རིམ་པའི་མི་རིགས་གསོ་རིག་ནད་ཐོག་ཞིབ་འཇུག་ལྟེ་གནས་ཉག་གཅིག་དེར་གཏན་འཁེལ་བྱས། 2013ལོར་རྒྱལ་ཁབ་ཀྲུང་ལུགས་གསོ་རིག་དོ་དམ་ཅུས་ནས་ཀྲུང་ལུགས་གསོ་རིག་གི་རིག་གནས་དྲིལ་བསྒྲགས་སློབ་གསོའི་ལྟེ་གནས་སུ་གཏན་འཁེལ་བྱས་ཤིང་། 2014ལོར་རྒྱལ་ཡོངས་ཀྲུང་ལུགས་གསོ་རིག་སྲོལ་རྒྱུན་ཤེས་རིག་སྲུང་སྐྱོབ་ཚན་པར་གཏན་འཁེལ་བྱས་པ་དང་། ལོ་དེ་གར་རྒྱལ་ཁབ་ཀྲུང་ལུགས་གསོ་རིག་དོ་དམ་ཅུས་ནས་སྐབས་དང་པོའི་ཀྲུང་ལུགས་གསོ་རིག་ཚན་རྩལ་ཁྱབ་གདལ་སྔོན་ཐོན་ཚོགས་པའི་མཚན་སྙན་བསྩལ་ཡོད། 2015ལོར་གོང་རིམ་ནས་ནད་སྡོད་དགེ་རྒན་སྨན་པའི་ཚད་ལྡན་ཅན་གྱི་གསོ་སྐྱོང་སྦྱོང་བརྡར་ལྟེ་གནས་སུ་གཏན་འཁེལ་བྱས་ཤིང་། 2015ལོར་རྒྱལ་ཁབ་འཕེལ་རྒྱས་སྒྱུར་བཅོས་ཨུ་ཡོན་ལྷན་ཁང་དང་ནོར་སྲིད་པུའུ་ནས་མཉམ་སྦྲེལ་ངང་་འགྲེམས་སྤྲོད་བྱས་པའི་གྲོན་ཆུང་རྣམ་པའི་ཐུན་མོང་སྒྲིག་གཞིའི་དཔེ་མཚོན་ཚན་པའི་གཟི་བརྗིད་མཚན་སྙན་ཐོབ་པ་དང་། ལོ་དེ་གར་ལྗོངས་ཡོངས་ཀྱི་བོད་སྐད་ཡིག་སྤྱི་ཚོགས་སྤྱོད་ཡིག་ཚད་ལྡན་གྱི་སྔོན་ཐོན་ཚན་པར་བདམས་ཐོན་བྱུང་ཡོད།
ནད་ཐོག་སྲི་ཞུའི་ནུས་པ་མཐོ་རུ་བཏེགས།
རྒྱལ་ཁབ་ཆེད་ནད་ཚན་ཁག་འཛུགས་སྐྲུན་གྱི་ད་ཡོད་རྣམ་གྲངས་9ཡོད་ཅིང་། དེའི་ནང་རྒྱལ་ཁབ་ཀྲུང་ལུགས་གསོ་རིག་དོ་དམ་ཅུས་ཀྱི་ལོ་ལྔ་ཚན་བཅུ་གཅིག་པའི་གཙོ་གནད་ཆེད་ནད་ཚན་ཁག་འཛུགས་སྐྲུན་གྱི་རྣམ་གྲངས་བོད་ལུགས་གསོ་རིག་སྙིང་དང་ཁྲག་རྩའི་ནད་དང་བོད་ལུགས་གསོ་རིག་ཕྱི་བཅོས་རྣམ་གྲངས་གཉིས་པོ་འཁོར་ཡུན་གྱི་འཛུགས་སྐྲུན་འོས་འགན་ལེགས་སྒྲུབ་ཟིན་ཡོད། མིག་སྔར་འཛུགས་སྐྲུན་བྱེད་བཞིན་པའི་རྒྱལ་ཁབ་ཀྲུང་ལུགས་གསོ་རིག་དོ་དམ་ཅུས་ཀྱི་གཙོ་གནད་ཆེད་ནད་སྡེ་ཁག་དང་ཆེད་ནད་སྡེ་ཁག་འཛུགས་སྐྲུན་སྐྱེད་སྲིང་གི་རྣམ་གྲངས་4ཡོད་པ་སྟེ། བོད་ལུགས་གསོ་རིག་ཕོ་རྒྱུའི་གཙོ་གནད་ཆེད་ནད་སྡེ་ཁག་དང་། བོད་ལུགས་གསོ་རིག་མིག་ནད་དང་། ནད་སྐྱོང་། ནད་ཚབས་ལྕི་བ་བཅས་གསུམ་གྱི་གཙོ་གནད་ཆེད་ནད་སྡེ་ཁག་སྐྱེད་སྲིང་བྱ་རྒྱུ། རྒྱལ་ཁབ་ནད་ཐོག་གཙོ་གནད་ཆེད་ནད་སྡེ་ཁག་འཛུགས་སྐྲུན་གྱི་རྣམ་གྲངས་གསུམ་ཡོད་པ་སྟེ། མཆིན་ནད་སྡེ་ཁག་དང་། རུས་ནད་སྡེ་ཁག བོད་ལུགས་གསོ་རིག་ནད་སྐྱོང་སྡེ་ཁག་བཅས་ཡིན། མིག་སྔར་ཆགས་གྲུབ་ཟིན་པའི་ཆེད་ནད་ཚན་ཁག་གི་གསོ་བཅོས་ལེགས་ཆ་ལྡན་པའི་ནད་རིགས་ཀྱི་བརྟག་བཅོས་ཇུས་གཞི་15དང་། ཆེད་ནད་ཚན་ཁག་གི་ནད་སྐྱོང་ཇུས་གཞི་6ཡོད་ཅིང་། གཙོ་གནད་ཆེད་ནད་ཚན་ཁག་གིས་བོད་ལུགས་གསོ་རིག་གི་ནད་ཐོག་ཐབས་ལམ་ལག་བསྟར་བྱེད་བཞིན་པའི་ནད་རིགས་ཁྱོན་བསྡོམས་10ཡོད།
ཤེས་ལྡན་མི་སྣའི་དཔུང་ཁག་ཧྲག་པོ་བཏོད།
2013ལོ་ནས་2015ལོའི་བར་སྔ་ཕྱི་བསྡོམས་མི་6འདེམས་མངག་གིས་ནུབ་ཁུལ་རྐང་འཛིན་ཤེས་ལྡན་མི་སྣའི་དམིགས་བསལ་གསོ་སྐྱོང་ཁོངས་སུ་ཞུགས་ཤིང་། མི་150ལྷག་ཙམ་འདེམས་མངག་གིས་ལྗོངས་ཕྱི་ནང་དུ་ཟབ་སྦྱོང་སློབ་གཉེར་ལ་ཞུགས་སུ་བཅུག་པ། མི་30ཉེ་བ་དགེ་རྒན་གྱི་རྒྱུན་འཛིན་སློབ་གསོར་ཞུགས་ནས་དགེ་རྒན་བྱས་ཆོག་པའི་དཔང་ཡིག་ཐོབ་ཅིང་། ད་ལྟར་སྐབས་ལྔ་པའི་དགེ་རྒན་རྒྱུན་འཛིན་གྱི་འབུམ་རམས་པ་དང་རབ་འབྱམས་པ་སོ་སོའི་ཡོན་ཚད་ཀྱི་སློབ་གསོ་དང་ལེན་བྱེད་བཞིན་པའི་མི་3 དེ་མིན་དགེ་རྒན་རྒྱུན་འཛིན་གྱི་འབུམ་རམས་ཕྱི་ཚར་གྱི་བསླབ་གནས་ལ་འབད་འབུངས་བྱེད་བཞིན་པ་མི་1བཅས་ཡོད། གཞན་ཡང་དགེ་རྒན་དཔུང་ཁག་འཛུགས་སྐྲུན་ལ་ཤུགས་སྣོན་བརྒྱབ་ཡོད་པ་སྟེ། མི་10ལྷག་ཙམ་གྱིས་དགེ་རྒན་གྱི་རྒྱུན་འཛིན་སློབ་གསོའི་འབུམ་རམས་ཕྱི་ཚར་དང་། འབུམ་རམས་པ། རབ་འབྱམས་སློབ་མ་བཅས་ཀྱི་མཛུབ་སྟོན་དགེ་རྒན་གྱི་ཐུགས་འགན་བཞེས་མུས་ཡིན་ཅིང་། མི་15བོད་ལྗོངས་བོད་ལུགས་གསོ་རིག་སློབ་ཆེན་གྱི་གདན་ཞུས་སློབ་དཔོན་དང་དགེ་རྒན་གཅིག་ལྕོགས་ལ་གདན་ཞུ་བསྐོ་གཞག་བྱས་པ་སྟེ་ནད་ཐོག་དང་སློབ་ཁྲིད་གཅིག་ལྕོགས་ཀྱི་འགན་འཁྲི་འཁུར་བའི་དགེ་རྒན་གྱི་དཔུང་ཁག་གཅིག་སྐྱེད་སྲིང་བྱས་ཡོད། 2013ལོ་ནས་2015ལོའི་བར་ལྗོངས་ཡོངས་རང་བཞིན་གྱི་བོད་ལུགས་གསོ་རིག་གཞི་རིམ་རྐང་འཛིན་སྨན་པ་དང་ནད་སྐྱོང་བའི་གསོ་སྐྱོང་སྦྱོང་བརྡར་འཛིན་གྲྭ་ཁྱོན་བསྡོམས་སྐབས་གསུམ་ཙམ་གཉེར་འཛུགས་བྱས་པར་སློབ་ཞུགས་མི་ཐེངས་300ཉེ་བ་ཟིན་ཡོད། 2015ལོའི་ཟླ་7པ་ནས་བཟུང་སྟེ་རྒྱལ་ཁབ་གཙོ་གནད་ཆེད་ནད་སྡེ་ཁག་བརྙན་ཟློས་དྲ་རྒྱའི་ལས་སྟེགས་ལ་སྔས་རྟེན་བྱས་ཏེ་སྨན་རྩིས་ཁང་དུ་ཞིང་ཆེན་བཞི་དང་ལྗོངས་གཅིག་གི་བོད་ལུགས་གསོ་རིག་སྒྲིག་གཞིའི་ནང་ཁོངས་སུ་རྦད་དེ་ཁྱབ་པའི་རྒྱལ་ཡོངས་བོད་ལུགས་གསོ་རིག་བརྙན་ཟློས་དྲ་རྒྱའི་ལྟེ་གནས་བསྐྲུན་སྐྱེད་བྱས་ཤིང་། འཁོར་སྐྱོད་ཚོད་སྤྱོད་བྱས་ཚུན་གྲགས་ཅན་བོད་ལུགས་གསོ་རིག་དང་གནམ་རིག་སྐར་རྩིས་གཉིས་ལྡན་གྱི་ཆེད་མཁས་པ་བསྟན་འཛིན་བཀྲ་ཤིས་སོགས་སྤྱན་འདྲེན་ཞུས་ཏེ《མན་ངག་བྱེ་བ་རིང་བསྲེལ》དང་།《བོད་ལུགས་གསོ་རིག་གཏར་བཅོས་ཀྱི་མྱོང་བྱང》 《བོད་ལུགས་སྨན་སྦྱོར་གྱི་ཕན་ནུས་དང་འདུལ་སྦྱོང་ལག་ལེན》 《བོད་སྨན་དང་ཟས་སྤྱོད》 《བོད་ཕྱི་ཟུང་འབྲེལ་གྱི་དོས་དྲག་མྱུར་སྐྱོབ་ཤེས་བྱ》སོགས་བོད་ལུགས་གསོ་རིག་འཛིན་སྤེལ་གྱི་རིག་གཞུང་འཆད་ཁྲིད་ཐེངས་32ཙམ་གྱི་ལས་གཉེར་བགྱིས་ཡོད། ཧུར་བརྩོན་ཡར་སྐྱེད་ཀྱིས་བོད་ལུགས་གསོ་རིག་གྲགས་ཅན་སྨན་པ་རྒན་རབས་ཀྱི་ཉམས་མྱོང་འཛིན་སྤེལ་གྱི་ལས་གཉེར་བྱས་དང་བྱེད་མུས་ལགས་པ་སྟེ། 2015ལོར་མ་དངུལ་རང་གྲབས་ཀྱིས་བོད་ལུགས་གསོ་རིག་གྲགས་ཅན་སྨན་པ་རྒན་རབས་ཀྱི་ངག་བརྗོད་ལོ་རྒྱུས་རྣམ་གྲངས་འགོ་སློང་བྱས་ནས་ལྗོངས་ཕྱི་ནང་གི་བོད་ལུགས་གསོ་རིག་གྲགས་ཅན་སྨན་པ་རྒན་རབས་པ་170ཙམ་ལ་བོད་ལུགས་གསོ་རིག་སྨན་བཅོས་དང་། སློབ་གསོ། ཐོན་སྐྱེད། བྲིན་ཚོང་། དོ་དམ་སོགས་དང་འབྲེལ་བའི་ངག་བརྗོད་ལོ་རྒྱུས་སྒྲ་འཇུག་ཡིག་ཕབ་ཀྱི་ལས་དོན་གཉེར་དང་གཉེར་མུས་ཡིན། ཉེ་བའི་ལོ་གསུམ་རིང་ཡུན་ནན་དང་། ཀན་སུའུ། སི་ཁྲོན། མཚོ་སྔོན་སོགས་ལྗོངས་ཕྱིའི་ཟབ་སྦྱོང་སྨན་པ་མི་230ཙམ་དང་། ལྗོངས་ནང་ཁུལ་གྱི་སྡེ་ཁག་འཐུས་ཚང་གི་སྨན་པའི་ལས་བསྒྱུར་གསོ་སྦྱོང་དང་། ཟབ་སྦྱོང་སྨན་པ། དགེ་རྒན་དགེ་ཕྲུག་གི་སློབ་མ་སོགས་མི་500ལ་ཉེ་བ་རྩིས་ལེན་ཞུས་ཡོད། ནད་སྡོད་དགེ་རྒན་སྨན་པའི་ཚད་ལྡན་ཅན་གྱི་གསོ་སྐྱོང་སྦྱོང་བརྡར་ལས་དོན་འཁོར་སྒུལ་བྱས་ཐོག སྣེ་ཁྲིད་སྒྲིག་འཛུགས་ཀྱིས་《བོད་ལུགས་གསོ་རིག་ནད་སྡོད་སྨན་པ་དཀའ་བཅུ་བའི་ཚད་ལྡན་ཅན་གྱི་གསོ་སྦྱོང་ཚད་གཞི》སྒྲིག་བཟོ་བྱས་པ་མ་ཟད། བོད་ལུགས་གསོ་རིག་དོ་དམ་ཅུས་ནས་པར་འགྲེམས་བྱས་ཡོད། དེ་མིན་2014ལོ་དང་2015ལོར་ཚད་ལྡན་ཅན་གྱི་གསོ་སྦྱོང་སློབ་མ་མི་གྲངས་109བསྡུ་སྐོང་བྱས་ཡོད།


c: text/html

text:
ང་ཡི་ལྦུ་སིབ་ཁུ་ནག་བྱིས་པ།
1
ཁོ་རང་ལྦུ་སིབ་ཁུ་ནག་འཐུང་བར་དགའ། ཁོ་ནི་ང་ཡི་ལྦུ་སིབ་ཁུ་ནག་བྱིས་པ་ཡིན།
ཁོ་ནི་ང་ཚོ་སྡེ་བའི་བྱིས་པ་ཞིག་ཡིན། ཆུང་དུས་སུ་ཧ་ཅང་བདེ་ཐང་ཡིན་མོད། ཡུལ་མི་ཚོས་བཤད་པ་ལྟར་ན། ཁོ་རང་ལ་ལོ་ན་དྲུག་བདུན་ཡས་མས་སུ་གྲིབ་བམ་ཅི་ཞིག་ཕོག་པས་ད་ལྟའི་འདི་འདྲ་ཞིག་ཏུ་གྱུར་པ་རེད་ཟེར། རྗེས་སུ་ངས་དོན་དག་དེའི་ཕྱོགས་ལ་རྩད་གཅོད་བྱས་པ་ན། མི་རེ་རེའི་ཁ་ན་བཤད་སྟངས་རེ་དང་གནས་ལུགས་རྒྱུ་མཚན་རེ་འདུག ངས་ཁོའི་ཕ་མ་གཉིས་ལ་ཡང་དྲིས་ཀྱང་ཁོའི་ཕ་མ་ནི་ཀ་ངོ་ཡིག་ངོ་མི་ཆོད་པའི་ཞིང་ལས་པ་གཉིས་ཡིན་པས། རྒྱུ་མཚན་ཆེན་པོ་བཤད་རྒྱུ་མི་འདུག་ལ། གཟའ་ཡིས་བཟུང་བ་མིན་ན་ཀླུ་ཡིས་གནོད། ཡང་མིན་ན་གྲིབ་ཕོག་སོང་ཟེར། ང་རང་དེ་དུས་སློབ་གྲྭ་འགྲིམ་བཞིན་པའི་སྒང་ཡིན་ལ། ཡུལ་མི་ཚོའི་རྨོངས་དད་འཐོམ་སྦྲིད་ཀྱི་བློ་ལ་ཧ་ཅང་སུན་པོ་ཡོད་པས། “ཁྱོད་གཉིས་ཀས་སྨན་ཁང་དུ་མ་ཁྲིད་དམ། དེང་གི་ཚན་རིག་ལག་རྩལ་དང་གསོ་རིག་ལག་རྩལ་གྱིས་དྲག་བསྐྱེད་འབྱུང་དུ་བྱ་མི་ཐུབ་རུང་། ནད་རྐྱེན་གསལ་པོ་ཞིག་ངོས་ཟིན་ཁོ་ཐག་ཡིན”ཞེས་བཤད་པར། “སྨན་ཁང་དུ་ལོས་འཁྲིད། ཁོ་ངེད་གཉིས་ཀྱི་ཤ་དང་ཁྲག་རེད། ངེད་གཉིས་ཀྱིས་རང་དགར་ག་ལ་བསྐྱུར་སྲིད། འོན་ཀྱང་། ཞིང་ཆེན་སྨན་ཁང་དུ་ཟླ་ངོ་འགར་བསྡད་རུང་། སྨན་པ་ལ་ཡང་ཅང་བཤད་རྒྱུ་མི་འདུག ཟླ་འགའ་ལ་གནམ་ཁབ་བརྒྱབ་རྗེས་ཡུལ་ལ་ཁྲིད་ཟེར། ད་ངེད་གཉིས་ཀྱིས་ཅི་ཞིག་བྱ་དགོས་སམ”ཁོའི་ཨ་མས་ངའི་སྐད་ཆར་ཉན་རྗེས་དེ་ལྟར་ཟེར། ང་ལ་ཡང་ཟེར་རྒྱུས་ཕོངས་སོང་། འོན་ཀྱང་། ང་ད་དུང་ཡང་ཡིད་མ་ཆེས།
2
ང་རང་ཁོ་དང་འབྲེལ་འདྲིས་བྱུང་བ་ནི་ལོ་གསུམ་སྔོན་གྱི་དབྱར་ཁ་ཞིག་ཡིན། ཉིན་དེར་ཉི་མ་ཧ་ཅང་ཚ། སྡེ་མི་ཡོངས་སྡེ་བའི་མ་ཎི་ཁང་དུ་འཛོམས་ནས་མ་ཎི་ཁང་རྙིང་པ་དེ་ཞིག་གསོ་བྱེད་ཀྱིན་ཡོད། ཉིན་དེར་ང་རང་མ་ཎི་ཁང་དུ་ཡོད་ལ། ཁོའི་ཨ་མ་ཡང་ཡོད། ད་དུང་ཁོ་ཡང་ཡོད།
གཞུང་ལས་ལ་བྲེལ་བའི་དུས་སྐབས་སུ། མི་ཞིག་གིས་ངའི་རྒྱབ་ཕྱོགས་སུ་སྐད་རྒྱག་གིན་འདུག ངས་བྱིས་པ་འགས་རྩེད་མོ་རྩེད་བཞིན་པ་རེད་བསམས་ནས་ཁ་ཡ་མ་བྱས། བསྡད་ཀྱིན་བསྡད་ཀྱིན་སྐད་ཇེ་མཐོ་ནས་ཇེ་མཐོ་དང་ཇེ་གསལ་ནས་ཇེ་གསལ་རེད། འོན་ཀྱང་སྐད་ཆ་དེ་དག་ངས་ཧ་གོ་མ་སོང་། ངས་སྐད་ཆ་དེ་དག་གི་འབྲུའི་ནང་དོན་ཧ་གོ་མ་སོང་། ཡང་ན་མི་དེས་སྐད་ཆ་ཡ་མཚན་ཞིག་འཆད་ཀྱིན་འདུག
ང་རང་རྒྱབ་ཕྱོགས་སུ་འཁོར་དུས། ཁོ་རང་ངའི་རྒྱབ་ལོགས་སུ་འགྲེང་འདུག་ཅིང་། མཛུབ་མོ་ང་ལ་འཛུགས་ཞོར་མུ་མཐུད་དུ་ཅི་ཞིག་ལབ་བྱུང་། འོན་ཀྱང་ངས་ཅི་ཡང་ཧ་གོ་མ་སོང་། ངས་ཁོ་ལ་ནད་ཕོག་པ་དང་ནད་ཕོག་རྗེས་མིའི་རྒྱུན་ལྡན་གྱི་སྐད་ཆའམ་བརྡ་སྤྲོད་ཀྱི་ནུས་པ་ཉམས་ཏེ། སྐད་ཆ་རྡབ་རྡིབ་ཅིག་གམ་ཧ་གོ་མི་ཐུབ་པ་ཏག་ཏག་འཆད་འོང་བའི་གནས་ཚུལ་སྐོར་གྱི་སྐད་ཆ་ཐོས་མྱོང་། ཉིན་དེར། སྡེ་བའི་མ་ཎི་ཁང་གི་ཁྱམས་རར་དབྱར་གྱི་ཉི་འོད་དྲག་པོའི་འོག་ཏུ་ཁོས་ང་ལ་སྐད་ཆ་མང་པོ་ཞིག་བཤད་སོང་། ཁོས་གདོང་གི་རྔུལ་ཆུ་འབྱིད་ཞོར་འཆད་ཅིང་། ངས་ཀྱང་གདོང་གི་རྔུལ་ཆུ་འབྱིད་ཞོར་ཉན་པ་ཡིན། འོན་ཀྱང་། ངས་ཅི་ཡང་ཧ་གོ་མ་སོང་། ངའི་སེམས་སུ་ཁོས་ཁོ་རང་ཁོ་ནར་དབང་བའི་སྐད་ཆ་ཞིག་གམ་ངས་ཧ་གོ་ཐབས་བྲལ་བའི་སྐད་རིགས་གཞན་ཞིག་འཆད་ཀྱིན་འདུག་སྙམ།
ངས་མུ་མཐུད་དུ་ཁོའི་སྐད་ཆར་ཉན་ཞོར་ཁོ་དང་རྩེད་མོ་བྱས། ཁོས་བཤད་པའི་སྐད་ཆ་དག་ངས་ཧ་མ་གོ་བས་ང་རང་ཁོ་ལ་སྤྲོ་བ་ལྷག་ཏུ་སྐྱེས་ཤིང་། དོན་དངོས་སུ་ཁོས་ཅི་ཞིག་འཆད་ཀྱིན་པའི་སྐོར་ལ་སྤྲོ་བ་རབ་ཏུ་རྒྱས། ཉེ་འཁོར་གྱི་གྲོགས་པོ་འགས་ང་ལ་ཁོའི་སྐད་ཆ་ནི་ཁྱོད་ཀྱིས་གོ་མི་སྲིད། ཐ་ན་ཁོའི་ཕ་མས་ཀྱང་གོ་ཁག་པོ་རེད། ཁོའི་སྐད་ཆ་ང་ཚོས་མི་གོ་བར་ཡ་མཚན་རྒྱུ་ཅི་ཡོད། ཁོའི་སྐད་ཆ་འཆད་པའི་ནུས་པའམ་བརྡ་སྤྲོད་ཀྱི་ནུས་པ་ཉམས་སོང་བས་རེད། ཡ་མཚན་པ་ནི་ལྟས་ངན་འདིར་འོག་གི་ལག་ཆ་ཆེན་པོ་ཞིག་ཡོད། དེ་དངོས་གནས་ཡ་མཚན་རེད། ལོ་བཅུ་ཅན་གྱི་བྱིས་པ་ཞིག་ལ་འདི་འདྲའི་སྦོམ་ལ་རིང་བའི་ལག་ཆ་ཞིག ངས་བལྟས་ན་ང་ཚོ་སུས་དེར་བསྡུར་ན་ཡང་ཁོའི་དེ་ཆེ་རྒྱུ་རེད་ཟེར། མི་རློམ་ན་ང་ཚོས་ཁོའི་དེར་བལྟས་ཆོག་ཟེར།
ཉིན་དེར་ཁོའི་འོག་གི་དེར་བལྟས་རྗེས་ང་ཚོ་ཚང་མ་ཧ་ལས་ནས་ཧབ་ཆ་དི་རིར་བགད་པ་དང་། ངས་རང་གི་གླང་རྫིའི་དོར་མ་ཡི་ཁུག་མར་བཅུག་ཅིང་དམ་བེ་ཕྱེད་ཀ་ཕྱིར་མངོན་པའི་ལྦུ་སིབ་ཁུ་ནག་འཐུང་འཕྲོ་དེ་འཐུང་ཐེངས་གཅིག་གིས་བཏུང་ནས་སྐོམ་སེལ་བ་ཡིན། བཏུང་ཚར་རྗེས་དམ་བེ་སྡེ་བའི་མ་ཎི་ཁང་གི་ལྷས་མཐར་ཤེད་ཀྱིས་གཡུགས་པ་ཡིན།
གློ་བུར་དུ། ཁོ་རང་ངུས་བྱུང་། ཤུགས་ཀྱིས་ངུས་བྱུང་། ང་ཚོས་ཁོའི་རྐང་སྣམ་ཕུད་དེ་འོག་གི་དེར་བལྟས་པར་ཁོང་ཁྲོ་ལངས་པ་རེད་སྙམ་ནས་ཁོའི་རྐང་སྣམ་ཕྱིར་བསྐོན་པ་དང་། ཁོ་ལ་ཁ་ཡག་སྣ་ཚོགས་བཤད་དེ་ངུ་ཁ་ལེན་ཅི་ཐུབ་བྱས་པ་ཡིན། ཁོས་ངུ་མཚམས་མི་འཇོག་པར་མ་ཟད། མཛུབ་མོས་ང་ལ་བཙུགས་རྗེས་སྡེ་བའི་མ་ཎི་ཁང་གི་ལྷས་མཐའ་སྟོན་ཞོར་ཧ་མི་གོ་བའི་སྐད་ཆ་སྣ་ཚོགས་འཆད་ཞོར་སྔར་ལས་ཀྱང་ངུས་བྱུང་།
བར་སྐབས་ཤིག་ལ། ཁོའི་ཨ་མས་ཁང་ཐོག་ཏུ་ཁོའི་ངུ་སྐད་ཐོས་པས་ཁྱམས་རར་ཡོང་། ཁོའི་མིག་ཆུ་འབྱིད་ཞོར་ཁོ་ལ་སྐད་ཆ་སྣ་ཚོགས་དྲིས་རྗེས། ཁོས་མཐའ་གཅིག་ཏུ“པོ་ཤ། པོ་ཤ”ཟེར་ཞོར་མཛུབ་མོས་ང་དང་ལྷས་མཐའ་གཉིས་རེས་མོས་ཀྱིས་སྟོན་པར་བྱེད། དེ་ནས་ཁོས་ཨ་མས་ཅི་ཞིག་ཧ་གོ་སོང་བ་ལྟར་ལྷས་མཐར་སོང་ནས་ང་ཡིས་བཏུང་ཟིན་པའི་ལྦུ་སིབ་ཁུ་ནག་གི་དམ་བེ་སྟོང་པ་དེ་བཏུས་ཤིང་། མ་ཎི་ཁང་གི་སྒོ་ཁར་ཡོད་པའི་ཨ་ཅེ་མཚོ་མོ་ཚང་ལ་སོང་ནས་དམ་བེའི་ནང་དུ་ཆུ་འཁྱག་གང་བླུགས་པ་དང་། ད་དུང་ཀ་ར་ནག་པོ་ཅུང་ཙམ་བཏབ་རྗེས་དཀྲུག་དཀྲུག་བྱེད་ཞོར་ཕྱིར་བུད།
ཁོའི་ཨ་མས་བཤད་པ་ལྟར་ན་ཁོ་རང་ལྦུ་སིབ་ཁུ་ནག་འཐུང་བར་ཧ་ཅང་དགའ། མི་གཞན་གྱིས་འཐུང་གིན་པ་མཐོང་ཚེ་དེའི་གམ་དུ་ཕྱིན་ནས་རང་ལ་མཁོ་ཟེར་བ་དང་། མི་དེས་མ་བྱིན་ཚེ་ངུས་ནས་མཚམས་མི་འཇོག་པ་ཡིན་ཟེར། ངེད་ཚང་ལ་ཁོར་ཉིན་རྒྱུན་ལྦུ་སིབ་ཁུ་ནག་ཉོ་སྤྱད་ཀྱི་ཆ་རྐྱེན་མེད་པས། ངས་རྒྱུན་པར་ལྦུ་སིབ་ཁུ་ནག་གི་དམ་བེ་སྟོང་པའི་ནང་དུ་ཆུ་དང་ཀ་ར་ནག་པོ་བསྲེས་ནས་ཁོར་བྱིན་པ་ཡིན། འདི་ལྟར་ཡིན་ཚེ་ཁོས་ངའི་ལས་ཀར་བར་ཆད་མི་བྱེད་པར་མ་ཟད། དམ་བེ་དེ་ལྦུ་སིབ་ཁུ་ནག་ཏུ་འཁྲུལ་ནས་འཐུང་མི་བཟོད་པར་ཉིན་གང་པོར་ལག་ཏུ་ཐོགས་ཏེ་རྩེད་འཇོར་གཡེང་ནས་སྡོད་པ་ཡིན། ངའི་བུ་ཆུང་སྙིང་རེ་རྗེ། མི་འདོད་རྐྱེན་ངན་ཐོག་ཏུ་བབས་པས་མི་ཚད། ལས་ངན་ངེད་ཕ་མ་གཉིས་ལ་ཁོ་རང་ཆེས་དགའ་བའི་ལྦུ་སིབ་ཁུ་ནག་ཉོ་སྤྱད་ཀྱང་མི་འདུག་ཟེར་ཞོར་མོའི་མིག་མཐའ་རུ་མཆི་ཞགས་འཁྱིལ་འདུག ང་ཚོའི་གྲས་ཀྱི་གྲོགས་པོ་ཞིག་གིས་ད་དུང་རྩེད་མོའི་ཚུལ་གྱིས་ཁྱོད་མ་བུ་གཉིས་ཀྱིས་ཇི་ལྟར་བརྡ་སྤྲད་པ་ཡིན་ནམ། ཁྱོད་ཀྱིས་ཁོས་བཤད་པའི་སྐད་ཆ་གོའམ། གོ་ན་ང་ཚོར་སློབ་རོགས་ཞེས་བཤད་པ་ན། མོས་ང་ཚོ་ལ་གཉོམ་ཆུང་ལ་ཐུབ་ཚོད་མ་བྱེད། རྒྱུ་འབྲས་འཁོར་ཡོང་ཟེར་ཞོར། ཆུ་འཁྱག་ནང་དུ་ཀ་ར་ནག་པོ་བཏབ་པའི་ལྦུ་སིབ་ཁུ་ནག་གི་དམ་བེ་ཁོའི་ལག་ཏུ་སྤྲད་རྗེས་ཕྱིར་ཁང་ཐོག་ཏུ་བུད་སོང་། ཁོས་ཀྱང་ངུ་སྐད་མཚམས་བཞག་ཅིང་གདོང་ལ་སྤྲོ་བའི་མདངས་ཤིག་མངོན་བཞིན་དགའ་སྤྲོའི་ངང་ཨ་མའི་རྗེས་སུ་བརྒྱུགས་སོང་།
སྐབས་དེར། ང་ཡི་གདོང་ཡོངས་ཅི་ཞིག་གིས་ཚ་ལམ་ལམ་དུ་བཟོས་ཤིང་། གདོང་གི་རྔུལ་ཆུ་ཡང་ཡང་འབྱིད་དགོས་བྱུང་སོང་།
3
ལོ་ངོ་ལྔའི་རྗེས་སུ། ང་རང་གྲོང་ཁྱེར་དུ་ལས་སྒྲུབ་བྱེད་པའི་རྒྱལ་ཁབ་ཀྱི་ལས་བྱེད་པ་ཞིག་ཏུ་གྱུར། ནམ་རྒྱུན་རང་ཉིད་དམ་མི་གཞན་གྱིས་ལྦུ་སིབ་ཁུ་ནག་འཐུང་བའི་ངང་ཚུལ་མཐོང་ན་ངས་རྒྱུན་པར་ཁོ་རང་དྲན་འོངས་། ལྷག་ཏུ་ལོ་ལྔའི་སྔོན་གྱི་དོན་དག་དེར་ནོངས་འགྱོད་ཆེན་པོ་སྐྱེས། ལོ་སར་ལ་ཉེ་བའི་སྐབས་སུ་ངས་ཁྱིམ་ཚང་ལ་མཁོ་ཆས་ཅི་ཡང་མ་ཉོས། ངས་ཁོ་ལ་ལྦུ་སིབ་ཁུ་ནག་སྤུས་ལེགས་སྒམ་གང་ཉོས་རྗེས་ཕ་ཡུལ་ལ་ལོག་པ་ཡིན། ངས་ང་ཡི་ལྦུ་སིབ་ཁུ་ནག་བྱིས་པར་སེམས་ནས་དགོངས་དག་ཞུ་བསམ་པ་ཡིན།
ཨ་མས་ངས་ཉོས་ཡོང་བའི་ལྦུ་སིབ་ཁུ་ནག་སྒམ་གང་པོ་དེ་ལོ་སར་སྐབས་སུ་མགྲོན་པོ་ལ་སྣེ་ལེན་བྱ་སྤྱད་བྱེད་རྒྱུ་ཡིན་ཟེར། ངས་ཁོང་ཁྲོའི་ངང་སྒོར་མོ་བརྒྱ་ཤོག་གསུམ་ཨ་མར་བྱིན་རྗེས། འདི་མགྲོན་པོར་སྣེ་ལེན་བྱ་སྤྱད་ཀྱི་སིལ་ཁུ་ཉོ་སྤྱད་བྱོས། ལྦུ་སིབ་ཁུ་ནག་སྒམ་གང་པོ་དེ་འཐུང་བྱ་ཞིག་མིན་ཟེར་ཞོར། རང་གི་ཁང་པའི་ནང་ཁྱེར་ནས་དཔེ་སྒྲོམ་སྟེང་དཔེ་ཆ་དང་ལྷན་དུ་བསྒྲིགས་པ་དང་། སྒྲུང་གཏམ་མམ་ལྷུག་རྩོམ་ཅི་ཡིན་ཆ་མི་འཚལ་བའི་རྩོམ་འདི་བྲིས་པ་ཡིན།
ང་ཡི་ལྦུ་སིབ་ཁུ་ནག་བྱིས་པ། ཆུ་འཁྱག་ནང་དུ་ཀ་ར་ནག་པོ་བཏབ་ནས་འཐུང་བའི་ང་ཡི་ལྦུ་སིབ་ཁུ་ནག་བྱིས་པ།
ལྦུ་སིབ་ཁུ་ནག་བྱིས་པ་ཤི་སོང་། ང་ཡི་ལྦུ་སིབ་ཁུ་ནག་བྱིས་པ་ཤི་སོང་། །
རྩོམ་སྒྲིག་པ། ཆབ་འགག་ཇོ་རུ།

robotstxt: allowed

filter: keep


text:
༄༅། །ཕྱི་ལོ་ ༡༩༣༥ བོད་ཤིང་ཕག་ཟླ་ ༥ ཚེས་ ༥ ཉིན་ང་སྐྱེས་ཤིང༌། ངའི་སྐྱེས་ཡུལ་བོད་བྱང་ཤར་ཁུལ་སྟག་འཚེར་ཞེས་པ་གྲོང་གསེབ་ཆུང་ཆུང་ཞིག་སྟེ། སྟག་འཚེར་ཞེས་པ་འདི་ནི་མདོ་ཁམས་ཀྱི་ཁོངས་གཏོགས་ཡིན་ཞིང༌། མདོ་ཁམས་ཞེས་ལུང་པའི་མིང་གི་སྟེང་ནས་གོ་རྒྱུ་ཆེན་པོ་ཡོད། མདོ་ཞེས་པ་རོང་དང་ཐང་འབྲེལ་མཚམས། ཁམས་ཞེས་པ་བོད་ཤར་ཕྱོགས་སུ་ཡོད་ཅིང༌། ས་གནས་དེར་ཁམས་པ་རྣམས་སྡོད་པ་ཡིན། མདོ་ཁམས་ཞེས་པ་བོད་ཤར་ངོས་ཀྱི་རི་བརྒྱུད་རྒྱ་ནག་ཕྱོགས་བབས་པའི་ས་ཁུལ་དུ་ ཡོད་ཅིང༌། སྟག་འཚེར་ནི་རྒྱ་མཚོ་ནས་མཐོ་ཚད་ཕི་ཀྲི་དགུ་སྟོང་ཡོད། ལུང་པ་དེ་མཛེས་སྡུག་དང་ལྡན་པ་ཞིག་ཡིན་པ་མ་ཟད། ས་ཆ་མཐོན་པོའི་ཐང་ཆུང་ཆུང་ཞིག་གི་སྟེང་ལ་ཆགས་ཏེ། ཉེ་འཁོར་དུ་གྲོ་དང༌། འབྲུ་སོགས་ཀྱི་ཞིང་ག་མང་པོ་དང༌། ཐང་ཆུང་དེའི་གཡས་གཡོན་རི་དང༌། རྩ་ ནགས་ཚལ་གྱིས་ཁེངས་ནས་ཡོད་པ་རེད། གྲོང་གསེབ་དེའི་ལྷོ་ངོས་རི་བོ་གཞན་ལས་མཐོ་བ་ཞིག་ཡོད་པ་དེའི་མིང་ལ་ཨ་མེས་སྐྱེ་རི་ཟེར། ཡུལ་མི་ཚོས་རི་གནམ་ལ་གཟུག་མཁན་ཡང་ཟེར་ཞིང༌། རི་དེར་ཡུལ་ལྷ་གནས་པར་གྲགས། རི་སྨད་ལ་ཤིང་ནགས་དང༌། དེའི་ཐོད་དུ་སྤང་རི། དེའི་རྩེར་བྲག་རི། ཡང་རྩེར་གངས་ཕྲན་བུ་ཡོད་ཅིང༌། གངས་དེ་དབྱར་དུས་སུའང་མ་བཞུ་བར་གཏན་དུ་གནས་ཡོང༌། རི་དེའི་བྱང་ལ་ཤུག་པ་དང༌། ཁམ་སྡོང༌། སྟར་ཁ། སེ་འབྲུའི་རིགས་སོགས་ཤིང་འབྲས་ཀྱི་སྡོང་པོ་མང་པོ་དང༌། མེ་ཏོག་དྲི་ངད་ལྡན་པ་མང་པོ་ཡོད་ཁར། བྲག་ལོགས་ནས་ཆུ་རྒྱུན་ལྷུང་ལྷུང་བབ་པས་མཛེས་ཤིང༌། ཡུལ་དེར་བྱ་དང༌། བྱིའུ་སྣ་ཚོགས་དང༌། རི་དྭགས་ཤྭ་བ། རྐྱང༌། སྤྲེའུ་དང༌། གཅན་གཟན་གཟིག དོམ། ཝ་མོ་སོགས་ཡོད་ཅིང༌། ང་ཚོའི་ཡུལ་མི་མང་ཆེ་ནང་པ་ཡིན་པས་སེམས་ཅན་ལ་གནོད་འཚེ་མ་བྱས་སྟབས་རི་དྭགས་རྣམས་ཀྱང་འཇིགས་པ་མེད་པར་བག་ཕེབས་སུ་སྡོད་པ་རེད། རང་བྱུང་བཀོད་པས་མཛེས་པའི་ལུང་པ་དེའི་དབུས་སུ་ཀརྨ་ཤར་ཙོང་རི་ཁྲོད་ཅེས་བོད་ཀྱི་ཆོས་ཀྱི་ལོ་རྒྱུས་ནང་ཡོངས་སུ་གྲགས་པ་ཞིག་ཡོད་ཅིང༌། དགོན་པ་དེ་ཀརྨ་པ་སྐུ་ཕྲེང་བཞི་པ་རོལ་པའི་རྡོ་རྗེས་ཕྱག་བཏབ་པ་རེད། ཀརྨ་པ་ནི་བོད་ནང་བླ་མའི་ཡང་སྲིད་ངོས་འཛིན་བྱེད་པའི་ཐོག་མ་ཡིན། དགོན་པ་དེར་དུས་རབས་བཅུ་བཞི་པའི་ནང་རྗེ་ཙོང་ཁ་པ་ཆེན་པོ་སངས་རྒྱས་ཀྱི་ཆོས་སྒོར་ཐོག་མར་གཞུགས་གནང་མཛད་པ་རེད། དེའི་སྨད་ལ་དགོན་པ་གཉིས་པ་ཞིག་ཡོད། དེའི་མིང་ལ་ཨ་མདོ་བྱ་ཁྱུང་དགོན་ཟེར། དགོན་རྒྱབ་རི་ལ་བརྟེན་ཏེ་ཡོད་པས་ཆགས་སྟངས་མཛེས་ཤིང༌། དགོན་པའི་ཡང་ཐོག་ཏུ་གསེར་ཟངས་ཀྱི་རྒྱ་ཕིབས་དང༌། དེ་བཞིན་ཆོས་ཀྱི་འཁོར་ལོ་ཡོད་པ་དེ་རི་དྭགས་གཉིས་ཀྱིས་མཐའ་གཉིས་སུ་བརྒྱན་པ་སོགས་ཡོད་གཤིས། དགོན་པ་དེ་དབྱིབས་བཀོད་མཛེས་ཤིང་བརྗིད་ཆགས་ཅན་ཞིག་ཏུ་མ་ཟད། སྐུ་གསུང་ཐུགས་རྟེན་མང་བས་ལུང་པ་དེའི་ནང་ལ་རྩ་ཆེན་ཞིག་ཏུའང་ཆགས་པ་རེད། གྲོང་གསེབ་ཀྱི་མི་རྣམས་དད་པའི་རྟགས་མཚན་གྱིས་ཁང་པ་ཚང་མའི་ཐོག་ཁར་དར་ལྕོག་ཡོད། སྟག་འཚེར་ནི་སོ་ནམ་པའི་ས་ཁུལ་ཞིག་སྟེ ཟ་ཆས་གཙོ་བོ་གྲོ། གྲོ་ཞིབ་ རྩམ་པ་ ཤ་ མར་ ཇ་ ཆང་ཞེས་པ་ནས་ཀྱིས་བཟོས་པ་ཞིག་བཅས་རེད། ནང་པའི་མི་ཚོ་ཤ་ཟ་རྒྱུའི་སྐོར་བསམ་ཚུལ་འདྲ་མིན་སྣ་ཚོགས་ཡོད་ཀྱང༌། སྤྱིར་བཏང་བཤད་ན། བོད་གྱི་གནམ་གཤིས་གྲང་ཞིང༌། སྔོ་ཚོད་ཀྱི་བཟའ་བཅའི་རིགས་མང་པོ་མེད་སྟབས་ཤ་མ་ཟོས་པར་ལུས་འཚོ་སྲ་ཐང་ཡོང་མི་ཐུབ་པར་བརྟེན་བོད་ཡུལ་དུ་ནང་ཆོས་མ་དར་གོང་ནས་ལུགས་སྲོལ་གོམས་གཤིས་དེ་ལྟར་ཡོད། དེ་ལྟར་ན་ཡང༌། གཞན་གྱི་སྲོག་གཅོད་བྱེད་རྒྱུ་བོད་མི་ཚང་མས་འཛེམས་ཟོན་བྱེད་ཅིང༌། རང་གི་ཆེད་དུ་མིན་པར་སྲོག་དང་བྲལ་ཟིན་པའི་ཤ་ཁྲོམ་ནས་ཉོས་པ་ལ་ཉེས་དམིགས་སུ་མི་ལྟ། སྲོག་གཅོད་བྱེད་མཁན་བཤན་པ་ཚོར་སྡིག་ཅན་དང༌། རིགས་ངན་ཐ་ཆད་ཅིག་ཏུ་བརྩི་བ་རེད། འབྲུ། གྲོ་ཞིབ། འཁྲོལ་འཁྱིལ་རྣམས་ཉེ་ཁུལ་སྐུ་འབུམ་དང༌། ཟི་ལིང་ནང་ཕར་སྤྲད་དེ། ཇ། བྱེ་ཀར། རས་སོགས་མཁོ་བྱེད་དང༌། རྒྱན་ཆ། ལྕགས་ཀྱི་སྣོད་ཆས་སོགས་ཚུར་བླངས་ཏེ་ཉོ་ཚོང་བྱེད། མི་མང་གི་གྱོན་ཆས་ནི་བོད་ཀྱི་གྱོན་ཆས་ཁེ་གཙང་སྟེ། ཁྱོ་གས་པགས་ཞྭ་དང༌། ཀོ་བའི་ལྷམ་ཡུ་རིང་གྱོན་པ། ཕྱུ་པ་ལ་སྐེ་རགས་དམའ་བོ་བཅིངས། ཨམ་ཧྲག་ལྷུག་ལྷུག་བཞག་སྟེ། དེ་ནང་མཁོ་ཆས་འཇུག་གི་རེད། བོད་ནང་གང་སར་ཕྱུ་པ་གྱོན་སྟངས་སྣ་ཚོགས་ཡོད། བུད་མེད་རྣམས་ནས་བལ་གྱིས་བཟོས་པའི་ཕྱུ་པ་ཕུ་ཐུང་མེད་པ་རིང་པོ་གྱོན་པ་དང༌། རས་སམ། སི་ལེགས་ཀྱི་སྟོད་ཐུང་ཚོན་བཀྲག་ཆེན་པོ་དེ་འདྲ་ཡང་གྱོན་གྱི་རེད། དམིགས་བསལ་གྱི་དུས་སྐབས་ལ་བུད་མེད་ཚོས་མགོ་རྒྱབ་ནས་རྐེད་མཚམས་བར་སླེབས་པའི་རྒྱན་ཆ་འདོགས་པ་དང༌། དགུན་དུས་སུ་ཚང་མས་པགས་པའི་སྟོད་ཐུང་དང༌། པགས་པ་མཐུག་པོའི་ནང་ཤ་བྱས་པའི་ཕྱུ་པ་གྱོན་གྱི་རེད། འཛམ་གླིང་གཞན་དག་གི་བུད་མེད་ནང་བཞིན་སྟག་འཚེར་ནང་གི་བུད་མེད་ཚོས་ཀྱང་རྡོ་རྩ་ཆེན་སོགས་ཀྱི་རྒྱན་ཆའི་རིགས་ལ་དགའ་པོ་བྱེད། ད་དུང་བུད་མེད་རྣམས་མ་བྱན་གཏོང་རྒྱུའི་ལས་ཀ་ཡག་པོ་ཡོད་སྟབས་སྐྱེས་པ་ཚོས་ངོམས་བཞིན་སྤོབས་པ་བྱེད་སྲོལ་ཡོད། ཉེ་སྐོར་དུ་དགོན་པ་དང༌། ལྷ་ཁང་མང་པོ་ཡོད་པར་སེར་སྐྱ་ཚང་མས་མཆོད་འབུལ་དང༌། སྨོན་ལམ་འདེབས་པར་འགྲོ་ཞིང༌། ས་ཁུལ་དེའི་འཚོ་བའི་རྟེན་གཞི་ངོ་མ་ཆོས་ཡིན། བོད་རིགས་ནང་ཆོས་ལ་མི་དད་པ་མེད་པས། བུ་ཕྲུག་ཆུང་ངུ་སྨྲ་བརྗོད་ཐུབ་ཙམ་ནས་ཀྱང་རྟེན་གསུམ་ཡོད་སའི་ལྷ་ཁང་དུ་འགྲོ་རྒྱུར་དགའ་པོ་བྱེད་པ་དང༌། རྩེད་མོའི་དུས་སུ་ཡང་ལྷ་ཁང་བཞེངས་པ་དང༌། མཆོད་འབུལ་གྱི་ལད་མོ་བྱེད་ཅིང༌། རང་གིས་ངང་གིས་ཆོས་ཀྱི་སྤྱོད་ཚུལ་མང་པོ་བྱེད་ཀྱི་རེད། སེར་སྣ་ཅན་རེ་ཟུང་མ་གཏོགས་བོད་མི་དབུལ་ཕྱུག་ཕལ་མོ་ཆེས་རང་གི་དགོས་མཁོའི་ཁ་ལྷག་ནས་ལྷ་ཁང་བཞེངས་པ་དང༌། མཆོད་འབུལ། དབུལ་པོར་སྦྱིན་གཏོང་སྲོག་བླུ་སོགས་ཀྱི་ཐོག་བཏང་ནས་དགེ་སྒྲུབ་བྱེད་ཀྱི་རེད། མི་ཚང་ཕྱུག་པོའི་ཁྱིམ་དུ་མཆོད་གཤོམས་རེ་ཡོད་ཅིང༌། དགེ་འདུན་པར་བསྙེན་བཀུར་ཏེ་ཆོས་སྤྱོད་མཛད་དུ་འཇུག དུས་དུས་སུ་ཁྱིམ་ཚང་རེས་དགེ་འདུན་བརྒྱ་ཕྲག་གདན་ཞུས་ཀྱིས་རྩ་ཆེའི་གསུང་རབ་ཀློག་ཅིང་བསྙེན་བཀུར་བྱེད། དབུལ་པོ་ཚོར་ཡང་མཆོད་གཤོམས་ཆུང་ངུ་རེ་དང༌། སངས་རྒྱས་ཀྱི་སྐུ་རེ་ཕལ་ཆེར་ལ་ཡོད་ཅིང༌། རྒྱུན་དུ་མར་མེ་འབུལ་གྱི་རེད། མདོ་ཁམས་ཀྱི་མི་ཕལ་ཆེ་བ་ལུས་སྟོབས་ཆེ་ཞིང༌། རང་བཞིན་གྱི་དཔའ་ཆེ་བ་ཡིན་ཡང༌། ཆོས་ཀྱི་ནུས་པས་ཞི་དུལ་དང༌། སྙོམ་ཆུང༌། གཏོང་ཕོད་ཅན། རང་ཚུགས་ཟིན་པ། བྱམས་སྙིང་རྗེ་ལྡན་པ་ཡོད། མི་རིགས་སྤྱོད་བཟང་དང༌། མཛའ་མཐུན་ཆེན་པོ་བྱེད་མཁན་དེ་འདྲ་ཞིག་གི་དཀྱིལ་དུ་བོད་རིགས་ཁེ་གཙང་གི་ཁྱིམ་ཞིག་ལ་ངོས་རང་སྐྱེས་འདུག ངའི་ཁྱིམ་ཚང་མདོ་ཁམས་སུ་ཡོད་ཀྱང༌། རིགས་བརྒྱུད་ཕ་མེས་བོད་དབུས་ནས་ཡོང་བ་ཞིག་སྟེ། དེ་ཡོང་སྟངས་ཇི་ལྟར་ཡིན་མིན་གྱི་གནས་ལུགས་ཤོད་རྒྱུ་ལས་སླ་པོ་རེད། ལོ་བརྒྱ་ཕྲག་མང་པོ་བརྒལ་བའི་དུས་བོད་ཀྱི་ཆོས་རྒྱལ་མང་སྲོང་མང་བཙན་སྐབས་བོད་བྱང་ཤར་ཕྱོགས་ས་མཚམས་སྲུང་སྐྱོབ་ཀྱི་དམག་མིའི་རུ་ཁག་མང་པོ་བཞག་ཁོངས། ང་ཚོའི་ཡུལ་ཕྱོགས་ལ་བོད་དབུས་ཕན་པོའི་ནང་གི་དམག་མི་བཞག་ཚོད་འདུག ངའི་ཕ་མེས་ཤིག་དམག་མི་དེ་དག་ནས་བྱུང༌། དེར་བརྟེན་ནང་མིའི་ཡུལ་སྐད་ནང་ལའང་བོད་དབུས་ཕན་པོའི་ནང་གི་ཡུལ་སྐད་འགའ་ཤས་འདྲེས་ཡོད་པ། དཔེར་ན། ཐུར་མ་ལ་ཁྱེམ་བུ་དང༌། ཕོར་པ་ལ་ཅན་ནེ་ཟེར་བ་ལྟ་བུ་རེད། ད་ལྟའི་གོང་གི་མི་རབས་གཉིས་ཙམ་མ་གཏོགས་དེའི་གོང་དུ་མི་བརྒྱུད་ནས་གྲོང་གསེབ་དེའི་ཕྱི་བྱ་ནང་སོའི་གོ་གནས་བཟུང་འདུག ང་སོ་ནམ་པའི་ཁྱིམ་ཚང་དམའ་པོ་ཞིག་ནས་ཡོང་བ་འདིར་རྒྱུན་དུ་དགའ་པོ་འདུག ལོ་ན་ཆུང་ཆུང་སྐབས་གྲོང་གསེབ་ནས་ཡོང་བའི་གནས་ཚུལ་འདི་དག་བརྗོད་འདོད་ཡོད། ལོ་མང་པོའི་རྗེས་ལ་ང་རྒྱ་ནག་ནས་ཕྱིར་ལོག་ཡོང་བའི་ལམ་ཞོར་སྟག་འཚེར་ལ་འཁྱུག་ཙམ་ཕྱིན་པར། དེ་སྐབས་ངའི་ཕ་མེས་ཀྱི་ཁྱིམ་ཁང་གྲོང་གསེབ་ཉམ་ཆུང་འདི་མཐོང་བ་ཙམ་གྱིས་སྤོབས་པ་ཆེན་པོ་ཞིག་སྐྱེས་བྱུང༌། ང་ཁྱིམ་ཚང་ཕྱུག་པོ་དང༌། མཐོ་བོ་ཞིག་ལ་སྐྱེས་ཡོད་ན་མི་མང་དབུལ་པོ་ཉམ་ཆུང་གི་བདེ་སྡུག་ཇི་ཡོད་ངས་ཤེས་རྟོགས་ཐུབ་ཀྱི་མ་རེད་བསམ་པ་རྒྱུན་དུ་ཡོད། ཁྱིམ་ཚང་དམའ་བོ་ཞིག་ལ་སྐྱེས་སྟབས་མི་ཉམ་ཆུང་སྐྱོ་བོའི་གནས་ཚུལ་རྣམས་གསལ་པོ་ཤེས་ཀྱི་ཡོད་པས། མི་མང་ཉམ་ཆུང་ཚོའི་འཚོ་ཐབས་འདི་གང་ལེགས་སུ་འགྲོ་བའི་ཐབས་ཤེས་བྱས་པ་ཡིན།
ངའི་ཁྱིམ་དེར་ནང་མི་མང་པོ་ཡོད། དེ་ཡང༌། གཅེན་པོ་བཞི་དང༌། གཅེན་མོ་གཉིས་ཡོད། ང་ཚོ་ལོ་ན་རྒན་གཞོན་ཁྱད་པར་ཆེན་པོ་ཡོད་ཅིང༌། ངའི་སྐྱེད་མར་བུ་ཕྲུག་བཅུ་དྲུག་འཁྲུངས་ཀྱང༌། དགུ་ཆུང་དུས་ནས་གྲོངས་འདུག ནང་མི་ཚང་མ་མཛའ་བརྩེའི་འབྲེལ་བ་དམ་པོ་ཡོད། ངའི་ཕ་བྱམས་སྙིང་རྗེ་ལེགས་པོ་ཡོད་མཁན་ཞིག་དང༌། རླུང་ལངས་པོ་ཞིག་ཀྱང་རེད། ཡིན་ནའང་རླུང་དེ་རྒྱུན་རིང་པོ་མི་སྡོད། ཁོང་གཟུགས་རིང་སྟོབས་ལྡན་ཞིག་མིན་ལ། ཡོན་ཏན་ཡང་ཡོད་པ་ཞིག་མིན་ཏེ། རང་བཞིན་གྱི་སྤྱང་པོ་དང༌། གྲུང་པོ་ཞིག་རེད། ལྷག་པར་རྟ་ལ་དགའ་པོ་ཡོད་སྟབས་རྟ་དྲེལ་མང་པོ་ཞོན་གྱི་རེད། དེ་བཞིན་རྟ་དྲེལ་འདེམ་བསྒྲུག་ལ་མཁས་ཤིང༌། བཅོས་ཐབས་ལ་ཡང་མཁས་པོ་ཡོད། ངའི་ཨ་མ་བྱམས་སེམས་ཆེན་པོ་ཞིག་སྟེ། ཚང་མར་ཕན་སེམས་བྱེད་ཅིང༌། དཔེར་ན། མི་གཞན་བཀྲེས་སྐོམ་གྱིས་ཉེན་པ་ཞིག་ཡོད་ན་རང་གི་ལྟོ་ཆས་རྣམས་གནང་སྟེ་རང་ཉིད་ལྟོགས་པར་བཞུགས་ཀྱི་རེད། རྒྱུན་དུ་ནང་མི་ཚོའི་འགོ་འཁྲིད་བྱམས་བརྩེའི་ངང་ནས་གནང་བ་རེད། ཁོང་མི་ཚང་མར་འདྲིས་བདེ་བོ་དང༌། བསམ་བློ་རྒྱ་ཆེན་པོ་གཏོང་མཁན་ཞིག་སྟེ། ངེད་རང་ཏཱ་ལའི་བླ་མར་ངོས་འཛིན་བྱས་རྗེས་ཁོང་གིས་ཕྲུ་གུ་གཞན་རྣམས་ལ་སློབ་སྦྱོང་ཡག་པོ་ཞིག་སྤྲོད་རྒྱུའི་དམིགས་བསལ་གྱི་འགན་བཞེས་གནང་བ་རེད། ང་ཚོའི་འཚོ་བ་སྐྱེལ་སྟངས་ཀྱི་གཙོ་བོ་སོ་ནམ་ཡིན་ཀྱང༌། རྟ་དང༌། བ་ཕྱུགས་སོགས་ཀྱང་གསོ་ཉར་དང༌། ཚལ་ཞིང་ཡང་འདེབས་ལས་བྱེད། སྤྱིར་བཏང་ཞིང་ལས་བྱེད་མི་ལྔ་ཡོད་ཀྱང་ལས་ཀ་མང་ཆེ་བ་ནང་མི་རང་གིས་བྱེད་ཅིང༌། སྟོན་དཔྱིད་ཞིང་འདེབས་པ་དང༌། བཙས་མ་རྔ་སྐབས་ཉིན་ཤས་རིང་ཕྱི་ནས་མི་བཅོ་ལྔ་ནས་བཞི་བཅུ་བར་ལས་མིར་གླས་ཏེ་གླ་རྔན་སྤྲོད་ཀྱི་ཡོད། ང་ཚོའི་གྲོང་ནང་ཁྱིམ་ཚང་གཞན་ཞིག་ལ་ལས་ཀ་ཁག་པོ་ཡོད་ན་ཕར་ཚུར་རོགས་རམ་བྱེད་རྒྱུའི་ལུགས་སྲོལ་ཡང་ཡོད་པ་ཡིན། ངེད་རང་ཆུང་ངུའི་སྐབས་ཨ་མ་ལགས་ཀྱིས་རྒྱབ་ལ་བསྣམས་ཏེ་ཞིང་ལས་སར་ཕེབས་ཏེ་ཞིང་ལས་གནང་སྐབས། ཞིང་གི་མཐའ་ལ་རྒྱུག་པ་ཞིག་ཏུ་ཉི་གདུགས་སྦྲགས་ཏེ་དེའི་བསིལ་གྲིབ་འོག་ལ་གཉིད་ཉལ་འཇུག་གི་ཡོད།
ང་ཚོའི་ཁང་པ་དེ་གྲུ་བཞི་ཐོག་གཅིག་མ་དཀྱིལ་དུ་རྡོ་གཅལ་དང་རྩིག་རྨང་ལ་རྡོ་དང༌། ཐོད་ཆར་སོ་ཕག་གིས་བརྒྱབ་ཡོད། ཐོག་ཁའི་མཐའ་ལ་གཡུ་རྩིའི་ཁ་བད་དང་རྒྱལ་སྒོ་ལྟེ་བའི་ཁ་ལྷོ་ངོས་སུ་ཨ་མེས་སྐྱེ་རིར་བསྟན་ཅིང༌། བོད་ཀྱི་ལུགས་སྲོལ་ལྟར་མདུན་སྒོའི་ཐོད་དུ་མདུང་དར་དང༌། རྡོ་གཅལ་དཀྱིལ་དུ་དར་ཆེན་རིང་པོ་ཞིག་ཀྱང་ཡོད། ཁང་རྒྱབ་ལ་རྟ་ར། བ་ར སྒོ་ཁར་འདོགས་ཁྱི་ཞིག་བཏགས་ཡོད་ཅིང༌། དེ་ནི་ཁང་པའི་ནང་གཞན་དག་གང་བྱུང་མི་ཡོང་བའི་ཁྱད་རེད།
བ་ཕྱུགས་བརྒྱད་དང༌། མཛོ་མོ་བདུན་ཡོད། མཛོ་མོ་ཞེས་པ་གཡག་དང༌། བ་ཕྱུགས་འདྲེས་པ་རེད། གཡག་ཅེས་པ་ཕོ་མིང་དང༌། མོ་ལ་འབྲི་ཟེར། སྒོ་ཕྱུགས་ཀྱི་འོ་མ་སྐྱེད་མ་རང་ཉིད་ཀྱིས་འཇོ་གནང་མཛད་ཅིང༌། ངོས་གོམ་པ་རྒྱག་ཤེས་སྐབས་ཕོར་པ་འཁྱེར་ཏེ་ཨ་མ་ལགས་འོ་མ་བཞོ་བའི་སར་འགྲོ་ཞིང༌། དེར་མཛོ་མོའི་འོ་མ་བཞོས་མ་ཐག་པ་ཚ་བོར་གནང་གི་ཡོད། བྱ་མོ་ཡོད་སར་སྒོ་ང་ལེན་པར་གཏོང་གནང་གི་ཡོད་པ་སོགས་དྲན་སོས་ཀྱི་འདུག ངས་ཁྱིམ་བྱ་ནང་བཞིན་གདང་ག་ལ་འཛེགས་ཏེ་བྱ་སྐད་བརྒྱབ་པ་ཡང་དྲན་སོས་ཀྱི་འདུག
ང་ཚོའི་ནང་མི་རྣམས་མི་ཚེ་སྐྱེལ་སྟངས་རྒྱས་སྤྲོས་མེད་པའི་ཁུ་འདུས་ཤིག་ཡིན་ནའང་དགའ་བོའི་ངང་ནས་བློ་ཁ་ཁེངས་པ་ཞིག་ཡོད། དེ་ནི་ཏཱ་ལའི་བླ་མ་སྐུ་གོང་མ་ཐུབ་བསྟན་རྒྱ་མཚོ་ལ་བརྟེན་ནས་བྱུང༌། ཁོང་གིས་བོད་ནང་སྲིད་དང༌། ཆོས་ཀྱི་དབུ་འཁྲིད་ལོ་མང་པོ་གནང་ཞིང༌། ཁོང་གི་དུས་སུ་སླར་ཡང་བོད་ཅེས་པ་ཟུར་དུ་རང་བཙན་ཡིན་པ་ཞིག་བཟོས་གནང་བ་མ་ཟད། མི་དམངས་ལ་ཡར་རྒྱས་ཡོང་ཐབས་ཀྱང་གནང་བ་རེད། ང་ཚོ་ཡོད་ས་ཤར་ཕྱོགས་ཀྱི་ས་ཁུལ་དེ་རྒྱ་ནག་གི་སྲིད་དབང་འོག་ཡིན་ཀྱང༌། ཁོང་ཆོས་སྲིད་ཀྱི་དབུ་བཞུགས་ཤིག་ས་གནས་དེར་ལོ་གཅིག་མིན་ཙམ་བཞུགས་སྟབས་མི་མང་དེ་ཚོར་ཁོང་གི་བྱིན་ནུས་ཐད་ཀར་ཐོབ་ཡོད་པ་ཡིན།
དམ་པ་གང་དེས་བོད་མི་མང་ལ་གནང་བའི་གསུང་བཤད་ཅིག་གི་ནང་ལ། ངོས་ལ་ཆོས་སྲིད་ཀྱི་འགན་འཁུར་ཐོག་ཏུ་བབས་པ་ན། རང་ཉིད་དལ་སྡོད་སྐྱིད་སྡོད་ཀྱི་དབང་མེད་བསྟན་སྲིད་ཀྱི་བདེ་དོན་ལ་ཉིན་མཚན་སེམས་འཁུར་ལྕི་བས་ནོན་བཞིན་དུ་བསྟན་པ་རྒྱས་ཐབས། ཆབ་སྲིད་ཕྲ་ཚུགས་ཐབས། ཆབ་འབངས་བདེ་བར་ངལ་འཚོ་ཐབས་ལྷག་བསམ་དྲང་པོས་གཞུང་བསྲང་སྒོ་གསུམ་ཡོད་རྒུ་རྩལ་སྤྲུགས་བགྱིས་ལུགས་གསུངས་འདུག་ཅིང༌། ཁོང་གིས་དགོངས་བཞེད་དེ་ལྟར་གནང་བའི་གྲུབ་འབྲས་སུ་བོད་མི་རྣམས་ཞི་བདེ་དང༌། ཡར་རྒྱས། དགའ་སྐྱིད་ཀྱི་དུས་སྐབས་རིང་པོ་ཞིག་འགོ་ཚུགས་པ་བྱུང༌། ཡང་གསུངས་གསལ། ཆུ་གླང་ནས་ད་ལྟ་ཆུ་སྤྲེ་བར་བོད་ལྗོངས་འདི་ཉིད་དུ་བདེ་སྐྱིད་རྫོགས་ལྡན་གྱི་དཔལ་གསར་དུ་བཞད་པས་མཆོག་དམན་ཚང་མས་དགའ་བདེར་ཅི་དགར་ལོངས་སྤྱོད་བག་ཕེབས་སུ་ཚིམས་པ་འདིས་མཚོན་ཞེས་བཀའ་གནང་འདུག
འོན་ཀྱང་ཆུ་བྱ། ཕྱི་ལོ་ ༡༩༣༣ ལོ་ཐུབ་བསྟན་རྒྱ་མཚོ་སྐུ་མྱ་ངན་ལས་འདས་པའི་གནས་ཚུལ་དེ་བོད་ནང་ཁྱབ་སྐབས་མི་མང་ཚང་མ་སེམས་སྡུག་ཚད་མེད་པ་བྱུང་བ་དང་ཆབས་ཅིག་པར། ང་ཚོའི་གྲོང་གསེབ་ལ་གསར་འགྱུར་སྐྱོ་བོ་མི་སྙན་པ་བསྣམས་ཕེབས་མཁན་ངའི་ཕ་རྒན་ཡིན་འདུག ཁོང་སྐུ་འབུམ་ལ་ཕེབས་དུས་དགོན་པ་ཆེན་པོ་དེ་ནས་གསན་པ་རེད། རྒྱལ་དབང་གོང་མ་སྐུ་ཕྲེང་བཅུ་གསུམ་པ་ཆེན་པོས་བོད་ཀྱི་ཞི་བདེ་དང༌། ཡར་རྒྱས་ཀྱི་དོན་ལ་མཛད་འཁུར་ཆེན་པོ་བཞེས་ཡོད་སྟབས་བོད་མི་རྣམས་ནས་བཀའ་དྲིན་རྗེས་དྲན་གྱིས་དམིགས་བསལ་གུས་བཏུད་ཆེད་དུ་གསེར་སྡོང་ཆེ་བ་ཞིག་བཞེངས་རྒྱུ་ཐག་བཅད་དེ། སྔོན་གྱི་གནའ་སྲོལ་དང་མཐུན་པའི་གསེར་སྡོང་ཞིག་བོད་ཀྱི་རྒྱལ་ས་ལྷ་སའི་པོ་ཏཱ་ལའི་ཕོ་བྲང་ནང་གསར་བཞེངས་བྱས།
ཏཱ་ལའི་བླ་མ་སྐུ་ཕྲེང་བཅུ་གསུམ་པ་དགོངས་པ་རྫོགས་རྗེས་དེའི་ཡང་སྲིད་བརྩད་འཚོལ་སྐོར། ཏཱ་ལའི་བླ་མ་སྐུ་ཕྲེང་བཅུ་གསུམ་པ་ཡང་དེའི་གོང་མའི་ཡང་སྲིད་ཅིག་སྟེ། ཏཱ་ལའི་བླ་མ་སྐུ་ཕྲེང་དང་པོ་ཕྱི་ལོ་ ༡༣༩༡ ནང་འཁྲུངས་ཤིང༌། འཕགས་པ་ཐུགས་རྗེ་ཆེན་པོས་སེམས་ཅན་གྱི་དོན་མཛད་པར་དམ་བཅས་ཏེ་སྤྲུལ་པའི་རོལ་གར་རིམ་པས་ཡང་སྲིད་དུ་བྱོན་པ་ཞིག་རེད།
ཏཱ་ལའི་བླ་མ་ཡང་སྲིད་མ་རྙེད་བར་དང༌། སྐུ་ན་མ་སོན་བར་རྒྱལ་ཚབ་ཅིག་ཡུལ་ཁམས་ཀྱི་ཚོགས་འདུ་ནས་བསྐོ་བཞག་བྱེད་ཅིང༌། དེ་ནས་སྔར་གྱི་ཚུལ་ལུགས་དང་མཐུན་པར་ཡང་སྲིད་ས་ཕྱོགས་གང་དུ་ཡོད་མེད་ལྷ་བླ་མཁས་པ་ཚད་ལྡན་རྣམས་ལ་ལུང་བརྟག་ཞུས་ཏེ། དེའི་སྐབས་ལྷ་ས་ནས་བྱང་ཤར་ལ་སྤྲིན་པ་ཆགས་སྟངས་མི་འདྲ་བ་མང་པོ་བྱུང་བ་དང༌། རྒྱལ་དབང་མཆོག་གི་སྐུ་པུར་དེ་ནོར་བུ་གླིང་གར་བཞུགས་ཁྲིའི་སྟེང་ཞལ་ལྷོར་བལྟས་ཏེ་བཞུགས་པ་ནས་ཞལ་ཤར་ངོས་སུ་གཟིགས་པའི་སྣང་བ་དང༌། རྗེས་སུ་མཆོད་སྡོང་གི་བྱང་ཤར་ཀ་རིང་གི་ལྡེབས་ལ་གློ་བུར་དུ་སྐར་མ་འདྲ་བའི་ཀར་ཤ་ཞིག་སྐྱེས་པ་སོགས་ཁུངས་སྐྱེལ་གཞན་དག་དང་བཅས་པས་ཡང་སྲིད་གང་དུ་འཁྲུངས་ཡོད་མེད་ཀྱི་རྟགས་མཚན་དུ་བྱུང་ཚོད། དེ་རྗེས་ཕྱི་ལོ་ ༡༩༣༥ ཤིང་ཕག་ལོ་རྒྱལ་ཚབ་ནས་ལྷ་སའི་ཤར་ལྷོའི་མཚམས་མལ་ལེ་ ༩༠ ཙམ་གྱི་སར་ཆོས་འཁོར་རྒྱལ་དུ་ལྷ་མོའི་བླ་མཚོ་རྩ་ཆེ་ཡོད་སར་ཕེབས། མཚོ་དེར་མ་འོངས་པའི་ལོག་གྱུར་གྱི་གནས་ཚུལ་ཇི་ཡོང་ཆུ་ནང་ནས་བསྟན་གྱི་ཡོད་པ་བོད་མི་ཚང་མས་ཡིད་ཆེས་བྱེད་ཅིང༌།
མཚོ་དེ་འདྲ་བོད་ལ་མང་པོ་ཡོད་ཀྱང་ལྷ་མོའི་བླ་མཚོ་ཞེས་པ་དེ་སྐད་གྲགས་ཆེ་ཤོས་ཤིག་སྟེ། སྐབས་རེ་མཚོའི་ནང་ནས་དོན་གནད་རྣམས་ཡིག་ཐོག་དང༌། སྐབས་རེ་པར་རིས་ཐོག་ནས་མཐོང་གི་ཡོད་པ་དེར་རྒྱལ་ཚབ་ནས་སྨོན་ལམ་དང༌། གསོལ་འདེབས་གནང་སྟེ་ཉིན་མང་པོ་བཞུགས་རྗེས་མཚོའི་ནང་ནས་་ཨ་ཀ་མ་ཞེས་པའི་ཡི་གེ་དང༌། དེ་རྗེས་དགོན་པ་ཐོག་ལྗང་ཁུ་དང༌། སེར་པོ་བྱས་པ། དེ་མཉམ་དུ་ཁང་པ་ཐོག་སྔོན་པོ་བྱས་པ་བཅས་གཟིགས་ཤིང༌། གང་གཟིགས་པ་རྣམས་ཡིག་ཐོག་ཏུ་བཀོད་དེ་རེ་ཞིག་བར་གསང་རྒྱའི་ནང་བཞག་ཡོད་པ་རེད།
ལོ་དེའི་མཇུག་བླ་མ་ཆེ་ཁག་དང༌། དཔོན་རིགས་འགའ་ཤས་ནས་རྒྱལ་ཚབ་ཀྱིས་མཚོ་གཟིགས་བྱུང་བའི་བརྗེད་ཐོ་རྣམས་བསྣམས་ཏེ་དེའི་ནང་གི་ས་ཆ་དེ་ངོས་འཛིན་བྱེད་པར་བོད་ས་ཡས་མས་གང་སར་ཕེབས་འདུག
གོང་གསལ་བླ་མ་དང༌། དཔོན་ཁག མཁས་པ་དེ་རྣམས་ང་ཚོའི་ཡུལ་ཕྱོགས་མདོ་ཁམས་སུ་དགུན་ཁ་སླེབས་ཤིང༌། དེར་ཁོང་ཚོས་སྐུ་འབུམ་དགོན་པའི་ཐོག་ལྗང་ཁུ་དང༌། སེར་པོ་རྣམས་མཐོང་བ་དང༌། སྟག་འཚེར་གྱི་གྲོང་གསེབ་ནང་ཐོག་སྔོན་པོ་བྱས་པའི་གྲོང་གསེབ་དེ་ཡང་རིམ་མཐོང་བྱུང་བ་རེད། དེར་འགོ་འཁྲིད་དེས་ཁང་པ་དེའི་ནང་ཕྲུ་གུ་ཡོད་མེད་འདྲི་སྐབས་ཕྲུ་གུ་ལོ་གཉིས་ཟིན་ཙམ་ཞིག་ཡོད་ལུགས་བརྗོད་འདུག
གནས་ཚུལ་དེ་ཐོས་འཕྲལ་ཡང་སྲིད་འཚོལ་མི་གཉིས་དང༌། གཡོག་པོ་གཅིག་བཅས་ཀྱིས་དགོན་པ་དེའི་ལས་བྱེད་གཉིས་ལམ་རྒྱུས་སུ་འཁྲིད་དེ་ཁང་པ་དེར་བསྐྱོད་ཅིང༌། དེའི་སྐབས་ཁོང་ཚོའི་འགོ་འཁྲིད་ལྟེ་བ་སེ་ར་ཧར་གདོང་ཀེའུ་ཚང་རིན་པོ་ཆེ་ཡིན་ཀྱང་ཁོང་གིས་གཡོག་པོའི་ཁུལ་དང༌། རྩེ་དྲུང་བློ་བཟང་ཚེ་དབང་ནས་འགོ་འཁྲིད་ཡིན་ཁུལ་གྱིས་གྱོན་ཆས་ཀྱང་ངོ་གཡོག་བརྫུས་ཏེ་བསྐྱོད་འཁོད་བྱས། ཁོང་ཚོ་ཁང་པའི་རྒྱལ་སྒོའི་འཁྲིས་སུ་འབྱོར་སྐབས་ངའི་ཕ་མ་ཚོས་དེ་སྔོན་ངོ་མ་ཤེས་སྟབས་བློ་བཟང་ཞེས་པ་དེ་ཁོང་ཚོའི་འགོ་འཁྲིད་རེད་དགོངས་ཏེ་ནང་དུ་འཁྲིད་ཕེབས། ཀེའུ་ཚང་བླ་མ་དང༌། གཞན་དག་ཐབ་ཚང་དུ་བཞག་སྟེ། དེར་ཁོང་ཚོས་ཕྲུག་གུ་ཆུང་ཆུང་དེ་བརྙེད་ཅིང༌། ཕྲུག་གུ་ཆུང་ཆུང་དེས་བླ་མ་མཐོང་བ་དང་བླ་མའི་པང་དུ་སྡོད་འདོད་བྱས་འདུག པགས་ཚག་ཅིག་གྱོན་ཏེ་ཡོད་པའི་བླ་མའི་སྐེ་ལ་ྋརྒྱལ་དབང་གོང་མའི་ཕྱག་ཕྲེང་ཞིག་བཞེས་ཡོད་འདུག་པ་ཕྲུག་གུས་ཕྲེང་བ་དེ་ངོས་འཛིན་བྱས་ཏེ་འདི་ང་ལ་སྤྲོད་རོགས་ལབ་སྟབས་བླ་མས་ང་ངོ་ཤེས་ན་སྤྲད་ཆོག་གསུངས་པར། ཕྲུག་གུས་ལན་དུ་ཡུལ་སྐད་ཐོག་སེ་རའི་ཨ་ཀ་རེད་བརྗོད། དོན་ནི་སེ་རའི་བླ་མ་རེད་བརྗོད་འདུག དེ་ནས་བླ་མས་རོགས་དཔོན་པོ་དེ་སུ་རེད་ཅེས་འདྲི་སྐབས་ཕྲུག་གུ་དེས་འདིའི་མིང་བློ་བཟང་རེད། ཡང་ཞབས་ཕྱི་ངོ་མ་དེའི་མིང་ལ་ཨ་མདོ་སྐལ་བཟང་ཟེར་བ་རེད་ཅེས་ལབ་པ་བྱུང་འདུག བླ་མ་དེས་ཉིན་གང་ཕྲུག་གུ་མ་ཉལ་བར་དུ་དོ་སྣང་ཆེན་པོས་བལྟས་ཏེ་ཁོང་ཚོ་དེའི་དགོང་མོ་དེར་བསྡད། སང་སྔ་དྲོ་ཁོང་ཚོ་ཐོན་རྩིས་བྱེད་སྐབས་ཕྲུག་གུ་ཉལ་ས་ནས་ཐོན་ཏེ་ཁོང་ཚོ་མཉམ་དུ་འགྲོ་ཡི་ཡིན་ཞེས་བརྗོད་འདུག་པའི་ཕྲུག་གུ་དེ་ང་རང་རེད།
དེ་སྐབས་ཕ་མ་ཚོས་ཁོང་ཚོའི་དོན་གནད་ལྟེ་བ་གང་ཡིན་མཁྱེན་ཡོད་པ་མིན་ཅིང༌། དེ་ནས་ཉིན་ཁ་ཤས་སོང་རྗེས་ཡང་སྲིད་འཚོལ་མི་བླ་མ་དང༌། དཔོན་རིགས་ཚང་མ་སྟག་འཚེར་ཁྱིམ་ནང་སླར་ཡང་ཕེབས་ཤིང༌། གཟི་བརྗིད་ཆེན་པོའི་མཇལ་འཕྲད་ཞུ་མི་སླེབས་གཤིས་ཕ་མ་ནས་ང་སྐྱེ་སྤྲུལ་འདྲ་མིན་ནམ་སྙམ་པ་བྱུང་འདུག རྒྱུ་མཚན་ནི་བོད་ནང་སྤྲུལ་སྐུ་མང་པོ་ཡོད་པ་དང༌། ངའི་གཅེན་པོ་ཞིག་ཀྱང་སྐྱེ་སྤྲུལ་ཡིན་པ་མ་ཟད། ཉེ་ཆར་སྐུ་འབུམ་དགོན་པའི་སྤྲུལ་སྐུ་ཞིག་ཀྱང་དགོངས་པ་རྫོགས་པའི་སྐབས་ཡིན་པ་དང་བཅས་དེ་འདྲའི་ཡང་སྲིད་འཚོལ་མཁན་འདྲ་ཡིན་ལས་ཆེ་དགོངས་པ་བྱུང་འདུག འོན་ཏེ་ཏཱ་ལའི་བླ་མའི་ཡང་སྲིད་དུ་ངོས་འཛིན་བརྟག་དཔྱད་བྱེད་མཁན་ཡིན་པ་བློ་ཡི་ཟུར་ནའང་བྱུང་མི་འདུག
ཕྲུག་གུ་ཆུང་ཆུང་སྐྱེ་སྤྲུལ་ཡིན་པ་རྣམས་ནས་སོ་སོའི་སྐྱེ་བ་སྔོན་མའི་དངོས་རྫས་དང༌། ངོ་ཤེས་པའི་མི་སོགས་ངོ་ཤེས་མཁན་མང་པོ་ཡོང༌། དེ་རིགས་འགའ་ཤས་དཔེ་ཆའང་དྲན་སྐྱོར་ཐུབ་ཀྱི་རེད། ངའི་སྤྱོད་ཚུལ་བྱེད་བབས་ལ་བརྟེན་བླ་མ་ཁོང་ནས་ཡང་སྲིད་དུ་ངེས་པ་ཕལ་ཆེར་བརྙེད་ཀྱང༌། ད་དུང་རོགས་ཟླ་གཞན་བརྟག་དཔྱད་བྱེད་པར་ཡོང་སྟེ་ཁོང་ཚོསྋརྒྱལ་དབང་གོང་མའི་ཕྱག་ཕྲེང་གཅིག་དང༌། དེ་མིན་གཅིག་བཅས་ཕྲེང་བ་ནག་པོ་ཆ་གཅིག་འཁུར་ཡོང་ནས། ཕྲེང་བ་གཉིས་ཀ་ང་ལ་སྤྲོད་སྐབས་སྐུ་གོང་མའི་ཡིན་པའི་ཕྲེང་བ་དེ་ངས་བླངས་ཏེ་སྐེར་གྱོན་འདུག་ཅིང༌། དེ་རྗེས་ཕྲེང་བ་སེར་པོ་གཉིས་འཁྱེར་ནས་བརྟག་དཔྱད་བྱེད་སྐབས་གོང་བཞིན་ངོས་འཛིན་པ་དང༌། དེ་རྗེས་ཌ་མ་རུ་ཆུང་བ་ྋརྒྱལ་དབང་སྐུ་གོང་མའི་སྐུ་མདུན་པར་སྐད་བརྡ་གནང་བྱེད་གཅིག་དང༌། ཆེ་བ་ཌམ་འཛར་ལ་གསེར་གྱི་ཆབ་རྩེ་དང༌། རྒྱན་ཆ་མཛེས་པོ་བཟོས་པ་གཅིག་བཅས་གཉིས་འཁྱེར་བྱུང་བ་ནས་ངས་ཆུང་བ་དེ་གདམས་ཏེ་ཞལ་འདོན་སྐབས་དཀྲོལ་སྟངས་ལྟར་དཀྲོལ་སྐད། དེ་ནས་འཁར་རྒྱུག་གཉིས་སྤྲད་བྱུང་བ་ནས་འཁར་རྒྱུག་རྫུས་མ་དེར་འཆང་ནས་ཡུད་ཙམ་ཉར་བལྟས་བྱས་ཏེ་དེ་ནས་ཏཱ་ལའི་བླ་མའི་ཡིན་པ་དེ་བླངས་འདུག ངས་འཁར་རྒྱུག་ལ་ཐེ་ཚོམ་བྱས་པར་ཁོང་ཚོས་བསམ་བློ་གཏོང་སྐབས་འཁར་རྒྱུག་རྫུས་མ་དེ་ཡང་སྐབས་ཤིག་ལ་ྋརྒྱལ་དབང་གོང་མས་བསྣམས་རྗེས་བླ་མ་གཞན་ཞིག་ལ་སྩལ། དེས་ཀྱང་ཀེའུ་ཚང་རིན་པོ་ཆེ་ལ་གནང་བ་སོགས་ཤེས། བརྟག་དཔྱད་དེ་རྣམས་བྱས་རྗེས་ཁོང་ཚོས་ཡང་སྲིད་རྙེད་པར་ཡིད་ཆེས་ཆེ་རུ་ཕྱིན་པ་རེད། རྒྱལ་ཚབ་ཀྱི་མཚོ་གཟིགས་ཡི་གེ་གསུམ་པོ་དེ་ལའང་ཡིད་ཆེས་བྱུང་ཚུལ་ནི། ཡི་གེ་དང་པོ། ཨ་ནི་ཨ་མདོ་ཞེས་པའི་ཡུལ་མིང་དང༌། ཀ་ནི་སྐུ་འབུམ་ཞེས་པ་དེའི་ཁུལ་དགོན་པ་ཆེ་ཤོས་དེའི་མིང་ཡིག་དང་པོ་ཡིན་ནམ། ཡང་ན། ཀ་མ་ཡི་གེ་གཉིས་པོ་དེ་གྲོང་གསེབ་ཀྱི་རིའི་སྟེང་དུ་ཡོད་པའི་ཀརྨ་རོལ་པའི་རྡོ་རྗེའི་དགོན་པ་དེའི་རྟགས་མཚན་ཡིན་གྱི་རེད། ཏཱ་ལའི་བླ་མ་སྐུ་ཕྲེང་བཅུ་གསུམ་པ་རྒྱ་ནག་ནས་ཕེབས་སྐབས་ཀརྨ་པ་རོལ་པའི་རྡོ་རྗེའི་དགོན་པ་དེའི་སྤྲུལ་སྐུ་ནས་གདན་ཞུ་གནང་སྟེ་དགོན་པ་དེར་བཞུགས་པར་བརྟེན་ནས་ཁོང་ཚོས་གལ་ཆེན་པོ་མཐོང་གི་ཡོད་པ་རེད། དེའི་སྐབས་གྲོང་གསེབ་དེའི་མི་རྣམས་ནས་ཏཱ་ལའི་བླ་མར་གུས་འདུད་ཆེན་པོས་མཇལ་ཕྱག་ཏུ་བཅར་ཞིང༌། དེའི་སྐབས་ངའི་ཕ་རྒན་ཡང་མི་དམངས་དེ་ཚོ་མཉམ་དུ་ཡོད་པ་རེད། དེ་དུས་ཕ་རྒན་རང་ལོ་དགུ་ཡིན་འདུག་ད་དུང་དྲན་སོས་པ་ལ་ཏཱ་ལའི་བླ་མའི་ཞབས་ཕྱགས་འཇའ་ཆེན་ཆ་གཅིག་དགོན་པ་དེར་བཞག་གནང་ཡོད་པ་མ་ཟད། དེ་དུས་ཁོང་གིས་ང་སྐྱེས་སའི་ཕྱོགས་དེར་གཟིགས་སྟེ་སྙིང་རྗེ་པོ་འདུག་གསུངས་ཞེས་གྲགས། དངོས་འབྲེལ་གྱི་གནས་ལུགས་དེ་རྣམས་ལ་བརྟེན་ནས་ཡང་སྲིད་འཚོལ་མི་ཁོང་ཚོར་ཡང་སྲིད་བརྙེད་པའི་ཡིད་ཆེས་བྱུང་མཚམས་ཞིབ་ཆའི་གནས་ཚུལ་ཚང་མ་ཏར་ཐོག་ནས་ལྷ་སར་བཏང་བ་རེད། དེ་སྐབས་ལྷ་ས་ནས་རྒྱ་གར་བར་མ་གཏོགས་ཏར་ལམ་མེད་སྟབས་གནས་ཚུལ་རྣམས་ཟི་ལིང་ནས་རྒྱ་ནག་བརྒྱུད་རྒྱ་གར་ལ་གསང་ཏར་བཏང་བ་རེད། ལམ་དེ་རང་བརྒྱུད་ཏར་ལན་འབྱོར་གསལ། ང་ལྷ་སར་ལམ་སེང་གདན་ཞུ་བྱ་དགོས་ཀྱི་ལན་ཞིག་སླེབས་པ་རེད།
དེ་སྐབས་བོད་ཤར་ངོས་ང་ཚོའི་སྐྱེ་ཡུལ་དེ་རྒྱ་ནག་གི་མངའ་འོག་དང་ཁུལ་དེའི་ས་ཁུལ་སྤྱི་ཁྱབ་པ་རྒྱ་ཁ་ཆེ་རྨ་སྤུ་ཧྥང་ཞེས་པ་དེ་ཡིན། ཡང་སྲིད་འཚོལ་མི་ཚོས་རྨ་སྤུ་ཧྥང་ལ་ཡང་སྲིད་འཁྲུལ་བྲལ་ཡིད་ཆེས་ཡོད་ཚུལ་བརྗོད་ན་ཁོང་གིས་འགལ་རྐྱེན་དཀའ་རྙོག་རིགས་བཟོས་ཡོང་སྙམ་ནས་ཁ་གསལ་མ་བཤད་པར་ཏཱ་ལའི་བླ་མའི་ཡང་སྲིད་མིན་ནམ་སྙམ་པའི་ཕྲུག་གུ་རྣམས་ལྷ་སར་འཁྲིད་རྒྱུའི་རོགས་རམ་གནང་དགོས་ཞུས་པར། རྨ་སྤུ་ཧྥང་ནས་དེར་ལན་མ་སྤྲད་པ་རེད། ཁོང་གིས་ཏཱ་ལའི་བླ་མའི་ཡང་སྲིད་རེ་འཆར་ཡོད་པའི་ཕྲུག་གུ་རྣམས་ཐེངས་གཉིས་བཀུག་སྟེ་ཁོང་རང་ཁ་ཆེ་ཡིན་ཀྱང་ཕྲུག་གུ་དེ་རྣམས་ལ་བརྟག་དཔྱད་ཅིག་བྱས་ཤིང༌། བྱེད་སྟབས་བདེ་བོ་ཞིག་བྱས། ང་ཚོ་ཕྲུག་གུ་རྣམས་ལ་མངར་ཆ་སྡེར་མ་གཅིག་གཏད་དེ་ཕྲུག་གུ་འགའ་ཤས་སྐྲག་སྣང་གིས་བྱེ་རིལ་མ་བླང་བ་དང༌། འགའ་ཤས་ནས་ལྟོགས་རྔམས་བྱས་ཏེ་སྦར་བ་གང་འཁུར་བ་སོགས་བྱས་ཤིང༌། ངས་བྱེ་རིལ་གཅིག་བླངས་ཏེ་སྤམ་པོ་བྱས་ནས་ཟོས་འདུག གཞན་ཡང་དྲི་བ་འགའ་ཤས་བྱས་ཏེ་ཁོང་ནས་ཕྲན་ལ་འདོད་བློ་ཁེངས་པའི་རྣམ་འགྱུར་བསྟན་ཞིང༌། འོས་སྤྲུལ་བྱིངས་ཀྱི་ཕ་མ་ཚོར་དངོས་སྐྱེས་རེ་སྤྲད་དེ་ཕྱིར་སློག་བྱས་པ་དང༌། ཁོང་གིས་ངའི་ཕ་མ་ལ་ང་སྐུ་འབུམ་དགོན་དུ་གཅེན་པོའི་སར་འཇོག་དགོས་བཀའ་གནང་བ་རེད། དེ་སྐབས་ངའི་གཅེན་པོ་གཉིས་སྐུ་འབུམ་དགོན་པའི་སྒྲིག་གྲྭར་ཞུགས་ཟིན་འདུག
དེ་རྗེས་རྨ་སྤུ་ཧྥང་ནས་ང་བོད་དུ་གཏོང་རྒྱུའི་བཀའ་འཁྲོལ་མ་བྱས་གོང་བོད་གཞུང་གི་སྐུ་ཚབ་ཚོར་རྡ་ཡང་སྟོང་ཕྲག་བརྒྱ་ཐམ་པ་དགོས་ཞེས་ལབ་པ་རེད། དེ་དངུལ་འབོར་གང་ཆེ་མ་ཟད། ཁོང་ལ་དེ་འདྲ་བརྗོད་རྒྱུའི་ཐོབ་ཐང་གཏན་ནས་མེད་ཀྱང་བོད་གཞུང་སྐུ་ཚབ་ཚོ་ནས་དེ་དོན་དངུལ་འབབ་སྤྲོད་དགོས་བྱུང་ཞིང༌། ཁོང་ནས་ད་དུང་དེའི་ཁར་སྟོང་ཕྲག་སུམ་བརྒྱ་དགོས་ཞེས་ལབ་པར། སྐུ་ཚབ་ཚོ་ནས་ཡང་སྲིད་ངོ་མ་ཡིན་མིན་ད་ལྟ་གཏན་འཁེལ་ཡོད་པ་མིན་ཁར། བོད་ས་ཕྱོགས་གཞན་ནས་ཀྱང་ཕྲུག་གུ་དེ་ལྟ་བུ་མང་པོ་ཡོང་གི་རེད་ཅེས་བརྗོད་པ་རེད། དེ་ནི་སྐུ་ཚབ་ཚོ་ནས་ང་ཏཱ་ལའི་བླ་མའི་ཡང་སྲིད་ངོས་འཛིན་བྱ་རྒྱུ་གཏན་འཁེལ་ཡིན་པ་རྨ་སྤུ་ཧྥང་ནས་ཤེས་ཚེ་དངུལ་འབོར་སྤར་བ་དང༌། དུས་ཚོད་བསྒྱངས་རྒྱུའི་བཀག་འགོག་བྱས་ཏེ་དཀའ་རྙོག་ཡོང་དྭོགས་ཀྱིས་འཇིགས་སྣང་བྱུང་བ་ཙམ་དུ་མ་ཟད། བོད་ལ་རྒྱ་ནག་གཞུང་གིས་དབང་ཆ་ཡོང་བའི་གོ་སྐབས་ཀྱང་མི་འཚོལ་བའི་ངེས་པ་མེད་སྙམ་པའི་ཉེན་དྭོགས་བྱུང་བ་རེད།
སྐུ་ཚབ་རྣམས་ནས་དཀའ་ངལ་དེ་ཚོ་ལྷ་སར་ཞུ་དགོས་ཀྱི་ཡོད་སྟབས་རྒྱ་ནག་བརྒྱུད་གསང་ཏར་གཏོང་རྒྱུ་དེ་ཡང་གསང་བ་ཕྱི་གྱར་བྱུང་དྭོགས་ཀྱིས་བོད་ལ་བང་མི་ཆེད་བཏང་གིས་གོ་བསྡུར་བྱས་པར་ཕྱིར་ལན་འབྱོར་མ་ཐུབ་པར་ཟླ་བ་མང་པོ་འགོར་ཞིང༌། ཡང་སྲིད་བརྩད་གཅོད་དུ་ཕྱིན་པ་ནས། རྨ་སྤུ་ཧྥང་གི་འཕྲོས་མོལ་ཐག་གཅོད་མ་ཟིན་བར་ལོ་གཉིས་མ་ཟིན་ཙམ་འགོར་འདུག
དེ་སྐོར་རྨ་སྤུ་ཧྥང་གིས་ཇི་འདྲ་བྱས་ཡོང་སྙམ་པའི་འཇིགས་སྣང་དང༌། བོད་ལ་དཔོན་འབངས་ཚང་མའི་སར་ངོས་འཛིན་བྱ་རྒྱུ་བསྡད་སྟབས་གསང་བ་ཆེན་པོ་བྱས་ཏེ། ཡང་སྲིད་འཚོལ་མི་བླ་མ་དཔོན་ཁག་ཚོའི་ཡིད་ཆེས་དེ་ངའི་ཕ་མ་ཚོ་ལའང་བཤད་པ་མ་བྱུང་བས། ཁོང་ཚོ་རྒྱུན་རིང་སྒུག་སྡོད་བྱས་ཀྱང་ཕ་མ་ཚོས་ང་བོད་ཀྱི་བླ་མ་མཐོ་ཤོས་ཤིག་གི་ཡང་སྲིད་ཡིན་པ་ད་དུང་དགོངས་ཡོད་པ་མ་རེད། ང་ལོ་ན་སོན་སྐབས་ཨ་མ་ལགས་ནས་ང་མ་སྐྱེས་གོང་གཞན་དང་མི་འདྲ་བའི་རྟགས་མཚན་ཁྱད་པར་ཅན་འགའ་ཤས་བྱུང་གསུང་གི་འདུག བོད་ནང་སྤྱིར་བཏང་གི་སེམས་ལ་རྣམ་རྟོག་ཆེན་པོ་ཞིག་ཡོད་པ་རེད། གང་ཡིན་ཟེར་ན། བླ་མ་ཆེན་པོ་ཞིག་གི་སྐུ་སྐྱེ་འཁྲུངས་སའི་ཡུལ་དེར་དཀའ་ངལ་ཆེན་པོ་ཡོང་ཞེས་བརྗོད་སྲོལ་ལྟར། ང་མ་སྐྱེས་པའི་གོང་ལོ་བཞིའི་རིང་ལ་སྟག་འཚེར་ལུང་པའི་སྟོན་འབྲས་ལ་སད་སེར་དང༌། ཐན་པས་ལོ་ཉེས་བྱུང་བ་དེ་ལ་ཡུལ་མི་ཚོས་ལོ་ཉེས་འབྱུང་སྟངས་དེས་སྐྱེ་སྤྲུལ་ཞིག་ཡུལ་དེར་ཡོང་གྲབས་ཡོད་པ་འདྲ་ཞེས་གླེང་ཞིང༌། ལྷག་པར་ངའི་ནང་དེར་ནང་མི་ཚོས་རྩ་ཆེར་བརྩི་བའི་རྟ་བོང་དང༌། བ་ཕྱུགས་མང་པོ་ཤི་བ་སོགས་ནང་མི་ཚོར་དཀའ་ངལ་ཆེན་པོ་བྱུང་བ་རེད། ངའི་ཕ་ཡིས་དེ་ཚོ་ཤི་བའི་རྒྱུ་མཚན་ཤེས་ཀྱི་མེད་ཚོད། ང་མ་སྐྱེས་པའི་ཟླ་བ་གཉིས་ཙམ་གོང་ཕ་རྒན་བསྙུན་ཏེ་གཟིམ་ས་ནས་བཞེང་མ་ཐུབ་པར་ཡོད་པ་ལ། ང་སྐྱེས་པའི་ཞོགས་པ་དེར་སྐྱེད་བྱེད་བསྙུན་གཞི་མེད་པར་ཡར་བཞེངས་ནས་ནང་གི་མཆོད་གཤོམས་མདུན་མཆོད་མེ་སོགས་འབུལ་གནང་མཛད་ཅིང༌། སྐྱེད་མས་དེ་སྔོན་ཉལ་སར་བཞུགས་པ་དེ་ལས་ཀ་མ་སྒྱིད་པར་ཉལ་བ་འདྲ་གསུང་སྐབས། ཕ་དམ་པས་ང་དྲག་འདུག་གསུངས་ཏེ། བཙས་པའི་ཁྱེའུ་དེ་བུ་ཡིན་ན་གྲྭ་པ་བཟོ་དགོས་གསུངས་འདུག རྨ་སྤུ་ཧྥང་དང་གོ་བསྡུར་བྱེད་སྐབས་ང་དགོན་པའི་ནང་དུ་བཞག་ཡོད་ཅིང༌། དེའི་སྐབས་ང་ལོ་གསུམ་ཙམ་སླེབས་ཡོད། ཐོག་མར་ཕ་མ་ནས་ཁ་བྲལ་བར་བརྟེན་ང་སྐྱིད་པོ་རང་མ་བྱུང༌། ངའི་གཅེན་པོ་རྒན་པ་ཐུབ་བསྟན་འཇིགས་མེད་ནོར་བུ་དང༌། གཅེན་པོ་གསུམ་པ་བློ་བཟང་བསམ་གཏན་ལོ་ལྔ་ལ་སླེབས་པ་གཉིས་དགོན་པར་ཡོད་མུས་ཐོག བློ་བཟང་བསམ་གཏན་སློབ་སྦྱོང་འགོ་ཚུགས་ཏེ་དགེ་རྒན་སར་ཡོད་སྐབས་ང་ལ་རྩེད་མོ་རྩེ་རོགས་མེད་པས། ངས་བློ་བཟང་བསམ་གཏན་སློབ་སྦྱོང་བྱེད་སའི་སྒོ་འགག་དེར་སྒུག་བསྡད་དེ་སྐབས་རེ་དགེ་རྒན་གྱིས་མ་གཟིགས་པར་ཡོལ་བའི་སེང་ནས་བསམ་གཏན་ལ་བལྟས་པ་སོགས་ད་ལྟ་ཡང་དྲན་གསོས་ཀྱི་འདུག དགེ་རྒན་ཚ་བོ་ཡིན་སྟབས་བསམ་གཏན་སློབ་ཡུན་དེའི་རིང་རྩེད་རོགས་ལ་ཡོང་ཐབས་ཡོད་པ་མ་རེད།
ང་ཚོར་ཨ་ཞང་ཞིག་ཡོད་དེ། ངས་བློ་འགྱོད་ཀྱིས་བརྗོད་རྒྱུར། ཨ་ཞང་དེར་བློ་བསམ་ང་གཉིས་དགའ་བོ་རང་ཡོད་པ་མིན་ཏེ། གང་གིས་ཟེར་ན། ཨ་ཞང་ཁོང་གདོང་ནག་པོ་དང༌། འབྲུམ་ཤུལ་མང་ཞིང༌། སྨ་ར་ལ་ཞག་རྩི་བྱུགས་ཏེ་སྨ་ར་ཀེར་ལངས་ཅན་བཟོས་ཡོད་པ་དང༌། ངོ་ནག་ཅིང༌། རླུང་ཡང་ལངས་པོ་ཡོད་པ་རེད། དེ་ལ་བརྟེན་ནས་ང་གཉིས་ཞེད་སྣང་དང༌། མ་དགའ་བ་ཆབས་ཅིག་བྱུང་བ་རེད། ཁོང་ལ་ཕྲེང་བ་ཆེན་པོ་ལྗིད་ཆེ་བ་ཞིག་ཡོད་པ་དེ་རྒྱུན་དུ་བགྲངས་གཤིས་ཕྲེང་བ་མདོག་སྨུག་ནག་ཏུ་བྱས་ཡོད་པ་གཅིག་དང༌། ཁོང་གི་དཔེ་ཆ་ཤོག་ལྷེ་ལྷུག་མ་མང་པོ་ཡོད་པ་སོགས་ངས་དྲན་གསོས་ཀྱི་འདུག ཉིན་གཅིག་ཁོང་གི་དཔེ་ཆ་རྣམས་ངས་བལྟས་ཏེ་ཤོག་ལྷེ་འགའ་ཤས་འཁྲུགས་སོང་བར་ཨ་ཞང་རླུང་ལངས་ཏེ་ལྡན་ལྕག་ཅིག་བརྒྱབ་བྱུང༌། དེ་འདྲ་བྱེད་པའི་སྐབས་ལ་བསམ་གཏན་ང་གཉིས་ཁང་པ་ནས་བྲོས་ཏེ་གྱང་གསེབ་ལ་ཡིབ་བསྡད་ནས་ཨ་ཞང་འཚོལ་དུ་འཇུག་གི་ཡོད། དེ་སྐབས་རྨ་སྤུ་ཧྥང་གིས་ང་ལ་གནད་ཆེན་པོ་བརྩིས་པ་ཡིན་སྟབས་ཨ་ཞང་སེམས་ངལ་ཡོད་པ་དེ་དུས་ཤེས་ཀྱི་མེད། ཡིན་ནའང་ངེད་གཉིས་བྲོས་པ་རེད། ཁོང་གིས་ང་ཚོ་བརྙེད་པའི་སྐབས་ལ་རྗེས་སུ་འབྲེལ་བ་བཟང་པོ་ཡོང་རྒྱུའི་གོ་བསྡུར་གནང་གིན་ཡོད་དེ། ད་དུང་དེ་འདྲའི་སྐབས་ལ་ང་ཚོ་ལྷིངས་པོ་བཟོ་ཆེད་ཁོང་གིས་མངར་ཆ་ཤེལ་ཀར་ཡང་སྟེར་གྱི་ཡོད། སྒྲིག་ལམ་ཡག་པོ་བྱེད་སྐབས་བྱེ་རིལ་སྟེར་གྱི་མེད།
སྤྱིར་བཏང་བྱས་ན་ངེད་རང་ཕྲུག་གུའི་སྐབས་ཀྱི་དུས་ཚོད་དེ་གཅིག་པུར་སྡོད་དགོས་པ་སྐྱོ་ཤོས་ཤིག་རེད། སྐབས་རེ་བསམ་གཏན་གྱི་དགེ་རྒན་ནས་པང་པར་ཉར་བ་དང༌། གཟན་འོག་བཅུག་སྟེ་ཤིང་ཏོག་སྐམ་རློན་རིགས་སྟེར་གྱི་ཡོད་པ་དེ་ངས་དྲན་སོས་པའི་སྐྱོ་བོའི་སྐབས་ལ་དྲག་ཤོས་ཤིག་རེད། གཅེན་མོ་ནས་གསུངས་གསལ། ངས་རྩེད་མོའི་སྐབས་རྩེད་ཆས་རྟར་བཞོན་ཏེ་ཕྱོགས་འགྲོའི་ཚུལ་བྱེད་ཀྱི་ཡོད་ཅེས་དྲན་གསོས་གནང་མྱོང༌།
ཕྱི་ལོ་ ༡༩༣༩ བོད་ས་ཡོས་ཟླ་ ༦ ཚེས་ཤར་ལ་དངོས་འབྲེལ་གྱིས་ཕྱོགས་ཐོན་བྱ་རྒྱུའི་དུས་ཚོད་དེ་སླེབས་སོང༌། བོད་ཀྱི་སྐུ་ཚབ་ཚོ་ནས་རྡ་ཡང་སྟོང་ཕྲག་སུམ་བརྒྱ་དེ་སྒྲུབ་འཚོལ་མ་ཐུབ་པར་རྒྱ་མིའི་ཁ་ཆེ་ཚོང་པ་འགའ་ཤས་མེ་ཀ་ཞེས་པར་གནས་བསྐོར་དུ་སྐྱོད་མཁན་ནས་སྔ་གཡར་བྱས་ཏེ་རྗེས་སུ་ལྷ་ས་ནས་སྤྲོད་རྒྱུ་བྱས་པ་རེད། དེ་ནས་རྨ་སྤུ་ཧྥང་གིས་ང་བོད་དུ་གཏོང་རྒྱུ་དང༌། སྐུ་ཚབ་ཁོངས་ནས་བགྲེས་པ་ཞིག་གཏེ་མར་སྡོད་དགོས། ང་ལྷ་སར་བདེ་སླེབས་བྱུང་མཚམས་སྐུ་འབུམ་དགོན་པར་གསེར་བྲིས་ཀྱི་བཀའ་འགྱུར་དང༌། ཏཱ་ལའི་བླ་མ་སྐུ་ཕྲེང་བཅུ་གསུམ་པའི་ན་བཟའ་ཆ་ཚང་གཅིག་གཏོང་དགོས་བརྗོད་པར་དེ་རྣམས་འབུལ་རྒྱུ་ཐག་བཅད། འོན་ཀྱང་ང་ལྷ་སར་འབྱོར་ཟིན་རྗེས་མདོ་ཁམས་སུ་སྲིད་དོན་གྱི་རྙོག་གྲ་ཞིག་ལངས་སྐབས་གོང་གསལ་གཏེ་མར་ཚུད་པའི་སྐུ་ཚབ་དེ་རྨ་སྤུ་ཧྥང་ས་ནས་བྲོས་ཏེ་ལྷ་སར་བདེ་འབྱོར་བྱུང་འདུག ང་ལོ་བཞི་ལ་སོན་པའི་བདུན་ཕྲག་གཅིག་རྗེས་ང་ཚོ་ཕ་ཡུལ་ནས་ཐོན་ཏེ་ལམ་བར་ཟླ་བ་གསུམ་དང་ཞག་བཅུ་གསུམ་འགོར་བ་རེད། ངའི་ཕ་མ་ཚོ་སྟག་འཚེར་དང༌། ནང༌། ས་ཞིང༌། ཉེ་ལྟོས་སོགས་བཞག་སྟེ་ཕེབས་དགོས་བྱུང་བར་ཐུགས་སྐྱོ་བོ་བྱུང་ཚོད། རྒྱུ་མཚན་ནི། མ་འོངས་པར་གང་འདྲ་ཡོང་མིན་མ་མཁྱེན་སྟབས་བྱུང་བ་རེད། ང་ཚོ་ཐོག་མར་ཐོན་ཡོང་སྐབས་ངའི་ནང་མི་ཚོ་དང༌། བོད་ཀྱི་སྐུ་ཚབ། གནས་བསྐོར་ཐག་རིང་ལ་སྐྱོད་མཁན་ཁ་ཆེ་ཚོ་བཅས་མི་ལྔ་བཅུ་ཙམ་དང༌། རྟ་དྲེལ་སུམ་བརྒྱ་ལྔ་བཅུ་སྐོར་ཡོད། ཕ་མ་ཚོས་ངའི་གཅེན་པོ་རྒྱལ་ལོ་དོན་གྲུབ་ལོ་དགུ་དང༌། བློ་བཟང་བསམ་གཏན་ལོ་དྲུག་ལ་སླེབས་པ་མཉམ་དུ་འཁྲིད་ཕེབས་ཤིང༌། དེ་དུས་བོད་ནང་འགྲིམ་འགྲུལ་འཁོར་ལོ་དང་འཁོར་ལམ་ཡོད་པ་མ་རེད། བསམ་གཏན་དང༌། ངེད་གཉིས་དྲེལ་བྱམས་ནང་ཡོང་བ་ཡིན། དྲེལ་བྱམས་ཞེས་པ་འདི་བཞིན་ཤིང་གཉིས་ལ་བསྒྲོགས་ཏེ་དེ་དྲེལ་གཉིས་ཀྱི་སྒལ་པར་འཁུར་ཡོད་པ་རེད། ལམ་རྩུབ་མོ་དང༌། ཉེན་ཁ་ཡོད་སར་ངོས་རང་ཡང་སྲིད་འཚོལ་མཁན་སོགས་ནས་རེ་མོས་ཀྱིས་འཁུར་ཞིང༌། ཉིན་ལྟར་ཞོགས་པ་ནམ་ལངས་མཚམས་ནས། ཉིན་དགུང་བར་བསྐྱོད་ཀྱི་ཡོད། དེ་སྤྱིར་བཏང་བོད་ཀྱི་འགྲུལ་པ་ཕྱོགས་འགྲོའི་ལུགས་སྲོལ་ཞིག་རེད། ལམ་ལ་ཁང་པ་དཀོན་པོ་ཡིན་སྟབས་ང་ཚོ་དགོང་དྲོ་གུར་ནང་སྡོད་ཀྱི་ཡོད། ང་ཚོ་ཐོག་མར་ཐོན་པ་ནས་བདུན་ཕྲག་མང་པོའི་རིང་ལམ་བར་འབྲོག་པ་རེ་གཉིས་ལས་མཐོང་མ་བྱུང༌། འབྲོག་པ་དེ་ཚོས་ཕྱག་དབང་ཞུ་བར་སླེབས་བྱུང༌།
རྒྱ་མིའི་ས་མཚམས་ནས་བདེ་ཐར་བྱུང་མཚམས་བོད་དུ་ཚོགས་འདུ་རྒྱས་འཛོམས་ཐོག་ནས་དྲིལ་བསྒྲགས་ཤིག་བྱ་རྒྱུར་མོས་མཐུན་བྱས་ཏེ། རྒྱལ་ཚབ་ནས་མཚོ་གཟིགས་དང༌། བརྟག་དཔྱད་ངོས་འཛིན་ལེགས་བྱུང་གི་གནས་ཚུལ། སྐུ་ཕྲེང་བཅུ་གསུམ་པས་སླར་གང་དུ་འཁྲུང་མིན་གྱི་མཚོན་རྟགས་ཇི་བྱུང་རྣམས་ཞིབ་བཀོད་ཀྱིས་སྙན་ཞུ་ཞིག་ཚོགས་འདུ་དེར་ཕུལ་ཞིང༌། ངོས་འཛིན་ཞུ་མི་ནས་ཀྱང་བརྟག་དཔྱད་ཇི་བྱུང་དང༌། ལྷ་བླ་མའི་ལུང་ཕེབས་རྣམས་རྩེ་མཐུན་བྱུང་ལུགས་ཞུས་མཐར། ཚོགས་འདུ་རྒྱས་འཛོམས་དེ་ནས་ངེད་རང་ཏཱ་ལའི་བླ་མའི་ཡང་སྲིད་ཡིན་པ་ཐག་གཅོད་གཏན་འཁེལ་བྱས་འདུག དེ་རྗེས་དཔོན་རིགས་བགྲེས་པ་འགའ་ཤས་བསུ་བར་ཕེབས་འབྱོར་བྱུང༌།
ང་ཚོ་ཐོན་ནས་ཟླ་བ་གསུམ་འགྲོ་ཉེའི་མཚམས་བསུ་མ་དཔོན་རིགས་དང་པོ་དེ་མཐུ་སྟོབས་ཆུ་ཁར་ངོ་འཕྲད་བྱུང་ཞིང༌། དཔོན་རིགས་དེ་རྣམས་ངོ་གཡོག་བཅུ་ཙམ་དང་དོ་པོ་བརྒྱ་སྐོར། ཆུ་སྒྲོལ་ཀོ་བ་བཞི་བཅས་འདུག དེ་ནས་ང་ཚོ་ངོ་གཡོག་མང་དུ་སོང༌།
དེ་ནས་ཉིན་འགའ་ཤས་ཡོང་རྗེས་ལྷ་ས་ནས་ཉིན་བཅོ་ལྔ་འགྱངས་ཁད་ཡོད་ས་ཁྲ་ཚང་ལ་བརྒྱབ་སྟེ་འབུམ་ཆེན་ཞེས་པའི་གྲོང་སྡེ་དེར་འབྱོར། ས་གནས་དེར་བོད་གཞུང་དཔོན་རིགས་ཤིག་ནས་དགའ་བསུ་ཞུས་ཏེ་མཇལ་རྟེན་ཁ་བཏགས་དང༌། མཎྜལ་རྟེན་གསུམ་བཅས་བཏེག་བྱུང༌། སྐབས་དེར་ངའི་ཕ་མ་གཉིས་ང་ཏཱ་ལའི་བླ་མའི་ཡང་སྲིད་ཡིན་པའི་གནས་ལུགས་ཐོག་མར་མཁྱེན་པ་ཡིན་སྟབས་འདི་འདྲ་དངོས་གནས་ཨེ་བདེན་ན་སྙམ་པའི་དགའ་སྤྲོ་ཆེན་པོ་བརྗོད་མི་ཤེས་པ་ཞིག་བྱུང་བ་རེད།
ལྷ་ས་ནས་ཉིན་བཅུའི་ས་གནས་སུ་བསུ་མ་དཔོན་རིགས་བརྒྱ་སྐོར་དང༌། རྟ་དྲེལ་མང་པོ་ཐུག་བྱུང༌། དེའི་འགོ་འཁྲིད་བཀའ་ཤག་དང༌། གཞན་ཡང་དཔོན་རིགས། གདན་ས་གསུམ་གྱི་ལས་སྣེ་སོགས་ཀྱིས་ང་ལ་མཇལ་དར་དང༌། མཎྜལ་རྟེན་གསུམ་བཏེག་བྱུང༌། དཔོན་རིགས་དེ་ཚོས་བོད་ཀྱི་རྒྱལ་ཚབ་དང༌། ཚོགས་འདུ། བཀའ་ཤག་བཅས་ཚང་མས་ཏཱ་ལའི་བླ་མ་སྐུ་ཕྲེང་བཅུ་བཞི་པར་ངོས་འཛིན་མོས་མཐུན་བྱུང་བའི་ངོ་སྤྲོད་ཀྱི་ཡི་གེ་ཞིག་འཁྱེར་འདུག དེ་ནས་ངས་སོ་ནམ་པའི་གྱོན་ཆས་ཕུད་དེ་གྲྭ་ཆས་གྱོན་པ་ཡིན། དེ་ནས་སྐུ་བཅར་བ་འགའ་ཤས་བཞག་བྱུང༌། དེ་ནས་བཟུང་ཕེབས་བྱམས་ཤིག་ནང་ཡོང་བ་ཡིན་ཞིང༌། ང་ཚོའི་ཆིབས་གྲལ་དེ་ཡང་ཇེ་རྒྱས་སུ་ཕྱིན་འདུག ལམ་འཁེལ་དགོན་པ་དང༌། གྲོང་གསེབ་ཚང་མར་བླ་མ་ལས་སྣེ དགེ་འདུན་ཚོ་ནས་སེར་སྦྲེང་དང༌། དུང༌། རྒྱ་གླིང༌། རོལ་མོ་དཀྲོལ་བ་དང༌། བསངས་དུད་སྤྲིན་ལྟར་དཀྲིགས་ཏེ། སེར་སྐྱ་མི་མང་ཚང་མ་གྱོན་ཆས་གཟབ་མཆོར་ལེགས་པོའི་ཐོག་ནས་བསྟར་བསྒྲིགས་ཀྱིས་ལག་གཉིས་ཐལ་མོ་སྦྱར་ཏེ་དགའ་བའི་རྣམ་འགྱུར་དུ་མས་དགའ་བསུ་བྱེད་ཀྱིན་འདུག ངས་ཕེབས་བྱམས་ནས་ལྟ་དུས་མི་ཚང་མས་དགའ་སྤྲོའི་མིག་ཆུ་བཏང་བ་དྲན་སོས་ཀྱི་འདུག ས་གང་སར་དགའ་བསུའི་གླུ་གཞས་དང་ཞབས་བྲོ་རྒྱག་མཁན་ཡང་འདུག
དེ་ནས་གལ་ཆེའི་ས་གནས་འདམ་དབུ་མ་ཐང་དུ་སླེབས་ཤིང༌། དེར་བོད་ཀྱི་རྒྱལ་ཚབ་དང༌། སྤྱི་ཁྱབ་མཁན་པོ་ནས་དགའ་བསུ་གནང་སྟེ་རྭ་སྒྲེང་དགོན་པར་ཉིན་གསུམ་བསྡད་པ་ཡིན། གཞུང་སྲོལ་དགའ་བསུ་ངོ་མ་རྒྱ་ཆེ་བ་དེ་འདོད་རྒུ་ཐང་ལ་སླེབས་སྐབས་བྱུང་བ་རེད། དེར་བརྟེན་བོད་ཀྱི་སྲིད་བློན་དང༌། བཀའ་ཤག དཔོན་རིགས་འཕྲོས་ཚང་མ་དང༌། གདན་ས་གསུམ། གཞིས་དགོན་བཅས་ཀྱི་མཁན་པོ། བླ་མ། ལས་སྣེ་རྣམས་ཕེབས་ཡོད་པ་རེད། དེར་ལྷ་སར་ཡོད་པའི་དབྱིན་ཇིའི་སྐུ་ཚབ་ཀྱི་འགོ་འཁྲིད་ཧིའུ་རི་ཅར་སན་དང༌། བལ་ཡུལ། འབྲུག རྒྱ་ནག་སྐུ་ཚབ་བཅས་ནས་དགའ་བསུ་ཞུས། དེ་ནས་ང་ཚོ་ངོ་འཁོར་བརྒྱ་ཕྲག་མང་པོ་བྱས་པ་རྣམས་རྟ་གྲལ་རིང་པོ་བསྒྲིགས་ཏེ་ལྷ་སར་བསྐྱོད་སྐབས་ལམ་གཡས་གཡོན་དུ་གྲྭ་པ་སྟོང་ཕྲག་མང་པོས་མཆོད་རྫས་སྣ་ཚོགས་ཀྱི་སེར་སྦྲེང་བསྒྲིགས་ཏེ་བཞུགས་འདུག མི་མང་ཁག་མང་པོས་དགའ་བསུའི་གཞས་དང༌། རོལ་ཆ་གཏོང་གི་འདུག བོད་ཀྱི་དམག་སྒར་ཚང་མའི་འགོ་དམག་ནས་རུ་བསྒྲིགས་ཀྱིས་གུས་འདུད་བྱེད་ཅིང༌། བོད་ལྷ་སར་ཡོད་པའི་སེར་སྐྱ་ཕོ་མོ་རྒན་བྱིས་བར་གསུམ་ཡོངས་རྫོགས་ནས་གྱོན་ཆས་ལེགས་ཤོས་ཀྱི་གཟབ་མཆོར་སྤྲས་ཏེ་དགའ་བསུ་དང༌། གུས་འདུད་ཞུ་བར་སླེབས་འདུག མི་དེ་ཚོས། ད་སྐྱིད་པའི་ཉི་མ་ཤར་སོང་ཞེས་སྐད་བརྒྱབ་པ་མཐོང་བྱུང༌། ང་རང་ནི་རྨི་ལམ་རྨིས་པ་ལྟར་གླིང་ག་རྒྱ་ཆེན་པོ་ཞིག་ནང་རང་བཞིན་གྱིས་སྐྱེས་པའི་མེ་ཏོག་སྣ་ཚོགས་བཞད་ཅིང༌། ལྷག་རླུང་བསིལ་བསིལ་གྱིས་དྲི་ངད་བཟང་པོ་འཐུལ་བ་དང༌། མདུན་ན་རྨ་བྱའི་གར་སྟབས་བསྒྱུར་བ་ལྟ་བུའི་ཟང་ཟིང་འདུ་ལོང་ཆེན་པོ་འདུག རང་དབང་བདེ་སྐྱིད་ཅེས་པ་ལ་སོགས་པའི་གླུ་དབྱངས་དང༌། རོལ་ཆའི་སྒྲས་ནམ་མཁའ་ཡོངས་སུ་གང་སྟེ་ལྷ་སར་འབྱོར་ཟིན་དུས་ཀྱང་རྨི་ལམ་ལྟ་བུའི་སྣང་བ་ཡལ་མི་འདུག དེ་ནས་ངེད་རང་གཙུག་ལག་ཁང་དུ་འཁྲིད་དེ་རྟེན་གཙོ་ཁག་ལ་མཆོད་མཇལ་གསོལ་འདེབས་ཞུས་ནས་སླར་ཡང་ང་ཚོ་སྐུ་འཁོར་རྣམས་ཏཱ་ལའི་བླ་མའི་དབྱར་ཁའི་བཞུགས་ས་ནོར་བུ་གླིང་གར་བསྐྱོད། དེ་དུས་ཀྱང་རྨི་ལམ་གྱི་བཟོ་འདྲའི་ཐོག་སྐུ་གོང་མའི་ཕོ་བྲང་དང༌། གཟིམ་ཆུང་ལེགས་པོ་དེ་ཚོའི་ནང་འཁྲིད་བྱུང༌།
ང་ལྷ་སར་འབྱོར་རྗེས་སྤྱི་ལོ་ ༡༩༤༠ བོད་ལྕགས་འབྲུག་ཟླ་ ༡ ཚེས་ ༡༤ ཉིན་གསེར་ཁྲི་མངའ་གསོལ་གྱི་མཛད་སྒོ་དེ་འཚོགས་རྒྱུ་བྱས་པ་རེད། དེ་ནི་ངོས་སེངྒེའི་ཁྲི་སྟེང་སྡོད་རྒྱུའི་མཛད་སྒོ་རེད། ཚེས་གྲངས་འདི་བོད་ཀྱི་བླ་རྩིས་པའི་བསམ་འཆར་དང་བསྟུན་ཚོགས་ཆེན་ལ་གོ་བསྡུར་ཐོག རྒྱལ་ཚབ་ནས་གཏན་འཁེལ་བཟོ་གནང་གིས་རྒྱ་ནག་གཞུང་དང༌། རྒྱ་གར་ནང་དབྱིན་གཞུང༌། བལ་ཡུལ་རྒྱལ་པོ། འབྲུག་དང༌། འབྲས་ལྗོངས་ཀྱི་རྒྱལ་པོ་བཅས་སོ་སོར་གློག་འཕྲིན་ཡང་བཏང་བ་རེད།
མཛད་སྒོ་དེ་རྩེ་ཕོ་བྲང་གི་ཤར་བརྒྱུད་ཚོམས་ཆེན་སྲིད་ཞིའི་ཕུན་ཚོགས་ནང་བྱས་ཤིང༌། སྲིད་ཞིའི་ཕུན་ཚོགས་ཞེས་པ་འདི་ལས་དོན་ཡག་པོ་ཤ་སྟག་བྱེད་ས་རེད། མཛད་སྒོ་འདིར་ཕེབས་མཁན་བོད་ཀྱི་ཁྱིམ་མཚེའི་རྒྱལ་ཁབ་ཚོའི་སྐུ་ཚབ་དང༌། བོད་གཞུང་གི་དཔོན་རིགས་སེར་སྐྱ་ཁག གདན་ས་གསུམ། གཞིས་དགོན་བཅས་པའི་སྤྲུལ་སྐུ། མཁན་པོ། ལས་སྣེ། ངའི་ནང་མི་ཚོ་བཅས་ཡོད་པ་རེད། སྲིད་ཞིའི་ཕུན་ཚོགས་ལ་བསྐྱོད་སྐབས་ང་དང་མཉམ་དུ་ྋརྒྱལ་ཚབ་རིན་པོ་ཆེ་ཡོད། ཁོང་ནི་ཡོངས་འཛིན་བགྲེས་པ་ཡང་ཡིན། ཡོངས་འཛིན་སྐུ་གཞོན། བཀའ་ཤག སྤྱི་མཁན། གསོལ་གཟིམ་མཆོད་གསུམ། མགྲོན་ཆེ། སྔར་བོད་ཀྱི་ས་ཁུལ་ཁག་གི་སྐུ་ཚབ་བཅས་ཡོད། ང་ཡར་བསྐྱོད་པ་དང་ཁོང་ཚོ་ཚང་མ་ཡར་འགྲེང་སྟེ་སྡོད་མུར། བཀའ་ཤག་དང༌། སྤྱི་ཁྱབ་མཁན་པོ་ནས་ངེད་རང་སེང་ཁྲིའི་སྟེང་དུ་ཕྱག་འདྲེན་སོགས་མཛད། མགྲོན་ཆེ་ནས་ཁོང་ཚོ་གཞན་རྣམས་ཀྱི་སྣེ་ལེན་བྱས་སོང༌།
སེང་ཁྲིའམ། གསེར་ཁྲི་འདི་དབྱིབས་གྲུ་བཞི་ཤིང་ལ་གསེར་རིས་དང༌། ཕྱོགས་བཞི་ལ་སེངྒེ་བརྒྱད་བཀོད་ཡོད་པ་རེད། དེ་ཆོས་ཀྱི་ལུགས་སྲོལ་དང་བསྟུན་ཏེ་བཟོས་ཤིང༌། དེ་སྟེང་གོས་འབོལ་ཚོས་སྣ་ལྔ་བརྩེགས་མཐོ་ཚད་ཕུ་ཁྲུ་དྲུག་བདུན་ཙམ་ཡོད། དེའི་མདུན་དུ་ཅོག་ཙེ་ཞིག་ཡོད་པའི་ཁར་ཏཱ་ལའི་བླ་མའི་དབང་ཆའི་དམ་ག་ཚང་མ་ཡོད་པ་རེད།
པོ་ཏཱ་ལའི་ནང་གཏན་བཞུགས་དགེ་འདུན་རྣམས་ནས་དམིགས་བསལ་གྱི་ཞལ་འདོན་གནང་ཞིང་མཛད་སྒོ་ཚུགས་ཏེ། དེ་རྣམས་ནི་རྒྱལ་བའི་ཆོས་ཀྱི་མཛད་སྒོ་ཚང་མར་གསུང་ཞབས་ཀྱི་ལས་འགན་ཡོད་པ་ཞིག་ཡིན། དེ་ནས་ཁོང་ཚོས་རྟེན་འབྲེལ་བཟང་པོའི་ཚིགས་བཅད་ཐོག་ནས་མཆོད་པ་ཕུལ་རྗེས་རྒྱལ་ཚབ་ཀྱིས་མཎྜལ་རྟེན་གསུམ་འདེགས་འབུལ་གནང་བྱུང༌། དེ་ལ་དང་པོ་གསེར་གྱི་ཐུབ་དབང་སྐུ་ཞིག་དང༌། གཉིས་པ་གསུང་རབ་གླེགས་བམ། གསུམ་པར་མཆོད་རྟེན་བཅས་ཀྱི་རྒྱུ་མཚན་ནི། དང་པོ་ཚེ་རིང་པོ་ཡོང་བ་དང༌། གཉིས་པ་དེ་བསྟན་པ་དར་ཁྱབ། གསུམ་པ་དེ་སངས་རྒྱས་ཀྱི་ཐུགས་བཞེད་ལྟར་འབྱུང་བའི་མཚན་དོན་དང་དགོས་པ་སོགས་ཡོད་པ་ཡིན།
དེ་ནས་རྒྱལ་ཚབ་དང༌། ཡོངས་འཛིན། སྲིད་བློན་སོ་སོས་མཇལ་དར་གནང་བྱུང༌། རྒྱལ་ཚབ་དང༌། ཡོངས་འཛིན་ལ་ཕར་དབུ་གཏུགས་ཞུས། སྲིད་བློན་ལ་ལག་པ་གཉིས་ཀའི་ཕྱག་དབང་བྱས། དེ་ནས་མཁན་མགྲོན་ཆེ་བ་ནས་སྣེ་འཁྲིད་བྱས་ཏེ་དཀར་ཡོལ་དང༌། རྫུལ་གྱི་སྡེར་མ་ཞིག་ནང་གྲོ་མ་ཕུལ་རྗེས། གསོལ་ཐབ་པ་གཞན་གྱིས་མཛད་སྒོ་དེར་ཡོད་ཚང་མར་གྲོ་འབྲས་ཕུལ། དེ་ནི་བོད་ཀྱི་མཛད་སྒོ་ཚང་མར་རྟེན་འབྲེལ་བཟང་པོའི་རྟགས་མཚན་དུ་གྲགས་ཏེ་བཀྲ་ཤིས་པའི་རྫས་ལྟ་བུར་བྱེད། དེ་རྗེས་གསོལ་ཇ་བཏེག་སྟེ་རིམ་པས་ཚང་མར་གསོལ་ཇ་ཕུལ་རྗེས་འབྲས་བསིལ་འབུལ་གྱི་རེད། འདི་ཚོའི་སྐབས་གདན་སའི་མཁས་པ་གཉིས་ནས་ཆོས་ཀྱི་བགྲོ་གླེང་དང༌། དེ་རྗེས་ཕྲུག་གུ་འགའ་ཤས་ནས་རོལ་ཆ་དང་བསྟུན་ཏེ་གར་འཁྲབ། ཡང་ཆོས་ཀྱི་བགྲོ་གླེང་མཇུག་མཐུད་དུ་བྱས་ཏེ། དེའི་སྐབས་ཚོམས་ཆེན་དེའི་དབུས་སུ་བོད་པའི་ཁ་ཟས། ཤིང་ཏོག་སོས་པ་དང༌། སྐམ་པོ་སོགས་སྣེ་མང་རྒྱ་ཆེར་བསྒྲིགས་ཏེ། དེ་མཚམས་རྒྱལ་ཚབ་ནས་བོད་གཞུང་གི་མཎྜལ་འཇིག་རྟེན་འདིར་ཡོད་རྒུའི་རྟགས་ཞིབ་རྒྱས་བཀོད་པ་ལོགས་གཅིག་ནས་བཀའ་ཤག་དང༌། གཅིག་ནས་སྤྱི་ཁྱབ་མཁན་པོས་བཏེག་སྟེ་རྒྱལ་ཚབ་ནས་བཤད་པ་ཡུན་རིང་གནང་སྟེ་ཁོང་གིས་གསུངས་གསལ། བོད་ཀྱི་བླ་མ་ལྷ་དང་བཅས་པའི་ལུང་དོན་བཞིན་ཡང་སྲིད་ཡུན་རིང་འཚོལ་ཞིབ་ཀྱིས་ལུང་དང་མཐུན་པར་ངོས་བོད་གཞུང་མི་མང་སེར་སྐྱ་ཡོངས་རྫོགས་ནས་གསེར་ཁྲི་ལ་མངའ་གསོལ་ཞུས་པའི་གནས་ལུགས་དང༌། ཁོང་གི་རེ་འདུན་གནང་བར་བོད་ཀྱི་ཆོས་སྲིད་དར་རྒྱས་དང༌། མི་མང་བདེ་སྐྱིད་ཡོང་ཆེད་དུ་ང་ཚེ་རིང་པོ་སྡོད་དགོས་གསུངས། དེ་རྗེས་བོད་གཞུང་ནས་འབུལ་བར། དང་པོ། གསེར་གྱི་འཁོར་ལོ་དང༌། དུང་དཀར་ཕུལ། དེ་ཆོས་སྲིད་གཉིས་ཀྱི་དབང་ཆའི་རྟགས་མཚན་རེད། བཀྲ་ཤིས་ལེགས་འཛོམས་གོང་འཕེལ་གྱི་རྟགས་མཚན་བཀྲ་ཤིས་རྟགས་བརྒྱད། རྒྱལ་པོའི་རིགས་ཀྱི་ཕུན་ཚོགས་རྒྱལ་སྲིད་སྣ་བདུན་སོགས་ནོར་སྣ་མང་པོ་སེར་སྐྱ་ལས་བྱེད་པས་རིམ་བཏེགས་བགྱིས་བསྟར་འབུལ་བྱས་ཤིང༌།
དེ་ནས་མཇལ་ཁའི་སྐབས་ལ་དང་པོ་བོད་གཞུང་དཔོན་རིགས་རྣམས་ལ་ཕྱག་དབང་དང༌། དེ་ནས་ཕྱི་རྒྱལ་སྐུ་ཚབ་ཚོས་མཇལ་དར་འབུལ་སློག་སྐབས་སྐུ་ཚབ་རིམ་པ་མཐོ་བ་རྣམས་ལ་ངོས་རང་གིས་མཇལ་དར་ཕྱིར་སློག བྱིངས་རྣམས་མགྲོན་གཉེར་ཆེན་མོ་ནས་མཇལ་དེར་འབུལ་སློག དེ་ནས་ཚོམས་ཆེན་དབུས་སུ་བསྒྲིགས་པའི་ཤིང་འབྲས་ཐོག་མར་ངོས་ལ་བཏེག དེ་རྗེས་རིམ་པས་ཚང་མར་འགྲེམས་སྤྲོད་རྗེས་སླར་ཡང་གར་དང༌། ལྷ་དང༌། ཀླུ། དྲི་ཟ། གྲུལ་བུམ། མིའམ་ཅི། གནོད་སྦྱིན་སོགས་ཀྱི་ཚུལ་དུ་འབག་གྱོན་པ་གྲལ་བསྒྲིགས་ནས་ཡུལ་ལ་བསྟོད་པའི་གླུ་གཞས་གཏོང་བ་དང༌། དེ་རྗེས་སྔར་རྒྱ་གར་གྱི་ཨ་ཙ་ར་ཡའི་འདྲ་འབག་གྱོན་མཁན་བཞི་ཡོང་ནས་གར་འཁྲབ། ཡང་གྲལ་འཕྲོས་པ་ཟེར་བའི་གྲྭ་པ་གཉིས་ནས་བོད་ཀྱི་རྒྱལ་རབས་ནང་གི་ལོ་རྒྱུས་ཀྱི་འབེལ་གཏམ་བཤད། དེ་རྗེས་གར་འཁྲབ་མཇུག་བགྲོ་གླེང་པ་རྒན་པ་དེས་རང་བརྩམས་ཀྱིས་ཏཱ་ལའི་བླ་མ་སྐུ་ཚེ་རིང་པོར་བརྟན་པ་དང༌། ཆོས་དར་རྒྱས་ཡོང་བ། ཏཱ་ལའི་བླ་མའི་གཞུང་གི་དབང་ཆའི་འོག་ཞི་བདེ་དང༌། ཡར་རྒྱས་ཡོང་བ་སོགས་ཀྱི་ཚིགས་བཅད་སྐྱོར། ངས་ཁོང་གཉིས་ཀྱི་རང་རྩོམ་ཚིགས་བཅད་ལ་དགའ་བོའི་ངང་ནས་ཁོང་གཉིས་ལ་དམིགས་བསལ་གྱི་ཕྱག་དབང་དང༌། ཁ་བཏགས་རེ་གཡོགས། དེ་ནས་མཛད་སྒོ་གྲོལ། མཛད་སྒོ་དེ་རྒྱུན་རིང་པོ་བྱུང་སོང༌། དེར་ཡོད་སེར་སྐྱ་དཔོན་རིགས་རྣམས་ནས་ང་ལོ་ཆུང་ཆུང་ཡིན་ཀྱང་མཛད་སྒོ་དེར་སྡོད་སྟངས་དང༌། བྱ་སྟངས་ཀྱི་རྣམ་འགྱུར་ཧ་ཅང་ཡག་པོ་བྱུང་སོང་ཞེས་དགའ་བོ་བྱེད་ཀྱི་འདུག དེ་ནས་གཟིམ་ཆུང་ཕུན་ཚོགས་འདོད་འཁྱིལ་ནང་དུ་ཕྱིན་པ་ཡིན། ཕུན་ཚོགས་འདོད་འཁྱིལ་ཞེས་པ་ནི། འདོད་པའི་བྱ་བ་ཐམས་ཅད་འགྲུབ་ཅེས་པ་རེད། དེའི་ནང་གསེར་ཁྲི་མངའ་གསོལ་གྱི་མཛད་སྒོར་ཡོད་པའི་དཔོན་རིགས་མཐོ་བ་ཚང་མ་ཕེབས་ཏེ་ཏཱ་ལའི་བླ་མའི་དབང་ཆའི་དམ་ཕྲུག་རྣམས་ང་ལ་སྤྲད། དེ་ནས་ཡིག་ཆ་འགའ་ཤས་དང༌། དགོན་པ་ཚོར་སྤྲོད་བྱེད་ཀྱི་སངས་རྒྱས་ཀྱི་སྐུ། རྟེན་རྫས་ཁ་བཏགས་སོགས་ལ་དམ་རྒྱ་ཕབ། དེ་ཚོ་དབང་ཆ་ཚང་མ་ཡོད་པའི་རྟགས་མཚན་གྱི་ཐོག་མ་དེ་རེད།
ང་ལོ་བཞི་དང་ཕྱེད་ཀ་ལ་སླེབས་པའི་སྐབས་ཏཱ་ལའི་བླ་མ་སྐུ་ཕྲེང་བཅུ་བཞི་པ་བོད་ལྗོངས་རྒྱལ་སྲིད་དང༌། ཆོས་སྲིད་གཉིས་ཀྱི་འགོ་འཁྲིད་ཡིན་པར་ངོས་འཛིན་བྱས་ནས་བོད་མི་ཚང་མས་མ་འོངས་པའི་དུས་སུ་བདེ་སྐྱིད་ཡུན་བརྟན་ཡོང་བའི་རྨང་གཞི་ཚུགས་པར་སེམས་སོ།། ༎


text:
ཆོས་དད་རང་དབང་དང་མང་གཙོ།
ཕྱི་ལོ་ ༡༩༨༠ ཟླ་ ༦ ཚེས་ ༢༥ ཉིན་ྋགོང་ས་ྋསྐྱབས་མགོན་ཆེན་པོ་མཆོག་གིས་དགའ་ལྡན་དང༌། འབྲས་སྤྲུངས༌། ས་སྐྱ། རྙིང་མ་བཞིའི་མཁན་བླ་ལས་སྣེས་གཙོས་དགེ་འདུན་བགྲེས་གྲས་ཁག་གཅིག་བཞུགས་མོལ་ཚོགས་འདུའི་ཐོག་དོལ་རྒྱལ་སྐོར་སྩལ་བའི་ལམ་སྟོན་བཀའ་སློབ།
ཡང་གང་ཟག་སྒེར་སོ་སོའི་ངོས་ནས་ཐུན་མོང་མ་ཡིན་པའི་ལས་འབྲེལ་ཡོད་པ་དང༌། སོ་སོའི་ཉམས་མྱོང་གི་ཐོག་ནས་འཕྲོད་ལམ་ཡོད་པ་དང༌། བླ་མས་དགོས་པ་རྒྱུ་མཚན་ཆེན་པོ་གཟིགས་ཏེ་བསྟེན་གསོལ་བྱ་དགོས་བཀའ་གནང་བ་དེ་འདྲ་ཡིན་ན་ནི། ཆོས་བྱེད་རྒྱུ་རང་དབང་ཡིན་ཕྱིན། ཆོས་ག་རེ་བྱེད་དང་མ་བྱེད་སོ་སོའི་རང་དབང་རེད། སྲུང་མ་ག་རེ་བསྟེན་དང་མ་བསྟེན་སོ་སོའི་རང་དབང་ཡིན་པས་སུས་ཀྱང་ཆོག་དང་མ་ཆོག་བཤད་ཐུབ་ཀྱི་མ་རེད། སོ་སོའི་རང་དབང་རེད། འོན་ཀྱང་ད་ལྟ་བཤད་མ་ཐག་པ་བཞིན་ལྷ་མོ་དང་རྒྱལ་པོ་སྐུ་ལྔ་གཙོ་བོ་བྱེད་མཁན་ཞིག་ཡིན་ན་མ་འགྲིགས་པ་ཡོད་པའི་གནས་ཚུལ་འདི་ལྟར་ཡིན། དེར་བརྟེན་དགོན་པ་གྲྭ་ཚང་ལྟ་བུ་སྤྱི་པ་དེ་ཚོའི་ཐོག་ནས་གཟབ་གཟབ་བྱེད་ཐུབ་ན་ཡག་པོ་རེད་བསམ་གྱི་འདུག གནས་ཚུལ་ཡག་པོ་མ་ཤེས་ན་ཁག་མེད། ང་རང་ཡིན་ཀྱང་འགོ་ལོག་རྩེད་གྲབས་བྱས་པ་རེད། རྒྱལ་ཆེན་གྱི་འཕྲིན་བསྐུལ་ཧུར་ཐག་བཏོན་པ་ཡིན། སྲོག་གཏད་ཞུ་རྒྱུ་ཡང་ྋསྐྱབས་རྗེ་རིན་པོ་ཆེར་ྋསྙན་སེང་ཞུས་ཟིན། རྗེས་སུ་གནས་ཚུལ་ཞིག་གཞི་ནས་ཚོར་ཏེ། དེ་ནི་གཏན་གཏན་མ་བྱས་ན་ཡག་པོ་མི་འདུག་བསམ་ནས་ཟན་བརྟག་བསྒྲིལ་བ་དང༌། རང་གིས་མོ་བརྒྱབ། ངེས་པ་རྙེད་པ་བྱུང་ནས་ཕྱི་ལོ་ ༡༩༧༥ ལོ་ནས་མཚམས་འཇོག་གཙང་མ་བྱས་པ་ཡིན། འཚུབ་ལྷོངས་ཡིན་ནམ་སྙམ་པ་རྨི་ལམ་ལོག་པ་ཙམ་ཡང་མ་བྱུང༌།
ཕྱི་ལོ་ ༡༩༨༦ ཟླ་ ༣ ཚེས་ ༣ ཉིན་ྋགོང་ས་ྋསྐྱབས་མགོན་ཆེན་པོ་མཆོག་ནས་བཞུགས་སྒར་རྡ་ས་ཐེག་ཆེན་ཆོས་གླིང་གཙུག་ལག་ཁང་དུ་བླ་མ་མཆོད་པའི་བཀའ་ཁྲིད་སྐབས་དོལ་རྒྱལ་སྐོར་སྩལ་བའི་བཀའ་སློབ།
བོད་ནས་ཡོང་བ་ཁྱེད་རང་ཚོས་འདིར་གང་ལྟར་བརྟག་དཔྱད་མ་བྱས་པར་རི་བོ་དགེ་ལུགས་པའི་ཆོས་སྐྱོང་རེད་ཟེར་ནས་གཡམ་རྒྱུགས་བྱས་པ་ཡིན་ན་བོད་བསྟན་སྲིད་སྤྱིའི་ཆ་ནས་ཡག་པོ་མེད། དེ་ལ་ཏན་ཏན་གཅིག་འདུག དེ་ཡིན་པའི་རྒྱུ་མཚན་རྙོག་པོ་མང་པོ་མི་ཤེས་ཀྱང༌། ད་ལྟ་བརྗོད་པ་བཞིན་དྲེགས་པའི་རིགས་དེ་ཐུན་མོང་གདུལ་བྱའི་སྣང་ངོ་ལ་ག་རེ་ཤར་བ་དེ་གཞིར་བཞག་ཐོག་ནས་བསྟེན་དགོས། གསང་བ་བསམ་གྱིས་མི་ཁྱབ་པའི་གནས་ཚུལ་དེ་ང་ཚོའི་སྤྱོད་ཡུལ་མ་རེད། ང་རང་ཚོའི་རྒྱུད་ལ་ཐབས་ཤེས་ཀྱི་རྟོགས་པ་རིམ་པས་སྐྱེས་ནས་གསང་བ་བསམ་གྱིས་མི་ཁྱབ་པའི་དོན་དེ་མངོན་དུ་བྱེད་ཐུབ་པ་ཞིག་དང༌། སྤྱོད་ཐུབ་པ་ཞིག་དང༌། སྤྱོད་ནུས་པ་ཞིག་ཏུ་སོ་སོའི་རྒྱུད་ཚོད་སླེབས་སོང་ན་གནས་ཚུལ་ཐ་དད་རེད། དེ་འདྲའི་གསང་བ་བསམ་གྱིས་མི་ཁྱབ་པའི་གནད་དོན་དེ་རང་གི་སྤྱོད་ཡུལ་དུ་གྱུར་མ་ཐུབ་པའི་རིང་ལ་ང་ཚོས་ཐུན་མོང་གདུལ་བྱའི་སྣང་ངོའི་གྲགས་ཚོད་དེའི་རྗེས་སུ་འབྲངས་ནས་འགྲོ་དགོས།
དེའི་ཐོག་ནས་བཤད་ན། རྒྱལ་ཆེན་ཤུགས་ལྡན་དང་པོའི་ཡོང་ཁུངས་བཤད་ཡོང་དུས། ྋགོང་ས་ལྔ་པ་ཆེན་པོ་དང་མ་འགྲིགས་པར་རྒྱལ་ཆེན་ཤུགས་ལྡན་བྱུང་བ་མ་གཏོགས། ྋགོང་ས་ལྔ་པ་ཆེན་པོ་དང་འགྲིགས་དྲགས་ནས་རྒྱལ་ཆེན་ཤུགས་ལྡན་བྱུང་བ་ཞིག་མ་རེད། ྋགོང་ས་ལྔ་པ་ཆེན་པོས་དགའ་ལྡན་ཕོ་བྲང་དང་པོ་འཛུགས་མཁན་དེ་ཡིན། འདི་འདྲའི་ཐོག་ནས་དཔེར་ན་ད་ལྟའང་བོད་ནང་བོད་མི་མང་པོ་ཞིག་གིས་ྋརྒྱལ་བ་བསྟན་འཛིན་རྒྱ་མཚོ་ཞེས་ང་ལ་རེ་ལྟོས་ཆེན་པོ་བྱེད་ཀྱི་ཡོད། ངས་འཇོན་གྱི་ཡོད་པ་མ་རེད། དངོས་གནས་ངས་དེ་རིང་ཁ་སང་བོད་སྤྱི་པའི་དོན་དག་གི་གནས་ཚུལ་གཉན་འཕྲང་ཅན་དང༌། འགག་དོག་པོ་འགན་ཆེན་པོ་འདི་འདྲ་ཞིག་ཁྱོགས་མཁན་མི་གཅིག་ཆགས་མེད། ཡིན་ན་ཡང་སོ་སོའི་ཚེ་སྔོན་མའི་ལས་དང་སྨོན་ལམ་དང༌། བོད་སྤྱི་པའི་ཐུན་མོང་མ་ཡིན་པའི་ང་རང་ཚོའི་ལས་འབྲེལ་གྱི་ཐོག་ནས་ང་ཨ་མདོའི་ཕྲུ་གུ་ལུང་པ་རྒྱུས་མེད་ཁུག་ཀྱོག་གཅིག་ནས་ྋརྒྱལ་བ་རིན་པོ་ཆེའི་ཡང་སྲིད་གྲས་ལ་སླེབས་པ་རེད། ང་རང་སོ་སོའི་སྒེར་གྱི་ཉམས་ལེན་གྱི་གནས་སྟངས་ག་རེ་ཡིན་རུང་མིན་རུང༌། སྤྱིའི་ཐོག་ནས་ང་ྋརྒྱལ་བ་རིན་པོ་ཆེའི་ཁྲི་དེའི་སྒང་ལ་བསྡད་ཡོད་པ་དང༌། ྋགོང་ས་ལྔ་པ་ཆེན་པོའི་ཁྲི་དེའི་སྒང་ལ་བསྡད་དེ་ྋགོང་ས་ལྔ་པ་ཆེན་པོའི་མཇུག་མཐུད་ཀྱི་ཡོད་པ་རེད། སྤྲུལ་སྐུ་གྲགས་པ་རྒྱལ་མཚན་དང༌། གཟིམ་ཁང་གོང་དགའ་ལྡན་ཕོ་བྲང་དང་མ་འགྲིགས་པའི་གླེང་གཞི་འདིའི་ཐོག་ནས་བྱུང་བ་ཡིན་དུས་ཕྱི་ནང་རྟེན་འབྲེལ་གྱི་གནད་ཀྱིས་མ་འགྲིགས་པ་གཅིག་ཡོང་གི་ཡོད་ས་རེད། ངས་ཟུར་དུ་རྒྱལ་ཆེན་ཤུགས་ལྡན་ལ་ཡག་ཤག་ཉེས་ཤག་བཤད་དགོས་དོན་གང་ཡང་མེད། ང་རང་ལ་ཆ་བཞག་ནའང་རྒྱལ་ཆེན་ཤུགས་ལྡན་ལ་འབྲེལ་བ་བྱུང་ཡོད། ཡིན་ནའང་དུས་ཕྱིས་བསྟན་སྲིད་སྤྱིའི་གནས་ཚུལ་གཅིག་ལ་ཐུག་ཡོང་དུས་མ་བདེ་བ་གཅིག་ཆགས་ཡོང་གི་འདུག བསྟན་སྲིད་སྤྱི་ཙམ་མ་ཟད་པའི་རི་བོ་དགེ་ལྡན་པའི་གནས་ཚུལ་ལ་ཆ་བཞག་ཀྱང་དམ་ཅན་ཆོས་རྒྱལ་གྱི་ཐོག་ནས་ཕྲན་བུ་འགྲིགས་ཀྱི་མེད་པ་འདྲ། དེར་བརྟེན་ང་རང་ཚོ་ཐ་མལ་པའི་ཐུན་མོང་གདུལ་བྱའི་སྣང་ངོའི་འགྲོ་སྟངས་གཞི་ལ་བཞག་པའི་ཐོག་ནས་བྱེད་སྟངས་ཤེས་པ་ཞིག་དགོས་ཀྱི་ཡོད།
རི་བོ་དགེ་ལུགས་པས་ཐ་སྙད་ཚད་གྲུབ་ཟེར་བ་དེ་གལ་ཆེན་པོ་བརྩི་བ་རེད། ཐ་སྙད་ཚད་གྲུབ་ཟེར་བ་དེ་སེམས་ཅན་ལས་དང་པོ་བའི་སྣང་ཚུལ་གྱི་བློ་དེ་གལ་ཆེན་རྩི་གི་ཡོད། རྩི་དགོས་པའི་རྒྱུ་མཚན་དེ་ལས་རྒྱུ་འབྲས་ཀྱི་བླང་དོར་གྱི་དོན་ལ་གཏུགས་ནས་གསུངས་ཡོད། རྫོགས་ཆེན་གྱི་ལྟ་བ་བཤད་ཡོང་རྒྱུ་དེ་འབྲས་བུའི་དུས་ཀྱི་སྐོར་གཙོ་བོ་བྱས་ནས་གསུང་གི་ཡོད། ས་སྐྱའི་གསལ་སྟོང་ཟུང་འཇུག་གི་འཁོར་འདས་དབྱེར་མེད་ཀྱི་ལྟ་བ་གསུང་རྒྱུ་དེ་ལམ་གྱི་གནས་སྐབས་ཀྱི་རྣལ་འབྱོར་པའི་ཉམས་ལེན་གྱི་སྟོབས་ཀྱིས་འཆར་ཚུལ་གཙོ་བོར་གསུངས་ཡོད། འཇམ་མགོན་བླ་མ་ཙོང་ཁ་པ་ཆེན་པོས་རི་བོ་དགེ་ལྡན་པས་ཐ་སྙད་ཚད་གྲུབ་འཇོག་རྒྱུ་དེ་ང་རང་ཚོ་ཐ་མལ་པའི་སེམས་ཅན་གྱི་གནས་སྐབས་ཀྱི་བློ་ལ་འཆར་ཚུལ་རྣམས་གཙོ་བོ་བྱས་ནས་གསུངས་ཡོད། དེ་འདྲའི་གསུང་རྒྱུན་གཅིག་ཡོད་པ་དེ་ལ་ཕྲན་ཙམ་བསམ་བློ་གཏོང་ས་ཞིག་ཡོད། གང་ལྟར་དེ་འདྲའི་གནས་ཚུལ་རྣམས་ང་ཚོས་ཤེས་དགོས་པ་ཞིག་རེད་འདུག ཤེས་སོང་ངམ། མི་སྒེར་སོ་སོའི་གནས་ཚུལ་ཐ་དད་རེད། ཆོས་བྱེད་དང་མི་བྱེད་སོ་སོ་རང་དབང་རེད། དེར་བརྟེན་སྲུང་མ་ག་འདྲ་བསྟེན་དང་མ་བསྟེན། ཡི་དམ་གང་འདྲ་བསྟེན་དང་མ་བསྟེན་ཟེར་རྒྱུ་དེ་སོ་སོའི་རང་དབང་ཡིན་པ་ལས། དེར་སུ་གཅིག་གིས་རྙོག་ཁྲ་བཤད་མཁན་མེད། བོད་སྤྱི་པའི་དོན་དག་དང༌། བོད་བསྟན་སྲིད་ཀྱི་དོན་དག་ལ་ཐུག་ཡོང་དུས། དཔལ་ལྡན་ལྷ་མོ་གཙོ་བོ་ཡིན། དེ་དང་འབྲེལ་བའི་རྒྱལ་པོ་སྐུ་ལྔ། བསྟན་མ་བཅུ་གཉིས་དེ་ཚོ་གཙོ་བོ་ཡིན། རི་བོ་དགེ་ལུགས་པ་སྤྱི་ལ་ཐུག་ཡོང་དུས་གཙོ་བོ་དམ་ཅན་ཆོས་རྒྱལ་དང༌། མགོན་པོ། དེའི་ནང་ནས་གཙོ་བོ་དམ་ཅན་ཆོས་རྒྱལ་རེད། དེ་ཡང་ཤེས་དགོས་པ་རེད།
ཕྱི་ལོ་ ༡༩༨༦ ཟླ་ ༡༢ ཚེས་ ༢༧ ཉིན་རྒྱ་གར་ལྷོ་ཕྱོགས་མོན་གྷོ་དགའ་ལྡན་བྱང་རྩེ་གྲྭ་ཚང་དུ་དགའ་ལྡན་དང༌། འབྲས་སྤུངས་དགེ་འདུན་གཙོ་གྱུར་གྱི་སེར་སྐྱ་མི་མང་ཉིས་སྟོང་བརྒལ་བར་ྋགོང་ས་ྋསྐྱབས་མགོན་ཆེན་པོ་མཆོག་ནས་རྡུལ་ཚོན་དཀྱིལ་འཁོར་ལ་བརྟེན་ནས་རྒྱུད་ཀྱི་རྒྱལ་པོ་དཔལ་གསང་བ་འདུས་པའི་དབང་ཆེན་སྩལ་སྐབས་དོལ་རྒྱལ་བསྟེན་ཕྱོགས་སྐོར་ལ་དམིགས་བསལ་སྩལ་བའི་བཀའ་སློབ།
ང་ཆུང་ཆུང་སྐབས་ལ་རྩེད་མོ་རྩེ་རོགས་གཅིག་ཡོད། དེས་ཁ་ཆེ་ཕ་ལུ་ཟེར་བ་དེ་བཤད་ཀྱི་ཡོད། དེའི་ཚིག་དེ་དྲན་བྱུང༌། ཁ་ཆེ་ཕ་ལུའི་སྙིང་གཏམ་བཤད་ཡོད་དོ། །ཉན་དང་མི་ཉན་སོ་སོའི་ལག་པ་རེད། །ཅེས་བཤད་ཀྱི་ཡོད། ངའི་འདི་ཡིན་ལུགས་མིན་ལུགས་དང༌། ཉམས་མྱོང་བསགས་པའི་ཐོག་ནས་དྲི་མ་ཞིག་ཁ། དྲི་མ་ཁ་བ་དེ་མགོ་སྟོད་མ་བཤད་ན་དགའ་བསམ་སྟེ་བཞག་པ་ཡིན། དེ་ནས་ཉེ་བའི་རྐྱེན་གཅིག་གི་སྒོ་ནས་བརྗོད་དགོས་པའི་གནས་ཚུལ་ཞིག་ཆགས། དེ་ཆགས་དུས་ངས་གནས་ཚུལ་འདི་ལ་བརྟག་དཔྱད་མང་པོ་བྱས། ཉམས་མྱོང་བསགས་པའི་ཐོག་ནས་གནས་ཚུལ་མཐོང་བ་དེ་མ་བཤད་ན་ང་ནོར་བ་རེད། ཤེས་བཞིན་དུ་དགག་ན་མ་འགྲིགས་པ་ཡིན་དུས་ངས་ལྷག་བསམ་རྣམ་དག་བྱས་ཏེ་གནས་ཚུལ་ཡིན་ལུགས་མིན་ལུགས་བརྗོད་པ་རེད། འོན་ཀྱང་ཉན་དང་མ་ཉན་སོ་སོའི་ལག་པ་ཡིན་པ་ལས། ངས་འདིར་བཙན་པོ་དབང་ཡོད་བྱས་པས་ལ་དག་གི་མ་རེད། ཡིན་ནའང་འཇིག་རྟེན་ཁ་དཔེ་ལ། བློས་སྒང་ཚང་བཀལ་ན་སྒང་ཚང་དང༌། ཕྱེད་ཀ་བཀལ་ན་ཕྱེད་ཀ །ཞེས་ཟེར་བ་ལྟར་ཁ་ཤས་ཀྱིས་འགག་ལ་ཐུག་ན་ྋརྒྱལ་བ་རིན་པོ་ཆེ་དང༌། ནམ་རྒྱུན་ྋརྒྱལ་བ་རིན་པོ་ཆེས་བཤད་པ་དེ་རྣ་བའི་རྒྱབ་ལ་བསྐུར་མཁན་དེ་འདྲ་ཁ་ཤས་ཡོང་གི་འདུག མི་སུ་ཡིན་རུང་མིག་གཉིས་ཀྱིས་བལྟས། རྣ་བ་གཉིས་བེད་སྤྱོད་བྱ་རྒྱུ་ཡོད་དུས་གནས་ཚུལ་ཤེས་ཀྱི་རེད་པ། དེར་བརྟེན་ཚང་མས་ཧུར་ཐག་བྱེད་དགོས། ད་དུང་ཡིན་ནའང་ཚང་མས་བློ་སྦུག་དོག་པོ་དང༌། བསམ་བློ་བྱབ་ཆུང་དང༌། བསམ་བློ་ཅོལ་ཆུང་གཏོང་མི་རུང༌། བསམ་བློ་རྒྱ་ཆེ་སར་གཏོང་དགོས། ང་ཚོ་བོད་སྤྱི་པའི་དོན་ལ་འགག་དོག་པོ་འདི་འདྲ་ཞིག་ལ་སླེབས་ཡོད། དེར་བརྟེན་ཚང་མས་ད་ལྟ་ཕན་ལ་ཧུར་ཐག་བྱས་པ་རེད། ད་དུང་ཡིན་ནའང་ཧུར་ཐག་བྱེད་རོགས་ཟེར་རྒྱུ་ཡིན། དེ་རིང་ངས་འདིར་གནས་ཚུལ་འདི་བཤད་དང་མི་བཤད་ཀྱང་མོ་རྒྱབ་པ་ཡིན། སྐབས་སུ་བབ་ཡོད་དང་མེད་བརྟག་དཔྱད་བྱེད་ཀྱིན་བྱེད་ཀྱིན་བཤད་འོས་དང་མི་འོས་བརྟག་དཔྱད་བྱས་པར། བཤད་ན་བཟང་བ་བབས་སོང་བས་བརྗོད་པ་ཡིན། ཁ་སང་བྱང་རྩེའི་མཁན་པོས། གསང་བ་འདུས་པའི་སྐུ་ཐང་དང༌། འཇིགས་བྱེད་སྐུ་ཐང་གི་མཐའ་གྲལ་ལ་རྒྱལ་ཆེན་གྱི་སྐུ་གཅིག་ཡོད་པ་དེ་ཕར་བསུབ་པ་ཡིན་ཟེར་བྱུང༌། དེ་ཡག་པོ་བྱུང་འདུག དེའི་ནང་ལ་ཕོག་ཐུག་ལྟ་བུ་ཞིག་ཡོང་གི་འདུག་ཅེས་བཀའ་སྩལ།། །།
ཕྱི་ལོ་ ༡༩༨༧ ཟླ་ ༤ ཚེས་ ༡ ཉིན་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་ྋགོང་ས་ྋསྐྱབས་མགོན་ཆེན་པོ་མཆོག་གིས་བྱང་ཆུབ་ལམ་རིམ་ཆེན་མོའི་བཀའ་ཁྲིད་ཀྱི་མཇུག་ཏུ་ཆོས་ཞུ་བ་སྤྱི་དང༌། ལྷག་པར་ཕྱི་རྒྱལ་ནུབ་ཕྱོགས་པ་རྣམས་དང༌། བོད་ནས་གསར་འབྱོར་བ་རྣམས་ལ་ཆེད་དམིགས་ཀྱིས་ཆོས་སྲིད་ཀྱི་བཀའ་སློབ་ཟབ་མོ་སྩལ་བའི་ཁྲོད་ནས་དོལ་རྒྱལ་སྐོར་སྩལ་བའི་བཀའ་སློབ།
བོད་ནས་ཡོང་བ་ཁྱེད་རང་ཚོས་ཕྲན་བུ་གནས་ཚུལ་ཤེས་ཀྱི་རེད། ང་རང་ཚོས་དངོས་གནས་ནང་པ་སངས་རྒྱས་པའི་རྩ་བ་སོ་སོའི་སྔས་བཅོལ་ས་དེ་སངས་རྒྱས་དཀོན་མཆོག་དང༌། ཆོས་དཀོན་མཆོག དགེ་འདུན་དཀོན་མཆོག་ཅེས་སྐྱབས་གསུམ་ཡིན་པ་དང༌། དེ་དང་འབྲེལ་བའི་ལས་འབྲས་སྲུང་ནས་འགྲོ་རྒྱུ་ལས་ལྷས་གནོད་འདུག ཀླུས་གནོད་འདུག་ཟེར་ནས་འདྲ་མིན་བརྗོད་རྒྱུ་འདིས་ང་ཚོ་ནང་པའི་ཆོས་ཀྱི་ཞག་རྩི་དེ་བརླག་འགྲོ་གི་ཡོད། དེར་བརྟེན་སྲུང་མ་གང་བྱུང་མང་བྱུང་དང༌། ཆོས་སྐྱོང་གང་བྱུང་མང་བྱུང་བསྟེན་རྒྱུ་ལྟ་བུ་དེ་ཚོའི་གྲས་ཡག་པོ་མ་རེད། གང་ལྟར་ཡང་སྙིང་ཕྱིས་སུ་གནས་ཚུལ་འདྲ་མིན་དེ་འདྲ་ཕྲན་བུ་ཡོང་གི་འདུག རྒྱ་གར་ནང་ལ་ཡིན་ནའང་བྱུང་བ་རེད། བོད་ནང་ལ་ཡིན་ནའང་དེ་དེ་བཞིན་གནས་ཚུལ་ཡོང་གི་ཡོད་བཟོ་འདུག དེ་ཚོ་ཤེས་དགོས་པ་རེད། ཞིབ་ཕྲ་ཁྱེད་རང་ཚོས་ཟུར་དུ་རྩད་བཅད་ན་ཤེས་ཀྱི་རེད། རྩ་བ་ང་རང་ཚོས་བོད་སྤྱི་པའི་དོན་དག་ལ་བསམ་བློ་གཏོང་སྐབས་ཆེ་ས་ནས་བསམ་བློ་གཏོང་དགོས། ཆེ་ས་ནས་བསམ་བློ་བཏང་ཡོང་དུས། ྋགོང་ས་ྋལྔ་པ་ཆེན་པོས་བཙུགས་པའི་དགའ་ལྡན་ཕོ་བྲང་པ་ཟེར་རྒྱུ་དེ་དེང་སང་དམངས་གཙོའི་སྒང་ལ་འགྲོ་གི་ཡོད། བསྒྱུར་བཅོས་ཕྱིན་ཚར་བ་རེད། གང་ལྟར་གྲལ་རིམ་ཐོག་ནས་དབང་བསྒྱུར་བ་ལྟ་བུ་དང༌། རྒྱལ་པོའམ་སྐུ་དྲག་གིས་དབང་བསྒྱུར་བ་ལྟ་བུ་དེ་ཚོ་སྔ་མ་ནས་ཡོལ་ཚར་བ་རེད། དེང་སང་ང་ཚོ་ཁ་ཞེ་གཉིས་མེད་ཀྱིས་མང་གཙོའི་ཐོག་ལ་འགྲོ་གི་ཡོད། མ་འོངས་པར་ཡང་བརྒྱ་ཆ་བརྒྱ་ཐམ་པ་མང་གཙོའི་ཐོག་འགྲོ་རྒྱུ་ལས་བཀས་བཀོད་རྒྱུད་འཛིན་དང༌། གྲལ་རིམ་གྱི་ལམ་ལུགས་རྩ་བ་ཉིད་ནས་བྱེད་འདོད་མེད་ལ། བྱེད་འདོད་ཡོད་ན་ཡང་ཡོང་ཐབས་རྩ་བ་ནས་མེད། འཛམ་གླིང་ལ་འགྱུར་བ་ཚུར་ཡོང་དུས་ང་ཚོ་ཕར་འགྲོ་གིན་བསྡད་ན་ཡོང་ཐབས་རྩ་བ་ནས་མེད།
ཡིན་ན་ཡང་ད་ལྟ་ྋརྒྱལ་བ་རིན་པོ་ཆེས་བོད་སྤྱི་པའི་དོན་དག་འགན་འཁྱེར་བཞིན་ཡོད་པར་བརྟེན། ྋརྒྱལ་བ་རིམ་བྱོན་ཚོས་བོད་སྤྱི་པའི་དོན་ལ་འགན་འཁྱེར་བའི་དུས་ཚོད་གཅིག་གི་རིང་ལ། ག་རེ་བྱས་ཀྱང་ྋགོང་ས་ྋལྔ་པ་ཆེན་པོས་བཙུགས་པའི་དགའ་ལྡན་ཕོ་བྲང་ལ་འབྲེལ་བ་ཞིག་ཆགས་ཀྱི་ཡོད། དེ་འདྲ་ཡིན་དུས་དགའ་ལྡན་ཕོ་བྲང་དང་མ་འགྲིགས་པའི་གླེང་གཞི་ཅན་འདྲ་མིན་དེ་ཚོ་ཕར་ཙམ་དེ་ནས་གཅིག་བཤད། ཚུར་ཙམ་དེ་ནས་གཅིག་བཤད་བྱས་ན་ཡག་པོ་མེད། གྱོང་སུ་ལ་རག་མ་རག་དེ་རིམ་པས་རིམ་པས་ཤེས་ཡོང་གི་རེད། མཇུག་ཏུ་འགྱོད་པ་སྐྱེ་རྒྱུ་གཅིག་བྱུང་ན་ཡག་པོ་མེད། ཚང་མ་ཡག་པོ་བྱས་ཏེ་སེམས་ལ་ངེས་པ་བྱེད་དགོས། གལ་ཆེ་སར་བསམ་བློ་གཏོང་དགོས་པ་ལས་གལ་ཆུང་སར་མགོ་འཁོར་རྒྱུ་མེད། ངའི་བླ་མའི་གཅིག་ཡིན། ཡས་ཡིན། མས་ཡིན་ཟེར་ས་བསྡད་མེད། བོད་མི་ས་ཡ་དྲུག་ཡོངས་རྫོགས་ཁ་སྦུབ་ལོག་ནས་བསྡད་པའི་དུས་ཚོད་གཅིག་ལ་ཐུག་ཡོད་པ་ལས་དགོན་པ་རེ་རེ་གཉིས་རེའི་སྐད་ཆ་དང༌། བླ་མ་རེ་གཉིས་ཀྱི་སྐད་ཆ་མ་རེད། ཤེས་སོང་ངམ། བོད་མི་ས་ཡ་དྲུག་ཡོངས་རྫོགས་ཁ་སྦུབ་ལོག་ནས་བསྡད་པའི་དུས་ཚོད་གཅིག་གི་སྐབས་ལ། ྋརྒྱལ་བ་རིན་པོ་ཆེས་ྋརྒྱལ་བ་ལྔ་པའི་སྐབས་ཡོད་པའི་ལམ་སྲོལ་འཛིན་བཞིན་ཡོད་པ་འདི་ལ་བསམ་བློ་གཏོང་དགོས། ཁྱེད་རང་ཚོས་ཆོས་རྒྱུད་སོ་སོའི་ཕྱག་ལེན་ཡིན་མདོག་གི་ཐོག་ནས་ངས་བཤད་པ་འདི་ཚོ་ལ་ངས་རང་དགར་གཏམ་བཤད་བྱས་པ་ལྟ་བུ་དང༌། ཡང་ན་ངས་འོལ་ཚོད་བཤད་པ་ལྟ་བུར་ཁ་ཤས་ཀྱིས་གོ་བ་མི་ལེན་པའི་ངེས་པ་མེད། འོན་ཀྱང་དེ་ཚོར་བློ་གཟུ་བོར་གནས་པའི་ཐོག་ནས་ཁྱེད་རང་ཚོས་རིམ་པས་བརྟག་དཔྱད་གྱིས་དང༌། ལོ་རྒྱུས་མང་པོ་ཞིག་ལྟོས་དང༌། ཚུར་ཕྱོགས་ཀྱི་ལོ་རྒྱུས་ཉན། ཕར་ཕྱོགས་ཀྱི་ལོ་རྒྱུས་ཉན། ཞིབ་འཇུག་མང་པོ་བྱས་ཏེ་བརྟག་དཔྱད་བྱས་ན། རིམ་པས་རིམ་པས་ཤེས་ཡོང་གི་རེད། གང་ལྟར་དེ་ཚོའི་ཐོག་ལ་གཟབ་གཟབ་མ་བྱས་ན་ཡག་པོ་མི་འདུག ཤེས་སོང་ངམ་ཞེས་བཀའ་སྩལ། །
ཕྱི་ལོ་ ༡༩༩༦ ཟླ་ ༥ ཚེས་ ༨ ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་བཞུགས་སྒར་ཁུལ་དུ་ཡོད་པའི་བླ་སྤྲུལ་རྣམ་པ་དང༌། དགེ་བཤེས། ཉེ་འཁོར་གྲྭ་ཚང་གི་འཐུས་མི། གྲྭ་བཙུན་གཙོ་བོར་གྱུར་པའི་ཐོག་བཀའ་སྤྱི་དང་སྲི་ཞུའི་ལས་བྱེད་ཁོངས་གཏོགས་དང༌། ཚོགས་པ་ཁག་གི་རྒྱུན་ལས་འཐུས་མི། གཞན་ཡང་སེར་སྐྱ་མི་མང་ཁག་གཅིག་བཅས་ལ་དོལ་རྒྱལ་ལམ། རྒྱལ་ཆེན་ཤུགས་ལྡན་གྱི་སྐོར་ལ་ལོ་རྒྱུས་ཀྱི་ཡིག་ཆའི་ཁུངས་སྐྱེལ་དང་བཅས་སྤང་བླང་བྱེད་སྒོའི་བཀའ་སློབ་གསལ་བཤད་ཤིན་ཏུ་གལ་ཆེ་བ་ཞིག་སྩལ་བའི་བཀའ་སློབ།
དེ་འདྲའི་གནས་ཚུལ་གྱི་འོག་ནས་ཐོག་མར་ངོས་ནས་གནས་སྟངས་འདི་འདྲ་ཞིག་ལ་བཞག་པ་ཡིན་ཡང༌། བར་སྐབས་ནས་ཚོད་རྩིས་བྱས་ཏེ་གནས་ཚུལ་ཡོང་བའི་སྐབས་ལ། ཁ་སང་ངས་ཁ་ཁར་བསྡད་ན་སྐད་ཆ་ཉུང་ལ། རྣ་ཅོག་འཇམ་པ་ཡག་པོ་འདུག་ཀྱང༌། ཡིན་ནའང་ཆོས་དང༌། ཆབ་སྲིད་གཉིས་ཀའི་ཐོག་གང་ལྟར་གནད་འགག་ཅིག་ཆགས་ཀྱི་ཡོད་དུས་འདིའི་སྐོར་ལ་ཤོད་པའི་བབས་འོས་ངོས་ལ་ཡོད་པ་ལས་གཞན་སུ་གཅིག་གིས་ཤོད་ཐུབ་མཁན་མེད། ཧ་ཅང་ཁག་པོ་ཡིན། དེའི་བབ་འོས་ངོས་ཀྱི་སྒང་ལ་སླེབས་ཡོད། ྋརྒྱལ་བ་རིན་པོ་ཆེ་ཆོས་སྲིད་གཉིས་ཀྱི་འགོ་ཁྲིད་རེད་བརྗོད་ཀྱི་ཡོད་པ་རེད་ལ། ཆོས་སྲིད་གཉིས་ཀྱི་འགོ་ཁྲིད་ཡིན་ནམ་མིན་ནམ་གང་ལྟར་ལྷ་ཡི་འཇིག་རྟེན་གྱི་ཡུལ་ལའང་མགོ་ཏོག་ཙམ་བརྒྱུས། མི་ཡི་འཇིག་རྟེན་གྱི་ཡུལ་ལའང་མགོ་ཏོག་ཙམ་བརྒྱུས་ཏེ་བསྡད་མཁན་འདི་ང་ཆགས་ཡོད། དེར་བརྟེན་ལྷ་ཡི་འཇིག་རྟེན་ནང་ཕན་གནོད་གང་འདྲ་ཡོང་གི་ཡོད་མེད་ངོས་ནས་ཕྲན་བུ་ཤེས་པ་འདི་མཐོང་བ་མངོན་གྱུར་མ་ཡིན་ཀྱང་ཉམས་མྱོང་དང༌། གནས་ཚུལ་མང་པོ་ཞིག་རྩད་བཅད་ནས་ཡོང་དུས་ཕྲན་བུ་ཚོད་དཔག་དང༌། རིགས་པས་རྗེས་དཔག་བྱེད་ཐུབ་ཀྱི་འདུག དེ་འདྲ་ཡིན་དུས་ངོས་ནས་མཐོང་གིན་མཐོང་གིན་ལ་བློས་བཏང་ནས་བསྡད་པ་ཡིན་ན་དེ་ནི་ང་རང་གིས་ལན་པ་རེད་སྙམ་པ་དྲན་གྱི་འདུག ངས་བརྗོད་ནས་མ་ཉན་ན་ངོས་ལ་ཁག་གང་ཡང་མེད།
ངོས་ནས་ཆོས་དང་ཆབ་སྲིད་གཉིས་ཀའི་ཐོག་དགེ་དང་སྐྱོན་ག་རེ་ཡོད་པ་དེ་ངོས་ནས་གསལ་པོ་བྱས་ཏེ་བཤད། བཤད་ནས་ཉན་དང་མི་ཉན་འདི་ཁ་ཆེ་ཕ་ལུའི་བསླབ་བྱའི་ནང༌།
ཁ་ཆེ་ཕ་ལུས་སྙིང་གཏམ་བཤད་ཡོད་དོ། །ཉན་དང་མི་ཉན་སོ་སོའི་ལག་པ་རེད། །
ཅེས་བཤད་ཡོད་པ་ནང་བཞིན་ཉན་དང་མི་ཉན་སོ་སོའི་ལག་པ་རེད་མ་གཏོགས་ངས་དབང་ཤེད་དང༌། བཙན་བཀའ་གཏོང་རྒྱུ་གང་ཡང་མེད། དེར་བརྟེན་ཁ་སྔོན་ངོས་ནས་ནན་པོ་བྱས་ཏེ་བརྗོད་པའི་གནས་ཚུལ་དེ་ལྟར་ཡིན།
ཕྱི་ལོ་ ༢༠༠༠ ཟླ་ ༡༢ ཚེས་ ༦ ཉིན་བཞུགས་སྒར་དྷ་རམ་ས་ལར་རྒྱལ་སྤྱིའི་དགེ་ལྡན་ལྷན་ཚོགས་ཀྱི་ཚོགས་ཆེན་ཐེངས་གཉིས་པའི་ཚོགས་མགོན་དུ་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ྋཞབས་སོར་བཀའ་དྲིན་བསྐྱངས་ཏེ་དོལ་རྒྱལ་སྐོར་སྩལ་བའི་བཀའ་སློབ།
ཁྱེད་རྣམ་པས་གསན་ཡོད་ཤག ཆོས་དད་རང་མོས་དང་འགལ་བའི་སྐོར་ཞིག་ཟེར་གྱི་ཡོད། དེ་ལ་ང་རང་གི་ཉམས་མྱོང་ཞིག་ཞུས་ན། ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་གྱི་བྱང་ཆུབ་སེམས་ཀྱི་བསྟོད་པ་ལ་ང་རང་དད་པ་རང་དབང་མེད་པར་སྐྱེས་ཏེ་ཁུ་ནུ་བླ་རིན་པོ་ཆེའི་དྲུང་ནས་བྱང་ཆུབ་སེམས་བསྟོད་ཀྱི་བཤད་ལུང་ཞུས་པ་དང༌། དེ་བཞིན་གཞུང་ཆེན་བཅུ་གསུམ་གྱི་གྲས་གཞུང་འགའི་བཤད་ལུང་ྋཡོངས་འཛིན་རིན་པོ་ཆེའི་སྐུ་མདུན་སོགས་ནས་ཞུས་པ་དེའི་འཕྲོས་རྣམས་ཁུ་ནུ་བླ་མ་རིན་པོ་ཆེའི་སྐུ་མདུན་ནས་ཞུས་པ་ཡིན། སྐབས་དེར་རྙིང་རྒྱུད་སྒྱུ་འཕྲུལ་གསང་བ་སྙིང་པོའི་བཤད་ལུང་ཁོང་གི་དྲུང་ནས་ཞུ་འདོད་བྱུང་བ་ལྟར། ཡོངས་འཛིན་གླིང་རིན་པོ་ཆེ་ལ་བཀའ་འདྲི་ཞུས་པ་ཡིན། གླིང་རིན་པོ་ཆེས་འདི་མ་གསན་ན་ཡག་གི་རེད། སྐད་ཆ་མང་པོ་ཡོད་པས་ཡག་པོ་མེད་ཅེས་གསུངས་བྱུང༌། གླིང་རིན་པོ་ཆེ་ཐུགས་ཆུང་ཆུང་ཡིན་སྟབས་དོལ་རྒྱལ་གྱིས་གནོད་གླེང་ཡོང་དོགས་དགོངས་ཚོད་རེད། རྒྱུད་གསང་བ་སྙིང་པོ་ནི་བུ་སྟོན་ཐམས་ཅད་མཁྱེན་པས་ཞུ་དག་གནང་བའི་བཀའ་འགྱུར་གྱི་རྒྱུད་པོ་ ༼ཛ༽ ༼ཝ༽ ༼ཞ༽ གསུམ་གྱི་ནང་ཡོད་ཅིང༌། རྙིང་མ་བཀའ་མ་ཚད་ལྡན་ལ་རྩི་གི་ཡོད། ཚད་ལྡན་ལ་བརྩིས་པའི་རྒྱུད་གསང་བ་སྙིང་པོའི་བཤད་ལུང་ངས་ཞུ་འདོད་བྱེད་པའི་སྐབས་ལ། ཡོངས་འཛིན་རིན་པོ་ཆེས་འདི་སྐད་ཆ་མང་པོ་ཡོད་པ་རེད་གསུངས་པ་འདི་དོལ་རྒྱལ་ལ་དོགས་ཟོན་གནང་ཚོད་ལ་དེའི་རྐྱེན་གྱིས་ངེད་རང་རྒྱུད་གསང་བ་སྙིང་པོ་ཞུ་འདོད་ཡོད་ཀྱང་ཞུ་བའི་རང་དབང་མ་བྱུང༌། ཆོས་དད་རང་མོས་ཀྱི་ཐོབ་ཐང་དོལ་རྒྱལ་གྱིས་འཕྲོགས་པ་རེད། ཤེས་སོང་ངམ།
དེ་ནས་ངས་དོལ་རྒྱལ་བསྟེན་དང་མ་བསྟེན་བརྟག་དཔྱད་རིམ་པར་བྱས་པ་དང༌། མཐར་ཟན་བརྟག་བསྒྲིལ་ཏེ་མཚམས་འཇོག་བྱས། དེ་འབྲེལ་རིས་མེད་ཀྱི་ཆོས་འབྲེལ་ཞུ་རྒྱུ་དང༌། སྐབས་སུ་བབས་པ་ཕུར་པའི་དབང་ཞུ་རྒྱུའི་སྐོར་ཟན་བརྟག་བསྒྲིལ་ནས་བརྟག་དཔྱད་བྱེད་སྐབས་ཞུ་རྒྱུ་བཟང་བ་ཕེབས་བྱུང༌། འདི་སྐོར་ཁྱེད་རང་ཚོ་མང་པོས་གོ་ཐོས་བྱུང་ཡོད་ཤག་ཡིན། ད་ལམ་འགྲེལ་བཤད་ཅིག་བྱས་ན། ཟན་བརྟག་སྒྲིལ་སྐབས་གལ་ཆེན་པོར་བརྩིས་ནས་བོད་གངས་ཅན་ལྗོངས་ཀྱི་ལྷག་པའི་ལྷ་སྐལ་འཕགས་པ་སྤྱན་རས་གཟིགས་ཀྱི་སྣང་བརྙན་ཁྱད་འཕགས་ྋརྒྱལ་བ་ལྔ་པ་ཆེན་པོར་གསང་བ་རྒྱ་ཅན་གྱི་ཆོས་སྐོར་མང་པོ་ཞིག་དག་སྣང་བྱུང་བའི་འཕགས་པ་མཆེད་གཉིས་ཀྱི་གྲས་ཇོ་བོ་ཝ་ཏི་བཟང་པོ་སྐྱིད་གྲོང་ཇོ་བོ་འདི་རྟེན་གྱི་གཙོ་བོ་བྱས། འདིའི་མདུན་ལ་དཔལ་ལྡན་ལྷ་མོའི་སྐུ་ཐང་ྋརྒྱལ་བ་དགེ་འདུན་རྒྱ་མཚོའི་ཐུགས་དམ་གྱི་རྟེན། དེ་ནས་བཟུང་ྋརྒྱལ་བ་སྐུ་ཕྲེང་ན་རིམ་གྱིས་རྩ་ཆེར་རྩི་གནང་གི་ཡོད། ྋགོང་ས་ྋལྔ་པ་ཆེན་པོ་ཕྱིའི་ལྗགས་དབུགས་ཆད་ཟིན་པའི་དུས་སུ། སྡེ་སྲིད་སངས་རྒྱས་རྒྱ་མཚོས་ཕྱག་འཚལ་ཞུས་ནས་ད་ལྟ་ཕོ་བྲང་དམར་པོ་བརྩིགས་འཕྲོར་ལུས་ཡོད་པ་དང༌། དེ་དང་དེ་འདྲ་བའི་བྱ་བ་མང་པོ་ཞིག་ལུས་ཡོད་པས། ཁྱེད་རང་དགོངས་པ་རྫོགས་ན་ད་གང་འདྲ་བྱེད་དགོས་ཞེས་སྨྲེ་སྔགས་ཀྱི་འོ་དོད་འབོད་པའི་སྐབས་སུ་ྋརྒྱལ་བ་ལྔ་པ་ཆེན་པོ་སླར་ལྗགས་དབུགས་གསོས་ཏེ་སྡེ་སྲིད་ལ་བྱ་བ་ཆུང་རྩག་དེ་ཚོ་ཁྱེད་རང་གི་བློའི་རྣམ་དཔྱོད་ཀྱིས་ཐག་གཅོད། ཆེ་བ་རྣམས་དཔལ་ལྡན་ལྷ་མོའི་སྐུ་ཐང་གསུང་བྱོན་མ་འདིའི་དྲུང་དུ་ཟན་བརྟག་བསྒྲིལ་ནས་ཐག་གཅོད་བྱེད་ཅེས་གསུངས་པ་དེ་ལྟར་ཐུགས་གཙིགས་ཆེན་པོ་གནང་གི་ཡོད་པ་དེ་གདན་འདྲེན་ཞུས། གནང་ཆུང་ཆོས་སྐྱོང་ཡང་སྤྱན་འདྲེན་ཐོག གལ་ཆེས་ཤོས་ཡོངས་འཛིན་གླིང་རིན་པོ་ཆེ་གདན་འདྲེན་ཞུས་ཡོད། སྐྱབས་རྗེ་ཁྲི་བྱང་རིན་པོ་ཆེ་སྐབས་དེར་དྷ་རམ་ས་ལར་བཞུགས་མེད་ཅིང་ཡོད་ན་གདན་འདྲེན་ཞུ་རྒྱུ་ཡིན། ཁོང་རྣམ་པའི་སྐུ་མདུན་ལ་ཟན་བརྟག་ཞུས་པ་ཡིན།
ྋཡོངས་འཛིན་རིན་པོ་ཆེ་ནི་དུས་འདི་ནས་བཟུང་ཇི་སྲིད་བྱང་ཆུབ་སྙིང་པོའི་བར་ངའི་སྐྱབས་གནས་ཞུ་ས་ཡིན་པ་དང༌། ཝ་ཏི་བཟང་པོ་ནི་བོད་ཁ་བ་གངས་ཅན་གྱི་ལྷ་སྐལ་ཡིན། དཔལ་ལྡན་ལྷ་མོ་ནི་ཐམས་ཅད་མཁྱེན་པ་དགེ་འདུན་གྲུབ་པ་ནས་བཟུང་སྲུང་མའི་གཙོ་བོ་དང༌། ཕལ་ཆེར་ྋརྒྱལ་བ་རིན་པོ་ཆེའི་ཨ་མ་ལྟ་བུ་ཡིན། གནས་ཆུང་རྡོ་རྗེ་གྲགས་ལྡན་ནི་དགའ་ལྡན་ཕོ་བྲང་གི་སྲུང་མ་དམར་ནག་གཉིས་ནང་གི་གཅིག་ཡིན་པ་བཅས་འདི་རྣམས་གཙོ་བོ་ཡིན་པས། དེ་རིང་ངས་དོན་གནད་གལ་ཆེ་ཞིག་ཐག་གཅོད་བྱེད་པའི་ཆེད་དུ་ཁྱེད་རྣམ་པའི་སྐུ་མདུན་དུ་ཟན་བརྟག་སྒྲིལ་གྱི་ཡིན་ཞུས་པ་ཡིན། དེ་དག་ལ་བསམ་བློ་ཞིག་བཏང་ན། ཡོངས་འཛིན་རིན་པོ་ཆེ་གཅིག་པུ་ལ་བློས་མ་བཀལ་བ་དང༌། ལྷ་མོ་དང་གནས་ཆུང་ལ་ཡང་ཆ་མ་བཞག་པར་རྩ་གསུམ་ཀུན་ཚང་བའི་མདུན་ལ་ཟན་བརྟག་བསྒྲིལ་བ་ལྟ་བུ་ཡིན། སྐབས་སུ་བབས་པ་ཕུར་པ་དང༌། རྙིང་མའི་ཆོས་སྐོར་ཞུ་རྒྱུ་ཕེབས་པ་ལྟར་གཏན་འཁེལ་བྱས་པ་ཡིན། དེ་ནས་བཟུང་ཕུར་པའི་དབང་དང༌། རིམ་པས་རྙིང་མའི་ཆོས་སྐོར་མང་པོ་ཞུས་ཏེ་ང་ལ་ཆོས་དད་རང་མོས་ཐོབ་བྱུང༌། ཆོས་དད་རང་མོས་ཀྱི་འགལ་རྐྱེན་དམ་བསྒྲགས་བྱེད་པ་ནི་ཆོས་དད་རང་མོས་སྲུང་སྐྱོབ་ཀྱི་ཆ་རྐྱེན་དུ་འགྲོ་བ་ཡིན། ང་རང་ཚོའི་དབུ་ཚད་ཀྱི་གཞུང་ནང་དགག་པ་གཉིས་ཀྱིས་རྣལ་མ་སྟོན་པ་ཞེས་པ་འདི། ཆོས་དད་རང་མོས་འགོག་མཁན་དེ་དགག་དུས་ཆོས་དད་རང་དབང་སྐྱོབ་པ་ཡིན།
ཕྱི་ལོ་ ༢༠༠༧ ཕྱི་ཟླ་ ༡ ཚེས་ ༡༡ ཉིན་རྒྱ་གར་ལྷོ་ཕྱོགས་སེ་ར་ཆོས་སྒར་དུ་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་ཆོས་འབྲེལ་གནང་སྐབས་རྒྱ་གར་ལྷོ་ཕྱོགས་རིས་མེད་ཆོས་སྡེ་ཁག་གི་མཁན་པོ་ལས་ཟུར་དང༌། བླ་སྤྲུལ། དགེ་འདུན་འདུས་པ་རྒྱ་མཚོ། བཙན་བྱོལ་བོད་གཞུང་གི་བཀའ་བློན་ཁྲི་པ་དང༌། ནང་སྲིད་དྲུང་ཆེ། མངའ་ཁུལ་དེའི་ས་གནས་འགོ་འཛིན་སོགས་འགན་ཁུར་བ་དང༌། སྤྱི་སྒེར་ཚོགས་སྡེ་ཁག སེར་སྐྱ་མི་མང་བཅས་ལ་དོལ་རྒྱལ་སྐོར་བཀའ་སློབ་སྩལ་བ།
ངོས་ནས་ྋགོང་ས་ལྔ་པ་ཆེན་པོའི་གསུང་ཁག་ལ་ཆ་འཇོག་བྱེད་ཀྱི་ཡོད། དོལ་རྒྱལ་གྱི་དཀའ་རྙོག་ཐོག་མ་ཐོན་སྐབས་ངོས་ནས་མྱོང་བའི་དཔྱད་པ་བྱས། ཟན་བརྟག་བསྒྲིལ། མོ་བརྒྱབ་པ་སོགས་བརྟག་དཔྱད་རིམ་པ་བྱས་ཏེ་ཐག་གཅོད་བྱས་པ་ཡིན། ལྷག་པར་དུ་གོང་གསལ་གྱི་ལོ་རྒྱུས་ཡིག་ཆ་ཁག་རྙེད་རྗེས་ཡིད་ཆེས་བརྟན་པོ་བྱུང་སྟེ་ཐག་གཅོད་བྱས་པ་ཁག་འགྲིགས་སྙམ་པ་དང༌། ྋགོང་ས་ལྔ་པ་ཆེན་པོའི་དགོངས་པ་བསྒྲུབས་འདུག་སྙམ་སྟེ་བློ་བདེ་པོ་བྱས་ཏེ་བསྡད་ཡོད། ངོས་ནས་ྋགོང་ས་ལྔ་པ་ཆེན་པོའི་མཛད་འཕྲིན་གྱི་འཕྲོ་བསྐྱངས་པར་བརྟེན་སྐབས་སོ་སོར་ྋགོང་ས་ལྔ་པ་ཆེན་པོ་དགྱེས་པའི་མཚན་མ་ཡང་ཡང་བྱུང༌། གང་ལྟར་ངོས་ནས་ཐག་གཅོད་བྱས་པ་དེ་དག་བསྲེགས་བཅད་བརྡར་གསུམ་དང༌། ལོ་རྒྱུས་ཀྱི་ཁུངས་དང་བཅས་ཏེ་ཐག་གཅོད་བྱས་པ་ལས། རྙིང་མ་བའི་ངོ་ལ་བལྟས་ཏེ་ཐག་གཅོད་བྱས་པ་མིན་ལ། ཆབ་སྲིད་འཁྲབ་སྟེ་ཐག་གཅོད་བྱས་པ་ཡང་མིན། ཐག་གཅོད་བྱེད་པའི་བརྒྱུད་རིམ་དེ་ལྟར་ཡིན། མ་ཤེས་རྨོངས་པའི་ལམ་དུ་འཕྱན་པ་རྣམས་ལ་ལམ་སྟོན་ཡིན། ཤེས་བཞིན་ཁྱད་གསོད་བྱེད་མཁན་ལ་བཤད་རྒྱུ་གང་ཡང་མེད། སྔོན་མ་ནས་བཤད་ཡོད། དགེ་སྐྱོན་གྱི་བླང་དོར་ལམ་སྟོན་བྱེད་རྒྱུ་ངོས་ལ་འོས་འགན་ཡོད། ཉན་དང་མི་ཉན་དོ་བདག་རང་ཉིད་ཀྱིས་བསམ་བློ་གཏོང་དགོས། དགེ་སྐྱོན་བཤད་པ་ཙམ་གྱིས་ཆོས་དད་རང་དབང་འཕྲོག་གི་མེད། དགེ་སྐྱོན་བཤད་པ་ཙམ་གྱིས་ཆོས་དད་རང་དབང་འཕྲོག་གི་ཡོད་ན་དཔལ་མགོན་འཕགས་པ་ཀླུ་སྒྲུབ་ཀྱིས་དངོས་སྨྲ་བར་དགག་པ་ཤུགས་ཆེ་གནང་ཡོད། འོན་ཀྱང་ཀླུ་སྒྲུབ་ཀྱིས་དངོས་སྨྲ་བའི་ཆོས་དད་རང་དབང་འཕྲོག་པ་མིན། རྗེ་རིན་པོ་ཆེས་དྲང་ངེས་ལེགས་བཤད་སྙིང་པོའི་དབུ་ནས་མཇུག་བར་གཞན་སྟོང་ལ་དགག་པ་ཤུགས་ཆེ་གནང་ཡོད། དེ་ནི་རྗེ་རིན་པོ་ཆེས་གཞན་སྟོང་གི་ཆོས་དད་རང་དབང་འཕྲོག་པ་མིན། ཡིན་མིན་གྱི་གནས་ལུགས་གསལ་བཤད་བྱས་པ་ནི་ཆོས་དད་རང་དབང་འཕྲོག་པ་ཞིག་གཏན་ནས་མིན།
ཕྱི་ལོ་ ༢༠༠༩ ཟླ་ ༡ ཚེས་ ༡༡ ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་གནས་མཆོག་ཝཱ་རཱ་ཎ་སིའར་སྤྱོད་འཇུག་ཆེན་མོ་དང༌། སྒོམ་རིམ་བར་པའི་གསུང་ཆོས་བཀའ་དྲིན་སྩོལ་སྐབས་ཧི་མ་ལ་ཡའི་རི་རྒྱུད་ལ་དྭགས་ནས་མོན་བར་དང༌། འབྲུག་ཡུལ། དེ་བཞིན་བལ་ཡུལ་བཅས་ནས་ཆེད་གཉེར་གྱིས་ཕེབས་པའི་དད་ལྡན་ཆོས་ཞུ་བ་རྣམས་ལ་དོལ་རྒྱལ་སྐོར་སྩལ་བའི་བཀའ་སློབ།
དེས་ན་ང་རང་ཚོས་ཤེས་ལ་མ་ཤེས་དང་ཧོལ་རྒྱུག་བྱས་ཏེ་དོལ་རྒྱལ་བསྟེན་ན་ཕན་ཐོགས་མེད། ཡང་སྒེར་སོ་སོའི་ངོས་ནས་བསམ་བཞིན་དུ་དོལ་རྒྱལ་བསྟེན་རྒྱུར་དགེ་མཚན་ཡོད་པ་ཞིག་མཐོང་སྟེ་བསྟེན་པ་ཡིན་ན་ཆོས་དད་རང་མོས་དང་སོ་སོའི་རང་དབང་རེད། སོ་སོས་ཤེས་བཞིན་དུ་དུག་ཟས་པ་ཡིན་ན་སོ་སོའི་རང་དབང་རེད་མ་གཏོགས་གང་ཡང་བརྗོད་རྒྱུ་མེད། བསྟེན་དང་མ་བསྟེན་སོ་སོའི་རང་དབང་རེད། ཡིན་ནའང་གནད་འགག་མ་ཤེས་པ་དང༌། མགོ་མ་ཚོས་པར་ཧོལ་རྒྱུག་ཏུ་ཕྱིན་ན་ཡག་པོ་མེད། ངོས་ཀྱིས་དེ་ཁྱེད་ཚོར་ཞོར་འཕྲོས་སུ་བརྗོད་ན་བསམ་བྱུང་ཞེས་བཀའ་སྩལ་ཏོ།། །།
ཕྱི་ལོ་ ༢༠༠༩ ཟླ་ ༡༡ ཚེས་ ༡༣ ཉིན་མོན་ཡུལ་དུ་མཚོ་སྣ་རིན་པོ་ཆེའི་དགོན་པར་འབུམ་སྡེ་ལ་བསྟན་འཛིན་སྒང་སོགས་ཀྱི་མང་ཚོགས་རྣམས་ལ་དོལ་རྒྱལ་སྐོར་སྩལ་བའི་བཀའ་སློབ།
ཁྱེད་རང་ཚོ་སྒེར་པ་སོ་སོའི་ནང་དུ་དོལ་རྒྱལ་བསྟེན་ནས་དངོས་གནས་ཕན་གྱི་ཡོད་པ་དང༌། ཕན་པའི་རང་བཞིན་ཅན་ཞིག་ཡིན་ན། དེ་ལ་ངོས་ནས་དགག་པ་བྱེད་དགོས་དོན་གང་ཡང་མེད། ཁ་ཤས་ནས་འདི་ལྟར་བརྗོད་ཀྱི་འདུག དོལ་རྒྱལ་གྱི་གཡང་སྒྲུབ་བྱས་ཏེ་གཡང་བུམ་ཉར་ན་ཚོང་ལམ་འགྲོ་ཡོང་གི་རེད་ཅེས་བརྗོད་ཀྱི་འདུག དེ་ནི་བྱབ་ཆུང་བ་རེད། ཤེས་སོང་ངམ། ང་ཚོ་ནང་པ་རེད། ང་ཚོའི་སྐྱབས་དང་མགོན་དང་དཔུང་གཉེན་ནི་བཅོམ་ལྡན་འདས་ཡིན་པ་ལས། དྲེགས་པ་ཞིག་ལ་བརྩི་བ་དེ་ནོར་བ་རེད། ལྷག་དོན་བསྟན་པ་དང་འགྲོ་བ་ལ་འཚེ་བ་བྱེད་མཁན་གྱི་དྲེགས་པ་ཞིག་ལ་རང་ཉིད་ཀྱི་གློ་སྙིང་བྲང་གསུམ་གཏད་ན། རང་གི་སྐེ་ལ་རང་གིས་ཞགས་པས་བཅིངས་པ་ལྟ་བུ་ཞིག་ཡིན། དེ་ནི་ཡག་པོ་གཏན་ནས་མི་འདུག དེས་ན་ངོས་ནས་བོད་རྒྱ་ཆེའི་མི་མང་ལ་ཤ་ཚ་ནས་བཤད་ཀྱི་ཡོད་པ་ལས། ངས་རྙོག་དྲ་བཟོས་པ་ཞིག་རྩ་བ་ནས་མིན། དེ་ཡང་ང་འུ་ཐུག་ནས་བྱེད་ཀྱི་ཡོད་པ་ལས་དགའ་དྲགས་ནས་བྱེད་ཀྱི་མེད། ཐོག་མར་ངོས་རང་མཚམས་འཇོག་བྱས་ཟིན་པའི་རྗེས་སུ་ལམ་སང་གཞན་ལ་ཁྱབ་བསྒྲགས་བྱས་མེད།
ང་རང་མཚམས་འཇོག་བྱས་ནས་ཁ་ཁུ་སིམ་མེར་བསྡད་པ་ཡིན། དེ་ནས་དགའ་ལྡན་བྱང་རྩེ་གྲྭ་ཚང་ལ་རྙོག་དྲ་ཞིག་བྱུང་སྟེ། ངོས་ལ་མོ་རྒྱག་རྒྱུ་ཞིག་བརྗོད་བྱུང༌། སྐབས་དེར་བྱང་རྩེ་གྲྭ་ཚང་གིས་བརྗོད་པར། བྱང་རྩེ་གྲྭ་ཚང་དུ་རྙོག་དྲ་མང་པོ་ཞིག་ཡོང་གི་ཡོད་སྟབས། ཁྲི་བྱང་རིན་པོ་ཆེར་སྙན་གསེང་དང་ཐུགས་དམ་ཞུས་པ་ཡིན། ྋསྐྱབས་རྗེ་ཁྲི་བྱང་རིན་པོ་ཆེ་མཆོག་ནས་བྱང་རྩེ་གྲྭ་ཚང་ལ་ལྷ་མོས་འཁོན་འདུག་ཅེས་གསུང་ཚུལ་བརྗོད་བྱུང༌། དེ་ལྟར་སྐད་ཆ་དྲི་གི་འདུག ང་གཞི་ནས་དོགས་པ་ཟ་བྱུང༌། ད་ནི་དོལ་རྒྱལ་བསྟེན་ན་ལྷ་མོ་འཁོན་གྱི་ཡོད་པ་དེ་ངོས་ནས་ཤེས་ཀྱི་ཡོད། དེར་བརྟེན་ཕལ་ཆེར་བྱང་རྩེ་གྲྭ་ཚང་གི་དོལ་རྒྱལ་ཤུགས་ཆེ་བསྟེན་པ་དང༌། སྲུང་མ་གཙོ་བོ་ནི་ལྷ་མོ་རེད། དེས་ན་ལྷ་མོ་འཁོན་པ་མིན་ནམ་སྙམ་སྟེ་ངོས་ནས་ཟན་བརྟག་བསྒྲིལ་བ་ཡིན། བྱང་རྩེ་གྲྭ་ཚང་ལ་བཀྲ་མི་ཤིས་པ་མང་པོ་ཡོང་བ་དེ་ལྷ་མོ་འཁོན་པའི་དབང་གིས་ཡིན་ནམ་ཞེས་ཟན་བརྟག་བསྒྲིལ་བར། ལྷ་མོ་འཁོན་པའི་དབང་གིས་ཡིན་ཞེས་བབས་བྱུང༌། ལྷ་མོ་འཁོན་པ་ཡིན་ན། དོལ་རྒྱལ་བསྟེན་པའི་དབང་གིས་ལྷ་མོ་འཁོན་པ་ཡིན་ནམ། ཡང་ན་རྒྱུ་མཚན་གཞན་དག་གི་ཐོག་ནས་ལྷ་མོ་འཁོན་པ་ཡིན་ཞེས་ཟན་བརྟག་བསྒྲིལ་བར། དོལ་རྒྱལ་བསྟེན་པའི་དབང་གིས་ལྷ་མོ་འཁོན་པ་ཡིན་ཞེས་བབས་བྱུང༌། དེ་ལྟར་ན་གནས་ཚུལ་དེ་བྱང་རྩེ་གྲྭ་ཚང་དུ་མ་བཤད་རང་བཤད་བྱུང༌། ཁྱེད་རང་ཚོས་བར་སྐབས་དོལ་རྒྱལ་ཤུགས་ཆེན་པོ་བསྟེན་ཡོད། ཁྱེད་རང་ཚོར་གྲ་མ་འགྲིགས་དང༌། བཀྲ་མི་ཤིས་པ་མང་པོ་ཡོང་བ་དེ་ནི་ལྷ་མོ་འཁོན་འདུག ལྷ་མོ་འཁོན་པའི་རྒྱུ་མཚན་ནི་དོལ་རྒྱལ་བསྟེན་པའི་དབང་གིས་བྱུང་འདུག་ཅེས་བྱང་རྩེ་གྲྭ་ཚང་ལ་མ་བཤད་རང་བཤད་རེད། དེ་རྗེས་རིམ་པས་ྋརྒྱལ་བ་རིན་པོ་ཆེས་དོལ་རྒྱལ་བཀག་འགོག་བྱེད་ཀྱི་འདུག་ཅེས་ལྷ་མི་སྲུང་སྐྱོབ་ཚོགས་པ་ཟེར་བ་དེ་བཙུགས་པ་དང༌། དེ་ནས་རྡ་རམ་ས་ལར་མི་གསུམ་བསད་པ་དང༌། ད་ལོའི་ལོ་འདིའི་ནང་དགའ་ལྡན་གསེར་ཀོང་ཁང་ཚན་གྱི་འགོ་བྱེད་སར་དོལ་རྒྱལ་བསྟེན་མཁན་མི་གཉིས་ཡོང་སྟེ། གཅིག་གི་ལག་ཏུ་གྲི་འཁྱེར་བ་དང༌། ཅིག་ཤོས་དེའི་ལག་ཏུ་རྡོ་འཁྱེར་ནས་གང་ལྟར་གྲི་བརྒྱབ་པ་དང༌། མགོ་ལ་རྡོ་བཞུས་པ་སོགས་བྱས་སྟབས། ཁང་ཚན་གྱི་འགོ་བྱེད་དེ་སྨན་ཁང་དུ་འགྲོ་དགོས་བྱུང་ཡོད། དངོས་གནས་བྱས་ན་གསོད་རྩིས་རེད་འདུག དེ་ནི་སྐབས་དེའི་རྒྱ་གར་ཉེན་རྟོགས་པའི་ཡིག་ཆའི་ནང་དུ་ཡོད།
རྡ་སར་མཚན་ཉིད་སློབ་དཔོན་གྱིས་མཚོན་པའི་མི་གསུམ་གསོད་སྐབས། རྡ་རམ་ས་ལའི་ཉེན་རྟོག་པས་གསོད་མཁན་དེ་དག་ལྡི་ལིའི་དོལ་རྒྱལ་ཚོགས་པ་ནས་ཡོང་བ་ཉེན་རྟོག་པས་གསལ་པོར་ཤེས་ཡོད། དེ་རྗེས་མི་དེ་རྣམས་ཁྲིམས་ལ་ཐུག་ཡོད། དེ་ལྟར་ཁོང་ཚོས་ཚོགས་པ་བཙུགས་ནས་གཞན་ལ་སྡིགས་ར་བསྐུལ་བ་སོགས་བྱེད་ཀྱི་ཡོད། ལྷག་པར་དེང་སྐབས་རྒྱ་མི་གུང་ཁྲན་གྱིས་དངུལ་སྤྲོད་ཀྱི་ཡོད། དེ་ནི་ཉེན་ཁ་ཆེན་པོ་ཡིན། ཐེ་ཝན་དང༌། སིངྒ་སྤུར། ཨ་མི་རི་ཀ་སོགས་སུ་ཡོད་པའི་རྒྱ་ནག་གཞུང་ཚབ་ལས་ཁུངས་ཀྱི་མི་སྣ་དང་འབྲེལ་བ་ཡོད་པ་ལྟ་བུ་འདུག གང་ལྟར་རྡོ་དོན་ཨི་ཊ་ལིར་ཡོད་པའི་གངས་ཅན་རིན་པོ་ཆེ་ལྟ་བུར་ཆ་བཞག་ན། རྒྱ་ནག་ཏུ་ཡང་ཡང་འགྲོ་གི་ཡོད། ལྷག་པར་རྒྱ་ནག་ཏུ་ཚོགས་འདུ་ཚོགས་པའི་སྐབས་ཁོ་རང་སྐུ་མགྲོན་གཙོ་བོ་བྱས་ཏེ་འགྲོ་གི་ཡོད། དེ་དག་ལ་ཕྲན་བུ་ཡིད་གཟབ་བྱེད་དགོས། དེ་ནི་ཁྱེད་རང་ཚོར་ཞོར་འཕྲོས་སུ་ཞུས་པ་ཡིན་ལ། ཁྱེད་རང་ཚོ་བློ་བདེ་བའི་ཁྱད་པར་ཡོད།
ཕྱི་ལོ་ ༢༠༡༠ ཟླ་ ༡ ཚེས་ ༨ ཉིན་ྋགོང་ས་ྋསྐྱབས་མགོན་ཆེན་པོ་མཆོག་ནས་གནས་མཆོག་རྡོ་རྗེ་གདན་དུ་འཇིག་རྟེན་ལས་འདས་པར་བསྟོད་པ་དང༌། བྱང་ཆུབ་ལམ་སྒྲོན། རྫོགས་ཆེན་སེམས་ཉིད་ངལ་གསོ། ལམ་རིམ་བསྡུས་དོན་བཅས་ཀྱི་བཀའ་ཁྲིད་སྩལ་ཞིང༌། ཐུགས་རྗེ་ཆེན་པོའི་བཀའ་དབང་སྩལ་ནོད་བཀའ་དྲིན་ཆེ་སྐབས་དོལ་རྒྱལ་སྐོར་སྩལ་བའི་བཀའ་སློབ།
དེས་ན་རྩ་བ་ཆོས་བྱེད་དང་མི་བྱེད་སོ་སོའི་རང་དབང་རེད། ལྷ་བསྟེན་གྱི་ཡིན་ནའང་འདྲ། འདྲེ་བསྟེན་གྱི་ཡིན་ནའང་འདྲ། དམ་སྲི་སོགས་གང་ཞིག་བསྟེན་མིན་རང་ཉིད་ཀྱི་ལག་ཏུ་རང་དབང་གཙང་མ་ཡོད། འོན་ཀྱང་གནས་ཚུལ་མ་ཤེས་པའི་ཐོག་ནས་བསྟེན་ན། གནས་ཚུལ་འདི་རེད་ཅེས་བརྗོད་དགོས་རྒྱུ་ངའི་ལས་འགན་རེད། དེས་ན་ངོས་ནས་བརྗོད་ཀྱི་ཡོད། བཤད་ནས་ཉན་དང་མི་ཉན་སོ་སོའི་བསམ་བློ་ཡིན། ཐོག་མ་ནས་ངོས་ཀྱི་ཉན་དང་མ་ཉན་སོ་སོའི་བསམ་བློ་རེད་ཅེས་བཤད་ཡོད། ཡིན་ལུགས་ཀྱི་གནས་ཚུལ་མང་པོ་ཞིག་ངོས་ནས་ཤེས་ཡོད། ཤེས་པ་དེ་མ་བཤད་ན་ངས་ནོར་བ་ཡིན། དེ་ངའི་ལས་འགན་རེད། བཤད་ན་མ་ཉན་ན་ཁྱེད་རང་སོ་སོ་སྡུག་གྱོང་ཡིན་པ་ལས་ང་ལ་ཁྱད་པར་གང་ཡང་མེད།


text:
༄༅། །ཕྱི་ལོ་ ༢༠༡༧ ཟླ་ ༡ ཚེས་ ༥ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གནས་མཆོག་རྡོ་རྗེ་གདན་དུ་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པའི་སྔོན་འགྲོའི་གསུང་ཆོས་སུ་རྒྱལ་སྲས་ཞི་བ་ལྷས་མཛད་པའི་བྱང་ཆུབ་སེམས་དཔའི་སྤྱོད་པ་ལ་འཇུག་པ་དང་། སློབ་དཔོན་ཀཱ་མ་ལ་ཤི་ལས་མཛད་པའི་སྒོམ་རིམ་བར་པའི་ལྗགས་ལུང་དང་ཆོས་འབྲེལ་དབུ་འཛུགས་བསྐྱངས་ཡོད་པ་རེད།
དེ་ཡང་གོང་ཚེས་ཉིན་གྱི་ཞོགས་པ་ཆུ་ཚོད་ ༧།༠༠ ནས་སྒྲུབ་བཞག་མཛད་དེ་ཉིན་གུང་གསོལ་ཚིགས་གྲུབ་རྗེས་ཀྱི་ཆུ་ཚོད་ ༡༢།༠༠ ཙམ་ལ་རྡོར་གདན་དགའ་ལྡན་འཕེལ་རྒྱས་གླིང་ནས་དཔལ་དུས་ཀྱི་འཁོར་ལོའི་དབང་ཆེན་གྱི་གསུང་ཆོས་ར་བར་ཆིབས་བསྒྱུར་གྱིས་བཞུགས་ཁྲི་རིན་པོ་ཆེར་༸ཞབས་སོར་འཁོད་དེ་བཀའ་ཕེབས་དོན། ནམ་རྒྱུན་བཀའ་ཆོས་ཆེན་མོའི་རིགས་བྱེད་སྐབས་ཐོག་མར་པ་ལཱིའི་སྐད་ཀྱི་ཐོག་ནས་བཀྲ་ཤིས་པའི་ཚིགས་སུ་བཅད་པ་གསུང་འདོན་གནང་བཞིན་ཡོད། སངས་རྒྱས་བཅོམ་ལྡན་འདས་ཀྱིས་བཀའ་བསྡུ་གནང་བའི་སྐབས་སུ་དང་པོ་པ་ལཱིའི་སྐད་ཀྱི་ཐོག་ནས་སྡེ་སྣོད་གསུམ་དང་བཅས་པ་གསུངས་པར་བརྟེན་པ་ལཱིའི་ཆོས་རྒྱུད་ནི་སངས་རྒྱས་པའི་ཆོས་ཀྱི་རྨང་གཞི་ཆགས་ཡོད་པས། པ་ལཱིའི་ཆོས་རྒྱུད་འཛིན་རྣམ་པས་པ་ལཱིའི་སྐད་ཀྱི་ཐོག་ནས་བཀྲ་ཤིས་པའི་མདོ་གསུང་རྒྱུ་དང་། དེ་རྗེས་ལེགས་སྦྱར་གྱི་སྐད་ཐོག་ནས་ཤེས་རབ་སྙིང་པོ་གསུང་འདོན་གནང་བ་ཡིན། ལེགས་སྦྱར་གྱི་ཆོས་བརྒྱུད་འཛིན་མཁན་རྒྱ་ནག་དང་། ཝི་ཏི་ནམ། ཀོ་རི་ཡ། ཉི་ཧོང་། དེ་བཞིན་བོད་དང་། སོག་རིགས་མང་པོ་ཞིག་ལེགས་སྦྱར་གྱི་ཆོས་རྒྱུད་འཛིན་མཁན་ཆགས་ཡོད། དེར་བརྟེན་ཉིན་དང་པོ་པ་ལཱིའི་དང་ལེགས་སྦྱར་སྐད་གཉིས་ཀྱི་ཐོག་ནས་ཆོས་ཀྱི་ཚིགས་སུ་བཅད་པ་དང་། ཤེས་རབ་སྙིང་པོ་གསུང་འདོན་གནང་རྒྱུ་ཡིན། ཞེས་བཀའ་སློབ་སྩལ།
དེ་ནས་པ་ལཱའི་ཆོས་བརྒྱུད་ཀྱི་དགེ་འདུན་པ་ཁག་གཅིག་གིས་པ་ལཱིའི་སྐད་ཀྱི་ཐོག་ནས་བཀྲ་ཤིས་པའི་མདོ་གསུང་འདོན་དང་། དེ་རྗེས་རྒྱ་གར་བའི་སློབ་ཕྲུག་བུ་མོ་ཁག་ཅིག་གིས་སཾ་སྐྲྀ་ཏའི་སྐད་ཀྱི་ཐོག་ནས་ཤེས་རབ་སྙིང་པོ་གསུང་འདོན་གནང་རྗེས་༸གོང་ས་མཆོག་གིས་པ་ལཱིའི་སྐད་ཀྱི་ཐོག་ནས་བཀྲ་ཤིས་པའི་མདོ་འདི་ཐེ་ལན་ཌི་དང་། འབར་མ། ལའོ་སེ་སོགས་ནས་ད་བར་འདོན་སྲོལ་ཡོད་པའི་སྐོར་དང་། ལེགས་སྦྱར་གྱི་ཆོས་བརྒྱུད་རྒྱ་ནག་ཏུ་ཐོག་མར་དར་བ་དང་། དེ་ནས་ཉི་ཧོང་དང་། ཀོ་རི་ཡ་སོགས་སུ་དར་འཕེལ་བྱུང་བ། དེ་བཞིན་ལེགས་སྦྱར་ནས་ཐད་ཀར་བོད་དུ་དར་བ་དང་། བོད་ནས་སོག་པོ་དང་། ཨུ་རུའི་ཁོངས་སོགས་སུ་དར་འཕེལ་བྱུང་བ། པ་ལཱིའི་ཆོས་བརྒྱུད་ནི་སངས་རྒྱས་པའི་ཆོས་ཀྱི་རྨང་གཞི་ཆགས་ཡོད་པ་དང་། ལེགས་སྦྱར་གྱི་ཆོས་བརྒྱུད་རིགས་པའི་ལམ་ནས་བརྟག་དཔྱད་ཀྱིས་འགྲོ་བ་དང་། མཁན་ཆེན་ཞི་འཚོ་ནས་བཟུང་སྟེ་བོད་ལ་སངས་རྒྱས་ཀྱི་བསྟན་པའི་དར་འཕེལ་ཤུགས་ཆེར་བྱུང་བའི་སྐོར། བོད་མིས་ལེགས་སྦྱར་དང་པ་ལཱིའི་སྐད་ཡིག་སོགས་ལ་བརྟེན་མི་དགོས་པར་བོད་ཀྱི་སྐད་ཡིག་གི་ཐོག་ནས་སློབ་གཉེར་བྱེད་སྲོལ་མཁན་ཆེན་ཞི་བ་འཚོས་ལམ་སྟོན་མཛད་པ་ལྟར་བཀའ་བསྟན་པོ་ཏི་སུམ་བརྒྱ་ལྷག་ཙམ་བྱུང་ཚུལ་གྱི་བྱུང་རབས་སྐོར་བཀའ་སློབ་ཕེབས་རྗེས་བོད་སྐད་ཀྱི་ཐོག་ནས་ཤེས་རབ་སྙིང་པོ་གསུང་འདོན་གནང་།
ཤེས་རབ་སྙིང་པོ་གསུང་འདོན་གྲུབ་རྗེས་ཤེས་རབ་སྙིང་པོའི་བརྗོད་བྱ་དང་། དངོས་གནས་སྟོང་ཉིད་ཀྱི་རིམ་པ་དང་། སྦས་དོན་མངོན་རྟོགས་ཀྱི་རིམ་པ་བཅས་ཀྱི་གཞུང་ལུགས་དང་དེ་དག་མཛད་པ་པོའི་སློབ་དཔོན་བཅས་ངོ་སྤྲོད་མཛད་རྗེས། ཉན་ཐོས་ཞི་འཚོ་བ་དང་། རྩ་ཤེས་ཀྱི་མཆོད་བརྗོད་བཅས་གསུང་འདོན་གྲུབ་བསྟུན་བོད་མི་མང་སྤྱི་འཐུས་ཚོགས་གཙོ་མཆོག་གིས་མཎྜལ་ལ་འདེགས་འབུལ་ཞུས། དེ་ནས་སྔོན་འགྲོའི་བཀའ་ཆོས་དབུ་འཛུགས་ཀྱིས་ཆོས་ཆོས་སུ་འགྲོ་དགོས་པ་སློབ་མ་རྗེས་འཛིན་སྐབས་བཀའ་སྩལ་བ་ལྟར་དགོས་པའི་སྐོར་དང་། ཆོས་འཆད་ཉན་གནད་དུ་སོང་བ་ལ་བླ་མའི་ངོས་ནས་སྐྱབས་འགྲོ་སེམས་བསྐྱེད་ཀྱིས་ཟིན་པ་དང་། སློབ་མའི་ངོས་ནས་ཡིན་ནའང་གསལ་བཏབ་ནས་སྐྱབས་འགྲོ་སེམས་བསྐྱེད་ཀྱིས་ཟིན་པ་བྱས་ཏེ་ཆོས་འཆད་ཅིང་ཉན་པར་བྱས་པ་ཡིན་ན་ཆོས་ཆོས་སུ་སོང་བ་ཞིག་དང་། ཐེག་ཆེན་གྱི་ཆོས་ཐེག་ཆེན་གྱི་ཆོས་སུ་སོང་བ་ཞིག་གམ་རྗེས་མཐུན་པ་ཞིག་ཡོང་ཐུབ་པ་ཆགས་ཀྱི་ཡོད་པ་རེད། ཅེས་བཀའ་སློབ་སྩལ་རྗེས་སངས་རྒྱས་ཆོས་ཚོགས་མ་ལན་གསུམ་གསུང་འདོན་མཛད་། དེ་ནས་ནམ་མཁའི་མཐའ་གཏུགས་པའི་སེམས་ཅན་ཐམས་ཅད་སྡུག་བསྔལ་མི་འདོད་ཅིང་བདེ་བ་འདོད་མཁན་ཤ་སྟག་རེད། འོན་ཀྱང་སྡུག་བསྔལ་མི་འདོད་བཞིན་དུ་སྡུག་བསྔལ་ཡོང་བསྡད་པ་དང་། བདེ་བ་འདོད་བཞིན་དུ་བདེ་བས་ཕོངས་བསྡད་པའི་རྩ་བ་སེམས་རྒྱུད་དུལ་མ་འདུལ་གྱི་ཐོག་ནས་ཡོང་བཞིན་ཡོད། སེམས་མ་དུལ་བར་བྱེད་མཁན་དེ་ཉོན་མོངས་རེད། ཅེས་བཀའ་སྩལ།
དེ་ནས་སྐད་རིགས་གཞན་དུ་གསུང་བསྒྱུར་གནང་བཞིན་པ་གང་དག་ཡོད་མེད་བཀའ་རྩད་ཕེབས་རྗེས། ཁ་སང་སློབ་མ་རྗེས་འཛིན་སྐབས་རོབ་ཙམ་ཞིག་བཤད་པ་ཡིན། དུས་འཁོར་དབང་ཆེན་ཞུས་པ་བྱིན་རླབས་ཆེན་པོ་ལོས་ཡིན། ཡིན་ནའང་ཁ་ཡོད་ལག་ཡོད་ཀྱིས་སེམས་ལ་འགྱུར་བ་གཏོང་རྒྱུ་ནི་ཕྱོགས་གཅིག་ནས་གང་ཟག་སྒེར་མཚན་དང་བསྟན་པ་སྤྱི་མཚན་ཞེས་ཕལ་ཆེར་བཤད་ཐུབ་ཀྱི་འདུག ངོས་རང་ནམ་རྒྱུན་དེ་བཤད་བཞིན་ཡོད། ཅེས་དང་། མདོ་ཕྱོགས་རྣམས་བསྟན་པ་སྤྱི་མཚན་ཡིན་པ་དང་། སྔགས་ཕྱོགས་རྣམས་ཕལ་མོ་ཆེ་གང་ཟག་སྒོར་མཚན་ཡིན་པར་བཀའ་གནང་བ་དང་། མགོན་པོ་གང་ཉིད་མཆོག་ལ་སྤྱོད་འཇུག་ཆེན་མོ་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་མཆོག་དང་། སྒོམ་རིམ་བར་པ་ས་སྐྱའི་མཁན་རིན་པོ་ཆེ་བསྟན་འཛིན་རྣམ་གཉིས་ཀྱི་དྲུང་ནས་གནས་མཆོག་རྡོར་གདན་དུ་བཤད་ལུང་གི་གསན་རྒྱུན་ཐོབ་པའི་སྐོར་བཀའ་སྩལ་རྗེས་སྐུའི་ཁུར་འཁྱེར་གྱི་འགན་ཁུར་ཆེན་པོ་གསུམ་གྱི་སྐོར་ལ་བཀའ་སློབ་སྩལ།
དེ་ཡང་འགྲོ་བ་མི་རྣམས་ལ་གཅིག་མཚུངས་ཀྱི་འདུ་ཤེས་འཛིན་དགོས་པའི་སྐོར་ནས་བརྩམས་ཏེ་སྐྱེ་འགྲོ་རྣམས་མའི་མངལ་གྱི་གནས་སྐབས་ནས་བཟུང་བདེ་བ་འདོད་ཅིང་སྡུག་བསྔལ་མི་འདོད་པ་དང་། ལེགས་ཉེས་རྣམ་པར་འབྱེད་པའི་རྣམ་དཔྱོད་གཅིག་མཚུངས་ཡིན་པ་བཀའ་གནང་བ་དང་། དེ་བཞིན་བདེ་སྡུག་གི་རྩ་བ་སེམས་དུལ་མིན་ལ་རག་ལུས་པ་དང་། ནང་པ་སངས་རྒྱས་པས་ཉོན་མོངས་ལ་གཉེན་པོ་བསྟེན་ཚུལ་ནི་ཐུན་མོང་མ་ཡིན་པ་ཞིག་ཡིན་པའི་སྐོར་དང་། བདེ་སྐྱིད་ཀྱི་རྩ་བ་བྱམས་བརྩེ་ཡིན་པ་དང་། ཚན་རིག་པས་བརྟག་དཔྱད་བྱས་པའི་གྲུབ་དོན་དུ་འགྲོ་བ་མིའི་རང་བཞིན་ལྷན་སྐྱེས་དེ་ཉིད་བྱམས་བརྩེ་ལྡན་པ་ཞིག་ཡིན་པར་བཤད་པས་ཤེས་ཡོན་གྱི་ཐོག་ནས་བྱམས་བརྩེ་གོང་འཕེལ་གཏོང་རྒྱུར་ཤུགས་སྣོན་རྒྱག་དགོས་པ་གལ་ཆེ་ཡིན་པ་སོགས་འཛམ་གླིང་འདིའི་ཐོག་གི་མི་རྣམས་ཁོར་ཡུག་དང་། དཔལ་འབྱོར་གང་གི་ཆ་ནས་གཅིག་ཀྱང་གཅིག་བརྟེན་དུ་འཚོ་དགོས་པར་བརྟེན་འགྲོ་བ་མི་རྣམས་ལ་གཅིག་འགྱུར་གྱི་བསམ་བློ་དགོས་པ་གལ་གནད་ཆེ་ཚུལ་སོགས་བཀའ་སྩལ།
དེ་རྗེས་ཆོས་ལུགས་མཐུན་འབྲེལ་བྱེད་དགོས་པའི་སྐོར་ལ་བཀའ་ཕེབས་པ་དང་། དེ་ཡང་ཆོས་ལུགས་ཚང་མ་བྱམས་བརྩེའི་བསླབ་བྱ་སྟོན་མཁན་གཅིག་མཚུངས་ཡིན་པ་དང་། དེ་དང་འབྲེལ་བའི་བཟོད་པ་དང་། ཆོག་ཤེས། རང་ཁྲིམས་སྲུང་བ་སོགས་ཆོས་ཕྱོགས་ཀྱི་ཐོག་ནས་གཅིག་མཚུངས་ཡིན་པ། ནང་པ་རང་ཉིད་ཀྱི་ནང་དུའང་བརྗོད་དུ་མེད་པའི་བདག་སོགས་ལྟ་གྲུབ་མི་མཐུན་པ་མང་དུ་ཡོད་ཚུལ། ཆོས་ལུགས་རྣམས་གྱི་དམིགས་ཡུལ་ནི་བྱམས་བརྩེ་གོང་འཕེལ་གཏོང་རྒྱུ་གཅིག་མཚུངས་ཡིན་པ་དང་། ལྟ་གྲུབ་མི་འདྲ་བ་རྣམས་མིའི་ཁམས་མོས་དང་བསྟུན་ནས་དགོས་མཁོ་ཡོད་པས་ཆོས་ལུགས་ཚང་མར་གུས་བརྩི་བྱེད་དགོས་ཚུལ། དེང་སྐབས་ཆོས་ལུགས་མི་འདྲ་བ་རྒྱུ་མཚན་དུ་བྱས་ཏེ་གསོད་རེས་གཏོང་བཞིན་ཡོད་པས་ཆོས་ལུགས་མཐུན་འབྲེལ་གྱི་བསམ་བློ་གོང་འཕེལ་གཏོང་དགོས་པ་སོགས་བཀའ་ཕེབས།
དེ་བཞིན་ཆབ་སྲིད་ཀྱི་ཐུགས་འགན་མང་ཚོགས་ཀྱིས་འོས་འདེམས་བྱས་པའི་དབུ་ཁྲིད་ཁག་ལ་རྩིས་སྤྲོད་མཛད་རྗེས་མུ་མཐུད་བོད་ཀྱི་ཁོར་ཡུག་དང་། བོད་ཀྱི་ནང་པ་སངས་རྒྱས་པའི་ཆོས་བཅས་ཀྱི་ཐོག་ཐུགས་འགན་བཞེས་མུས་ཀྱི་སྐོར་ནས་བོད་ཀྱི་སངས་རྒྱས་པའི་ཆོས་མ་ཉམས་རྒྱུན་འཛིན་དང་ཉམས་པ་སླར་གསོ་བྱས་ཚེ་འཛམ་གླིང་སྤྱི་ལ་ཞབས་འདེགས་སྒྲུབ་ཐུབ་པ་དང་། དེ་ཉིད་ཀྱི་གཞི་རྩ་བོད་ཡིག་ཡིན་པས་པས་བོད་ཡིག་གིས་ཚན་རིག་གི་ཐ་སྙད་དང་འཕྲུལ་ལས་ཀྱི་ནང་མ་ལྡང་བ་དེ་དག་གོང་སྤེལ་གཏོང་བར་བོད་མི་གཙོས་བོད་ཀྱི་གྲོགས་པོ་ཡོངས་ཀྱིས་ཡིད་ལ་འཛིན་རོགས་ཞེས་སོགས་བཀའ་ཕེབས།
དེ་རྗེས་སློབ་དཔོན་ཀ་མ་ལ་ཤཱི་ལས་མཛད་པའི་སྒོམ་རིམ་བར་པའི་བཀའ་ཁྲིད་དབུ་འཛུགས་མཛད་དེ་བོད་ལ་ནང་ཆོས་དར་འཕེལ་བྱུང་ཚུལ་ལས་བརྩམས་ནས་མཁན་སློབ་ཆོས་གསུམ་དང་བཅས་པའི་མཛད་བཟང་ངོ་སྤྲོད་དང་། རྩོད་པ་ཆོས་ཕྱོགས་སུ་ཞི་ཐབས་སུ་རྩོད་པ་མཛད་པའི་སྐོར་ཟིན་བྲིས་སུ་བཏབ་པ་ཕྱོགས་བསྒྲིགས་མཛད་པ་སྒོམ་རིམ་ཐོག་མཐའ་བར་གསུམ་ལས། སྒོམ་རིམ་དང་པོས་ཞི་གནས་དང་། བར་པས་ལྷག་མཐོང་། མཐའ་མས་ཞི་ལྷག་གཉིས་ཀ་བསྟན་པ་བཅས་ཀྱི་སྐོར་སྒོམ་རིམ་དང་པོའི་དབུ་ནས་ལྗགས་ལུང་དང་། གལ་གནད་ཆེ་སར་བཀའ་ཁྲིད་ཀྱང་མཛད།
ཆུ་ཚོད་ ༢།༥༣ ཙམ་ནས་རྒྱལ་སྲས་ཆེན་པོ་ཞི་བ་ལྷས་མཛད་པའི་སྤྱོད་འཇུག་གི་བཀའ་ཁྲིད་དབུ་འཛུགས་མཛད་པ་དང་། ནམ་རྒྱུན་མགོན་པོ་གང་གི་ཕྱག་ལེན་ལྟར་མཆོད་བརྗོད་དང་། བརྩམ་པར་དམ་བཅའི་རྗེས་ནས་ཤེས་རབ་ལེའུ་ནས་བཀའ་ཁྲིད་སྩལ་ལ། ཚད་རྡུལ་དངོས་ཁམས་རིག་པ་ནུབ་ཕྱོགས་སུ་རིག་གནས་གསར་པ་ཞིག་ཡིན་ནའང་། ལོ་ངོ་ཉིས་སྟོང་ལྷག་གི་གོང་ནས་རྒྱ་གར་དུ་དར་འཕེལ་བྱུང་ཡོད་པ། ཚན་རིག་པས་ཤེས་པའི་ཐོག་ལ་དོ་སྣང་གསར་པ་ཞིག་སླེབས་བཞིན་ཡོད་པ། ཚན་རིག་པས་བྱེད་པ་པོའི་ཐོག་ལ་དོ་སྣང་གང་ཡང་བྱེད་ཀྱི་མེད་ཚུལ། ནང་གི་ཤེས་པའི་ཐོག་ལ་བརྟག་དཔྱད་བྱེད་མཁན་ནང་པ་སངས་རྒྱས་པའི་ཆོས་ཡིན་ཚུལ། སངས་རྒྱས་པའི་ཆོས་ཀྱི་ཁྱད་ཆོས་གཙོ་བོ་བདེན་གཉིས་ཀྱི་རྣམ་གཞག་ཡིན་ཚུལ། སྲིད་པ་འཁོར་ལོ་ཆ་ལྔ་པའི་མཚོན་དོན་སྐོར་བཀའ་ཁྲིད་དང་། དེ་ནས་སྤྱོད་འཇུག་ལེའུ་དང་པོ་སེམས་བསྐྱེད་ཀྱི་ཕན་ཡོན་གྱི་ལེའུ་ལས། དལ་འབྱོར་འདི་ནི་རྙེད་པར་ཤིན་ཏུ་དཀའ། །ཞེས་པ་ནས་བཀའ་ཁྲིད་མཛད་ཅིང་། ཚེ་འདིར་བྱང་ཆུབ་ཀྱི་སེམས་དང་། སྟོད་ཉིད་ཀྱི་ལྟ་བ་བསྒོམས་ན་སྐྱེ་བ་ཕྱི་མ་དལ་འབྱོར་གྱི་མི་ལུས་ཐོབ་རྒྱུ་ཡིན་པ་བརྒྱ་ཐམ་པ་ཐག་བཅད་ནས་བརྗོད་ཐུབ་ཅེས་བཀའ་སྩལ་ཅིང་། དེ་བཞིན་སྤྱོད་འཇུག་གི་ལེའུ་སོ་སོའི་བརྗོད་བྱ་གང་ཡིན་ངོ་སྤྲོད་མཛད། བྱང་ཆུབ་སེམས་ཉིད་རྟག་ཏུ་བཏང་མི་བྱ། །ཞེས་པའི་བར་བཀའ་ཁྲིད་མཛད་དེ་ཉིན་དང་པོའི་བཀའ་ཆོས་ཀྱི་ཆོས་ཐུན་ལེགས་པར་གྲུབ་པ་བཅས་སོ།།


text:
བོད་ལྗོངས་ཀྱི་སློབ་ཆུང་སློབ་མའི་བོད་སྐད་ཡིག་གི་སློབ་ཁྲིད་ཀྱི་སྤུས་ཚད་ཡག་ཐོག་ཡག་བརྩེགས་ཡོང་བ་བྱ་རྒྱུ་ནི་ཤ་ཁ་ཚ་དགོས་གཏུགས་ཀྱི་གནད་དོན་ཞིག་ཡིན། བོད་སྐད་ཡིག་གི་སློབ་ཁྲིད་ནུས་པ་མཐོ་རུ་གཏོང་ཐུབ་ན་སློབ་མའི་ཀུན་སྤྱོད་དང་ཤེས་རིག རིན་ཐང་ལྟ་བ། མཛེས་དཔྱོད་ཀྱི་རིན་ཐང་སོགས་ཕྱོགས་གང་ཅིའི་ཐད་ནས་ཡར་ཐོན་གྱི་ནུས་པ་ལེགས་པོ་ཞིག་ཐོན་ཐུབ་ངེས་ལ། རྩིས་རིག་དང་རྒྱ་ཡིག བསམ་བློ་ཆབ་སྲིད། ལོ་རྒྱུས། དབྱིན་ཇི་སོགས་ཀྱི་རིག་ཚན་རྣམས་སྦྱོང་བར་ཡང་གཞོགས་འདེགས་ཀྱི་ནུས་པ་ཞིག་ཐོན་ངེས་པ་ནི་སྨོས་མེད་ཀྱི་གཏན་ཚིགས་ཤིག་རེད། འདིར་ཁོ་མོས་ལོ་ཉི་ཤུ་ལྷག་ཙམ་རིང་ཞིང་འབྲོག་ཁུལ་དུ་སློབ་ཆུང་བོད་སྐད་ཡིག་བསླབ་ཚན་གྱི་སློབ་གསོ་དང་སློབ་ཁྲིད་བྱས་པའི་མྱོང་བ་རྣམས་ལྷུག་པོར་གླེང་བར་འདོད།
དང་པོ། སློབ་མར་བོད་སྐད་ཡིག་སྦྱོང་འདོད་ཀྱི་མཐུན་རྐྱེན་ཞིག་སྐྲུན་དགོས།
1,རིག་ཚན་ཅི་ཞིག་ཡིན་རུང་དེ་སྦྱང་འདོད་ཀྱི་བསམ་བློ་ཞིག་གི་སྔོན་འགྲོ་མ་བྱས་ན་ཟ་མ་ཞིག་ཟ་འདོད་མེད་པར་ཨུ་ཚུགས་ཀྱིས་ཟ་རུ་བཅུག་པ་དང་ཁྱད་པར་ཅི་ལ་ཡོད། དེར་བརྟེན་སློབ་ཆུང་ལོ་རིམ་ཁག་གི་སློབ་མའི་ལོ་ན་དང་སེམས་ཁམས། བོད་ཡིག་གི་རྨང་གཞིར་གཞིགས་ཏེ་རྔ་ལ་བལྟས་པའི་འཆམ་ཞེས་པ་ལྟར་གང་ལ་དེ་འཚམས་ཀྱིས་སློབ་གསོ་སློབ་ཁྲིད་ཀྱི་བགྱི་བ་དོན་དུ་བླངས་དགོས། སློབ་གསོ་སློབ་ཁྲིད་ཀྱི་ཁྲོད་བོད་ཀྱི་གཏམ་དཔེ་དང་ལེགས་བཤད། དམངས་ཁྲོད་ཀྱི་སྒྲུང་གཏམ་ཐུང་གྲས་དང་།འཛམ་གླིང་གི་གྲགས་ཅན་བྱིས་སྒྲུང་དག་བསླབ་གཞིའི་ནང་དོན་དུ་བྱས་ཏེ་ཞར་ཞོར་དུ་སློབ་མ་ཚོའི་བོད་སྐད་ཡིག་ལ་དགའ་ཞེན་གྱི་བསམ་པ་བསྐྱེད་པར་བྱ་དགོས། 《ས་སྐྱ་ལེགས་བཤད》ལས་རིག་པ་གཞོན་པའི་དུས་ན་སློབ། བ་ནི་དགུན་གྱི་དུས་སུ་གསོ། ཞིང་ནི་དྲོད་གཤེར་ལྡན་ཚེ་རྨོ། དེ་གསུམ་འབྲས་བུ་སྨིན་པའི་རྒྱུ་ཞེས་གསུངས་པ་ལྟར་ཁོ་ཚོའི་འཚོ་བ་དང་སློབ་སྦྱོང་དང་འབྲེལ་བ་བྱས་ཏེ། སློབ་མ་མི་རེ་ངོ་རེར་ཆུང་ངུའི་དུས་ནས་ཤེས་བྱ་རིག་གནས་དང་ངལ་རྩོལ་ལ་དང་ཞེན་བྱེད་དགོས་པའི་སློབ་གསོ་བཏང་ཐུབ་ཚེ། ཁོ་ཚོས་མ་སྒུལ་དང་བླངས་ངང་བོད་སྐད་ཡིག་དང་བཅས་པའི་རིག་ཚནགཞན་རྣམས་ལ་སྐོམ་པ་ཆུ་འདོད་བཞིན་འཇུག་པའི་བློ་ཞིག་ངམ་ཤུགས་ཀྱིས་སྐྱེ་ཐུབ།
2,ཡི་གེ་དག་སྙོམས་མཛེས་གསུམ་ལས། མ་དག་སྐྱེས་བུ་སྙིང་མེད་འདྲ། མི་སྙོམས་རྐང་ལག་འཁྱོར་བ་འདྲ། མི་མཛེས་གོས་ངན་གྱོན་པ་འདྲ་ཞེས་པ་ལྟར་ཡི་གེའི་དག་ཆ་དང་ཡིག་གཟུགས་ཆ་སྙོམས་མིན། གཟུགས་ལེགས་མིན་ནི་སློབ་ཆུང་མའི་ཆེས་རྩ་བའི་ཤེས་བྱ་ཞིག་ཡིན། དེ་ཡང་སློབ་ཆུང་ལོ་རིམ་དང་པོའི་སྐབས་ཆ་རྐྱེན་ཡོད་ཚེ་སྦྱང་ཤིང་ཐོག་ཡི་གེ་བྲི་རུ་འཇུག་དགོས། གལ་ཏེ་གོང་གི་ཆ་རྐྱེན་དེ་ལྟ་བུ་མེད་ཚེ་དགེ་རྒན་གྱིས་བུམ་པ་གང་བྱོའི་ཚུལ་དུ་སློབ་མར་སྨྱུག་རིམ་དང་མཐིབ་རིལ་གཏོང་སྟངས། སྨྱུ་གུ་འཛིན་སྟངས། ཡི་གེ་འབྲི་སྐབས་ལུས་ཀྱི་འདུག་སྟངས་བཅས་གོ་རིམ་བཞིན་ལེགས་པར་བསླབ་དགོས། དེ་བཞིན་དགེ་རྒན་གྱིས་ནག་པང་ཐོག་ཏུ་དུས་རྒྱུན་ནོར་མང་བའི་མིང་ཚིག་གི་དག་ཆ་དག་ཕན་ཚུན་བསྡུར་བའི་ཚུལ་དུ་རང་ཉིད་ཀྱིས་ཡིག་གཟུགས་ལེགས་པོས་བྲི་དགོས། དེ་ལྟར་མ་བྱས་ན་ཆ་འཕྲིན་དར་རྒྱས་ཤིན་ཏུ་ཆེ་བའི་དེང་གི་དུས་སུ་ང་ན་ཚ་མེད། གཡག་རྔ་དཀར་ཤི་ཞེས་པར་ང་ན། ཚྭ་མེད། གཡག་ལྔ་དཀར་ཤི་ཞེས་པའི་དག་ཆའི་ནད་གཞི་དེ་ཚབས་ཆེན་ཆགས་སྲིད། ད་དུང་རྒན་ལགས་ཚོས་ཞར་ཞོར་དུ་བོད་ཡིག་གི་དབྱངས་དང་གསལ་བྱེད་སྦྱོར་ཚུལ་དང་ཡི་གེའི་ཆེ་ཆུང་སོགས་ལ་མཛུབ་སྟོན་གང་མང་བྱ་དགོས།
གཉིས་པ། སློབ་མར་སློབ་གསོ་སློབ་ཁྲིད་བྱེད་པའི་ཐབས་ཤེས་ལེགས་པོ་ཞིག་ཡོད་དགོས།
སློབ་ཁྲིད་བརྒྱུད་རིམ་ཁྲོད་དགེ་རྒན་གྱིས་སློབ་མར་བརྩི་བཀུར་བྱེད་དགོས་པ་མ་ཟད། ད་དུང་སློབ་མ་རེ་རེའི་ཐུན་མིན་གྱི་ཁྱད་ཆོས་དང་དགའ་སྣང་དག་ལ་བསྔགས་བརྗོད་བྱེད་མཁས་པ་ཞིག་ཡིན་དགོས།དུས་མཚུངས་སུ་ཁོ་ཚོས་བྲིས་པའི་རྩོམ་ཡིག ཡིག་གཟུགས། ལན་འདེབས་པའི་སྣང་ཚུལ། ཀློག་འདོན་ཐད་ཡར་རྒྱས་ཕྱིན་པའི་སྣང་ཚུལ་དག་ལ་གང་འཚམས་ཀྱི་བསྔགས་བརྗོད་གནང་དགོས་པ་ལས་ཁོ་ཚོར་མཐོང་ཆུང་དང་སྣང་མེད་དུ་གཏན་ནས་འཇོག་མི་རུང་། སློབ་གསོ་སློབ་ཁྲིད་ཁྲོད་དགེ་རྒན་རང་ཉིད་སྦྲང་ནོར་བུ་བཞིན་སློབ་ཁྲིད་ཀྱི་མེ་ཏོག་སྣ་བརྒྱའི་ཁྲོད་ནས་ཟེའུ་འབྲུ་འཐུ་བཞིན། རང་གི་སློབ་ཁྲིད་ཀྱི་སྦྲང་རྩི་གསོག་དགོས་ལ་དུས་མཚུངས་སློབ་མ་ཚོར་དངོས་དངོས་རྗེན་རྗེན་གྱི་ཤེས་བྱའི་བདུད་རྩི་འཐུང་དུ་འཇུག་དགོས།
དགེ་རྒན་གྱིས་སློབ་མར་བརྩེ་བ་མེད་ན་དོན་ངོ་མའི་སློབ་གསོ་སློབ་ཁྲིད་ནི་ཆར་ཆུ་མེད་པའི་འབྲུག་སྐད་ཀྱི་ཟླ་བོར་གྱུར་ངེས་ལ་དགེ་རྒན་དེ་རིགས་ནི་གཙང་མཁས་གཞན་ལ་ཕན་པར་འདོད་ཅེས་པའི་མཚན་སྙན་དང་ཡོངས་སུ་འགལ་སྲིད་ལ་སྤྱི་ཚོགས་དང་ཁྱིམ་ཚང་། སློབ་མ་བཅས་ཚང་མས་དགའ་བསུ་མི་ཐོབ་པའི་དགེ་རྒན་ཙམ་པོ་བ་ཞིག་ཏུ་གྱུར་ངེས།
དེར་བརྟེན་སློབ་མ་རྣམས་རང་གི་བུ་ཕྲུག་ལྟ་བུར་བརྩིས་ཏེ་ཁོ་ཚོར་བྱམས་སྐྱོང་བྱ་རྒྱུ་ནི་དགེ་རྒན་གྱི་དགོས་ངེས་ཀྱི་འོས་འགན་དང་དགེ་རྒན་གྱི་དྭངས་གཙང་ལྷད་མེད་ཀྱི་ཀུན་སྤྱོད་ཅིག་དང་།སློབ་གསོ་སློབ་ཁྲིད་ལེགས་སྒྲུབ་ཡོང་བའི་དགོས་པ་ཡང་ཡིན་ཞེས་པ་ལྟར་དེ་ཡང་སྨན་པས་ནད་པར་ནད་བཅོས་པ་ལྟ་བུའི་ངང་རྒྱུད་རིང་པོས་སློབ་མ་མི་རེ་ངོ་རེའི་དོན་དངོས་ཀྱི་གནས་ཚུལ་ལ་གཞིགས་ཏེ་རྣག་ཐོག་བཙག་འཁེལ་གྱིས་མཛུབ་སྟོན་དང་ཐུགས་ཁུར། བྱམས་སྐྱོང་བྱས་ན། ད་གཟོད་སློབ་མ་ཀུན་གྱིས་ཡིད་ཆེད་ཐོབ་པ་དང་དགེ་རྒན་དང་སློབ་མའི་དབར་ནམ་ཡང་དོར་མི་ཐུབ་པའི་དྭངས་གཙང་ལྷད་མེད་ཀྱི་དགེ་སློབ་དབར་གྱི་བརྩེ་དུང་ཞིག་གྲུབ་ངེས།
གཞན་ཡང་ང་ཚོ་དགེ་རྒན་སུ་འདྲ་ཞིག་ཡིན་ནའང་དུས་རྒྱུན་དུ་རང་འཛིན་གྲྭའི་ནང་གི་སྦྱངས་འབྲས་དང་ཀུན་སྤྱོད་ལེགས་པའི་སློབ་མར་ཐུགས་ཁུར་དང་སྔགས་བརྗོད་བྱེད་དགོས་ལ། སློབ་ཁྲིད་ཁྲོད་ཁོ་ཚོར་སློབ་སྦྱོང་བྱེད་དགོས་པའི་སྐུལ་མ་གཏོང་དགོས་ལ། དེ་དང་དུས་མཚུངས་སུ་ཀུན་སྤྱོད་མི་ལེགས་ལ་སློབ་སྦྱོང་ཞན་པའི་སློབ་མར་ཡང་ཐུགས་ཁུར་ཟབ་བཞེས་གང་ལེགས་གནང་དགོས། སློབ་མ་དེ་རིགས་ཀྱིས་སློབ་ཁྲིད་ཁྲོད་སྐད་ཅོར་རྒྱག་པ་དང་། སློབ་ཚན་མ་ཉན་པར་གཉིད་ལོག་པ། ཐ་ན་དགེ་རྒན་ལ་མི་འདོད་པའི་རྣམ་འགྱུར་སྟོན་སྐབས། ངེས་པར་དུ་སློབ་མའི་སྤྱོད་ཚུལ་མི་ལེགས་པ་རྣམས་རྗེས་སུ་མ་ཐོན་པའི་ཐབས་ཤེས་ཅིག་སྟོན་ཐུབ་པ་བྱས་ཏེ། གཙོ་བོར་དགེ་རྒན་རང་ངོས་ཀྱི་སྐད་ཆའི་སྒྱུ་རྩལ་དང་བཟོད་སྒོམ་གྱིས་སློབ་མར་གོམ་གང་མདུན་སྤོས་ཀྱི་སློབ་གསོ་གཏོང་དགོས།
གསུམ་པ། སློབ་ཞོར་དུ་རྩོམ་ཡིག་འགྲན་བསྡུར་དང་འབྲེལ་བའི་བྱེད་སྒོ་མང་ཙམ་སྤེལ་དགོས།
སྐད་ཡིག་སློབ་ཁྲིད་ཀྱི་བརྒྱུད་རིམ་ནང་རྩོམ་འབྲིའི་སློབ་ཁྲིད་ནི་སློབ་མའི་སྐད་ཡིག་ཆུ་ཚད་སྦྱོང་སྤྱོད་ཀྱི་ཆུ་ཚད་གོང་དུ་སྤེལ་བའི་བྱ་ཐབས་མེད་དུ་མི་རུང་བ་ཞིག་ཡིན་ཞིང་།དེ་ནི་སློབ་ཁྲིད་ཀྱི་བརྒྱུད་རིམ་ནང་གལ་ཆེ་ཤོས་ཀྱི་ལྷུ་ཚིགས་ཤིག་ཆགས་ཡོད། དེར་བརྟེན་དགེ་རྒན་གྱིས་རྒྱུན་དུ་སློབ་མར་ཚིག་གྲུབ་བཟོ་རྒྱུ་དང་རྩོམ་ཐུང་ནས་འགོ་བཙུགས་ཏེ་མང་ཙམ་འབྲི་རྒྱུ་དང་།གཞན་གྱི་ལེགས་རྩོམ་དག་མང་ཙམ་རོལ་མྱོང་བྱེད་དུ་འཇུག་དགོས། དེ་ནི་བསླབ་གཞི་སློབ་ཐབས་གསར་པའི་སློབ་ཁྲིད་བྱ་ཐབས་དང་མཐུན་ཞིང་སློབ་མ་ཚོ་ལག་པ་འགུལ་བ། སྒེར་ཚུགས་ཀྱི་བསམ་བློ་ཞིག་ཆགས་རྒྱུར་ཕན་པ་ངེས་ཅན་ཞིག་ཐོབ་སྲིད། དེ་དང་དུས་མཚུངས་སུ་སློབ་མ་ཚོ་ཕྱོགས་ཡོངས་ཀྱི་ཤེས་ལྡན་མི་སྣར་གསོ་སྐྱོང་བྱེད་པར་རྨང་གཞི་བརྟན་པོ་འདིང་ཐུབ། དགའ་འོས་པ་ཞིག་ལ་དེང་སྐབས་བོད་ལྗོངས་ཁུལ་གྱི་སློབ་ཆུང་སློབ་ཕྲུག་གི་རྩོམ་འབྲི་བྱས་པའི་ལེགས་རྩོམ་དུ་མ་ཐོན་གྱི་ཡོད་པས་སློབ་ཆུང་སློབ་མ་མང་པོས་དྲ་ཐོག་ནས་ཁོ་ཚོར་མཁོ་བའི་རྩོམ་མྱོང་རོལ་བྱེད་ཀྱི་ཡོད།
བཞི་པ། དུས་རྒྱུན་དུ་སློབ་མའི་འཚོ་བ་དང་སློབ་སྦྱོང་གནས་ཚུལ་ལ་རྒྱུས་མངའ་དང་ལྟ་རྟོག་མང་ཙམ་བྱ་དགོས།
རྒྱུགས་ལེན་བྱ་རྒྱུ་ནི་སློབ་ཁྲིད་ཀྱི་སྤུས་ཚད་ཇི་ལྟར་སླེབས་མིན་གྱི་གཙོ་བོའི་ཚད་གཞི་འཛིན་ས་ཞིག་ཡིན། རྒྱུགས་ལེན་ལ་དབྱེ་ན། གཙོ་བོར་བློ་རྒྱུགས་དང་ཡིག་རྒྱུགས་གཉིས་ཡོད། དགེ་རྒན་ཁག་གཅིག་གིས་རྒྱུན་དུ་ཡིག་རྒྱུགས་གཙོ་བོར་འཛིན་པ་ལས་བློ་རྒྱུགས་ལ་དོ་སྣང་དེ་ཙམ་བྱེད་ཀྱི་མེད། དེ་ནི་སྐད་ཡིག་སློབ་ཁྲིད་ཁྲོད་ཀྱི་ནོར་འཁྲུལ་ཚབས་ཆེན་ཞིག་ཡིན། ངས་བལྟས་ན་དེ་གཉིས་ཟུང་འབྲེལ་དང་གཅིག་ལ་གཅིག་བརྟེན་ཐོག་ནས་སློབ་མའི་ཆུ་ཚད་གོང་མཐོར་གཏོང་རྒྱུ་ནི་གལ་ཆེ་བར་སྣང་། དུས་མཚུངས་སུ་དགེ་རྒན་གྱིས་ནན་ཏན་ངང་སློབ་མའི་གནས་ཚད་རབ་འབྲིང་ཐ་གསུམ་ལ་གཞིགས་ཏེ་རྒྱུགས་གཞི་འདོན་རྒྱུ་དང་ཡིག་རྒྱུགས་སྐབས་དོ་དམ་ལ་ཤུགས་སྣོན་རྒྱག་དགོས་པ་ལས་ཁྲལ་སེལ་སླ་བཅོས་དང་ཉི་མ་གང་འཁྱོལ་གྱིས་སློབ་གསོ་རྒྱབ་མི་ཉན།
མདོར་ན། མེ་ཏོག་འདྲ་བའི་སློབ་ཆུང་སློབ་མ་ནི་མེས་རྒྱལ་གྱི་བདག་པོ་དང་མ་འོངས་པའི་ཤེས་ལྡན་མི་སྣ་འབའ་ཞིག་ཡིན་པས། ཐོག་མར་བོད་སྐད་ཡིག་སློབ་སྦྱོང་བྱ་རྒྱུ་ནས་སྐུལ་མ་མཛད་དེ་ཕྱོགས་གང་ཅིའི་ཐད་ལ་མི་རྨོངས་པའི་ལམ་དུ་འཁྲིད་རྒྱུ་ནི་ཤིན་ཏུ་གལ་ཆེ་བར་སེམས། །
རྩོམ་སྒྲིག་པ། ཀླུ་མོ་མཚོ།